UEFA assist U15 Tournament: Bhutan balikoh Latvia final ah | Mihaaru\nބޫޓާން ބަލިކޮށް ލެޓްވިއާ ފައިނަލަށް\nބޫޓާނާއި ލެޓްވިއާ ބައްދަލުކުރި މެޗުގެ ތެރެއިން.-- ފޮޓޯ: އެފްއޭއެމް\nޔުއެފާގެ އެހީގައި އައްޑޫގައި ކުރިއަށް ގެންދާ 15 އަހަރުން ދަށުގެ ފުޓްބޯޅަ މުބާރާތުގައި މިއަދު ކުޅުނު މެޗުން ބޫޓާން އަތުން 5-3 އިން މޮޅުވެ ލެޓްވިއާ ފައިނަލުގެ ޖާގަ ޔަގީންކޮށްފި އެވެ.\nލެޓްވިއާ ފައިނަލަށް ދިޔައީ ކުޅުނު ދެ މެޗުން ވެސް މޮޅުވެ ހަ ޕޮއިންޓް ހަމަކޮށްގެންނެވެ. ދެ ވަނައިގައި އޮތް ސައުދީ އަރަބިޔާ އާއި ތިން ވަަނައިގައި އޮތް ބޫޓާނަށް ވަނީ ދެ މެޗުން ތިން ޕޮއިންޓް ލިބިފަ އެވެ. ލެޓްވިއާ އަށް ފައިނަލުގެ ޖާގަ ޔަގީންވީ އެހެން ދެ ޓީމަކަށް އެ ޓީމާ އެއްވަރަށް ދެން ޕޮއިންޓް ހަމަނުކުރެވޭނެތީ އެވެ.\nހުކުރު ދުވަހު ބޫޓާނާއި ސައުދީ އަރަބިޔާ ކުޅޭ މެޗުން މޮޅުވާ ޓީމަކަށް ފައިނަލުގެ އަނެއް ޖާގަ ލިބޭނެ އެވެ. ދެ މެޗުން ވެސް ބަލިވެ މުބާރާތުން ކަޓާފައިވާ ރާއްޖޭގެ ޒުވާން ޓީމު ފަހު މެޗުގައި ހޮނިހިރު ދުވަހު ހަވީރު ބައްދަލުކުރާނީ ލެޓްވިއާއާ އެވެ.\nހިތަދޫ ޒޯން ސްޓޭޑިއަމްގައި މިއަދު ހަވީރު ކުޅުނު މެޗުގައި ފޯރިގަދަ ކުޅުމެއް ފެނިގެންދިޔައިރު ފުރަތަމަ 10 މިނިޓް ތެރޭ ލެޓްވިއާ އިން ދެ ގޯލު ޖެހި އެވެ. ފުރަތަމަ ލަނޑު މެޗުގެ އަށް ވަަނަ މިނިޓްގައި ކްރިސްޓަޕް ޕުޒަނޯފް ޖެހިއިރު، އޭގެ މިނިޓެއް ފަހުން ބްރޫނޯ މެލްނިސް ވަނީ އެ ޓީމަށް ލީޑުފުޅާކޮށްދީފަ އެވެ.\nމެޗުގެ 20 ވަނަ މިނިޓްގައި ބޫޓާނުގެ ފުރަތަމަ ގޯލު ޖެހީ ބިކާޝް ޕްރަދަން އެވެ. އެ ގޯލަށް ފަހު ބޫޓާނުން ރަނގަޅަށް ކުޅެމުންދަނިކޮށް މެޗުގެ 42 ވަނަ މިނިޓްގައި އޭރިއާ ތެރެއިން ލިބުނު ބޯޅައަކުން ލެޓްވިއާގެ ތިން ވަނަ ލަނޑު ޖެހީ ޑާރިއޯ ސިޓްސް އެވެ. އެ ލަނޑު ޖަހައި ލެޓްވިއާ އިން ދެ ގޯލުގެ ލީޑަކާ އެކު ފުރަތަމަ ހާފު ނިންމާލާނެ ކަމަށް ބެލެވުނު ނަމަވެސް ބޫޓާނުގެ ކިންޒަން ޓެންޒިން ވަނީ ލަނޑެއް ޖަހައި އެ ޓީމަށް އުއްމީދު އާކޮށްދީފަ އެވެ.\nދެ ވަނަ ހާފުގެ ކުޅުން ފަށައި ދެ މިނިޓް ތެރޭ ބޫޓާނުން ވަނީ ކަލްދެން ޗޮއޭޑާގެ ގޯލުން އެއްވަރުކޮށްފަ އެވެ. އެ ލަނޑު ޖެހިތާ ހަ މިނިޓް ތެރޭ ލެޓްވިއާ އަށް އަނެއްކާ ލީޑުނަގައިދިނީ މެލްނިސް އެވެ. އަދި ލެޓްވިއާ އަށް މެޗުގެ ތިން ޕޮއިންޓް ކަށަވަރުކޮށްދިނީ މެޗުގެ 74 ވަނަ މިނިޓްގައި ސިޓްސް އެވެ.\nމުބާރާތުގެ ފައިނަލް މެޗު އޮންނާނީ އަންނަ ހޯމަ ދުވަހު ހަވީރު އެވެ.\nމިއީ ޔޫރަޕްގެ ފުޓްބޯޅަ އިދާރާ ޔުއެފާގެ އެހީގައި ފާއިތުވި އަށް މަސް ދުވަހުގެ ތެރޭގައި އޭޝިއާގައި 15 އަހަރުން ދަށުގެ ފިރިހެން ޓީމުތަކަށް ބާއްވާ ދެ ވަނަ މުބާރާތެވެ. މިދިޔަ ޑިސެމްބަރު މަހު ތައިލެންޑުގައި އޮތް މުބާރާތުގައި ވާދަކުރީ ރާއްޖެ އާއި ބަންގްލަދޭޝް އަދި ތައިލެންޑްގެ އިތުރުން ޔޫރަޕުން ސައިޕްރަސް އެވެ.\nބޫޓާނުންވެސް މި ޓީމު ކޮޅަށް އެޖެހީ3ލަނޑު. ރާއްޖެ ޔަޤީނުންވެސް ބައިކޮޅަށް4ނުވަތަ5ލަނޑު ވަންނާނެ. މުޅި މުބާރާތުގައިވެސް އަދި ޖެހުނީ އެންމެ ގޯލެއް.\nކުޅެކުޅެ މޮޅުނުވާ ޓީމު ކޮން ޓީމު؟ ރާއްޖެ .\nހެހެ. 100 ކައިގެ ކޮމެންޓެއްތީ.


kurendhoo narudhamaage maahroou nimijje | Mihaaru\nވިޔަފާރި / ޅ. ކުރެންދޫ\nކުރެންދޫ ނަރުދަމާގެ މަޝްރޫއު ނިމިއްޖެ\nޅ. ކުރެންދޫގެ ނަރުދަމާގެ މަސައްކަތް ނިމި ޓެސްޓު ކުރުމަށް ތައްޔާރުވެފައި-- ފޮޓޯ: އެމްޑަބްލިއުއެސްސީ\nޅ. ކުރެންދޫ ނަރުދަމާ ނިޒާމުގެ 99 ޕަސެންޓު މަސައްކަތް ނިމި، ޓެސްޓު ކުރަން ތައްޔާރުވެފައިވާ ކަމަށް އެމްޑަބްލިއުއެސްސީން ބުނެފި އެވެ.\nއެ ކުންފުނިން ނެރުނު ބަޔާނެއްގައި ބުނީ މި މަޝްރޫއުގެ ދަށުން އެ ރަށުގައި ނަރުދަމާ ނިޒާމުގެ މައި ނެޓްވޯކު ގާއިމްކޮށް 366 ގެއެއްގައި ޖަންކްޝަން ބަހައްޓާފައިވާ ކަަމަށެވެ. އަދި އެ ގެތަކަށް ނަރުދަމާގެ ކަނެކްޝަން ވެސް ގުޅައި ނިމިފައިވާ ކަމަށް އެމްޑަބްލިއުއެސްސީން ބުންޏެވެ.\nއެމްޑަބްލިއުއެސްސީން ބުނީ ކުރެންދޫގެ ނަރުދަމާ ނިޒާމުގެ މަސައްކަތުގެ ބޮޑުބައި ނިމިފައިވާއިރު ދެން އޮތީ ޓެސްޓު ކުރުމުގެ މަރުހަލާ އެކަނި ކަމަށެވެ. އެހެންކަމުން އެ ނިޒާމް ޓެސްޓުކޮށް ކޮމިޝަން ކުރުމަށް މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާއިން އެދިފައިވާ ކަމަށް އެ ކުންފުނިން ބުންޏެވެ.\nކުރެންދޫ ނަރުދަމާ ނިޒާމުގެ މަޝްރޫއުގެ ދަށުން އަޅާފައިވާ އޮފީސް އިމާރާތް-- ފޮޓޯ: އެމްޑަބްލިއުއެސްސީ\nމި މަޝްރޫއު އެމްޑަބްލިއުއެސްސީން ފަށާފައިވަނީ 2018 އިގެ ޑިސެމްބަރުގަ އެވެ. މި މަޝްރޫއުގެ ދަށުން 6000 މީޓަރުގެ ނަރުދަމާ މައި ނެޓްވޯކަކާއި، 720 މީޓަރުގެ ޕަންޕިން ލައިނެއް ވަނީ ޤާއިމް ކޮށްފަ އެވެ. އަދި ދެ ޕަންޕިން ސްޓޭޝަނާއި، ސީ އައުޓް ފޯލް އަދި އިދާރީ އިމާރާތެއް ވެސް އެ ރަށުގައި ވަނީ ގާއިމް ކޮށްފަ އެވެ.\nމީގެ އިތުރުން ނަރުދަމާ ނިޒާމް ހިންގާ ބެލެހެއްޓުމަށް ބޭނުންވާ ޖަނަރޭޓަރު ސެޓާއި ވެހިކަލް ވެސް މި މަޝްރޫއުގެ ދަށުން އެމްޑަބްލިއުއެސްސީން ވަނީ ފޯރުކޮށްދީފަ އެވެ. މި މަޝްރޫއަށް 29.4 މިލިއަން ރުފިޔާ ހަރަދުވާނެ ކަމަށް އެ ކުންފުނިން ވަނީ ލަފާކޮށްފަ އެވެ.\nޅ. ކުރެންދޫ އެމްޑަބްލިއުއެސްސީީ\n6 ކޮމެންޓް, 25 ރިއެކްޝަންސް\nޢަބްދުﷲ ޖަ މީލު\nހުބޫއަށް މަރުހަބާ! މިސްޔޫ\nއަޅުގަނޑުގެ ވެރިކަމެއްގައި ނީނުގެ ރަށުގައި ނަރުދަމާ އަޅާނަން!\nމިއީ މާއުފާވެރި ހަބަރެށް ނޫން. ނީޝްގެ ރަށުގައި އަދިވެސް ނަރުދަމާއެއް ނާޅާ!\nމިއީ ކިތައް މީހުން އުޅޭ ރަށެއްތަ؟\n2062 މީހުންގެ އާބާދީ އޮވޭ\nކަލެއަށްކީއް؟ އެރަށުގެ ރައްޔިތުން ނަށްވެސް ފާހާނާ ކުރުމުގެ ހައްޤު އޮންނަނަޖެހޭނެ.


ހަށިގަނޑަށް އެންމެ ފައިދާ ހުރީ ކޮން ވައްތަރެއްގެ ހަނޑުލެއްކަން އެނގޭތަ؟ – Dhuvas Online\nހަށިގަނޑަށް އެންމެ ފައިދާ ހުރީ ރަތް ހަނޑޫ ނުވަތަ ބްރައުން ހަނޑޫ ބަތް ކަމަށް ޑޮކްޓަރުން ބުނޭ --\nހަށިގަނޑަށް އެންމެ ފައިދާ ހުރީ ކޮން ވައްތަރެއްގެ ހަނޑުލެއްކަން އެނގޭތަ؟\nހަށިގަނޑު ލުއި ކުރުމަށް ނުވަތަ ހިކެން އުޅޭ ކޮންމެ މީހަކު ބަތް ކެއުން ހުއްޓާލުމަށް އެންމެންވެސް ލަފާދެ އެވެ. އަދި ހާއްސަކޮށް އާންމުކޮށް ދިވެހިން ކާ ހުދު ހަނޑުލު ބަތަކީ ފަލަވުމަށް އެންމެ ބޮޑަށް އެހީވެދޭ އެއް ކާނާއެއް ކަމަށް ބުނެ އެވެ.\nއެކަމަކު ބަރުދަން އެއް މިންގަނޑެއްގައި ބެހެއްޓުމަށް ކުރެވިދާނެ ކަންކަމާ ބެހޭގޮތުން ދިރާސާ ކުރާ އިންޑިއާގެ މަޝްހޫރު ޑޮކްޓަރުންގެ ޓީމަކުން ވަނީ ވަކި ބާވަތެއްގެ ހަނޑުލުން ހަށިގަނޑަށް ގެއްލުން ލިބި ފަލަވުމަށް އެހީވެދޭ ކަމަށް ބުނާ ވާހަކަތަކީ ދޮގެއް ކަމަށް ބުނެފައި އެވެ. އެ ޑޮކްޓަރުން ބުނާގޮތުގައި ކޮންމެ ވައްތަރެއްގެ ހަނޑުލަކީވެސް އޭގެން ހަށިގަނޑަށް މުހިންމު ފައިދާތަކެއް ކުރާ ހަނޑުލެކެވެ.\nހުދު ހަނޑޫގައި ބަތް ކެއްކުން އެންމެ ރަނގަޅީ ރަނގަޅަށް ނުދޮވެ —\nހުދު ހަނޑުލުގައި ބަތް ކެއްކުން އެންމެ ރަނގަޅީ މާބޮޑަށް ނުދޮވެ އެވެ. އެއީ ރަނގަޅަށް ސާފުކޮށް ދޮންނަ ވަރަކަށް ހުދު ހަނޑޫގައި ހުންނަ ހަށިގަނޑަށް ފައިދާ ހުރި ހުރިހާ މާއްދާތަކެއް ހަނޑުލާއި ވަކިވެގެންދާތީ އެވެ. އެގޮތުން މާބޮޑަށް ދޮވެ ސާފު ކުރުމުން ހުދު ހަނޑޫގައި ހުންނަ ވިޓަމިން ބީ3 ގެ ތެރެއިން 67 ޕަސެންޓް ދާއިރު ވިޓަމިން ބީ1ގެ 80 ޕަސެންޓް ދެ އެވެ. އަދި ވިޓަމިން ބީ6 ގެ 90 ޕަސެންޓް ދާއިރު ހަނޑޫގައި ހުންނަ ދަގަނޑުގެ ބައިގެ ތެރެއިން 60 ޕަސެންޓް ދާކަމަށްވެ އެވެ.\nމީގެ އިތުރުން ހުދު ހަނޑޫ ބަތް ކެއުމުގެ ސަބަބުން ލިބޭ ފަރުވާތަކުގެ މުހިންމުކަން ހަނޑޫ ދޮވެ ސާފު ކުރުމުން ގެއްލި ދެ އެވެ. އެހެންވެ ގިނަ މީހުން ހުދު ހަނޑުލާއި ދުރަށް ދާކަން ފާހަގަ ވެފައިވާ ކަމަށް ޑޮކްޓަރުންގެ ޓީމުން ބުނެ އެވެ.\nރަތް ހަނޑޫ އަދި ބްރައުން ހަނޑޫގައި ަތް ކައްކައިގެން ކެއުމުން ބޮޑެތި ބަލިތަކަށް ފަރުވާ ހޯދާ މީހުންގެ ހަށިގަނޑަށް ލުއި ލިބޭ —\nރަތް ހަނޑުލަކީ އޭގެ ސަބަބުން ބޮޑެތި ބަލިތަކުން ރައްކާތެރިވުމަށް އެހީތެރިވެދޭ އެއްޗެކެވެ. ރަތް ހަނޑޫ ބަތް އާންމުކޮށް ކެއުމުން ކެންސަރު ޖެހުމާއި ދުރުކޮށްދޭއިރު އެލީޖީވުމުންވެސް ދުރުކޮށްދެ އެވެ.\nއަދި ހަށިގަނޑުގެ ބަރުދަށް އެއްވަރެއްގައި ހިފެހެއްޓުމަށް އެހީވެދޭއިރު ހިތުގެ މައްސަލަތަކާއި، މައިގްރެއިންގެ އިތުރުން ލޭމައްޗަށް ދިއުން ހުއްޓުވުމަށް އެހީތެރިވެދެ އެވެ.\nބޮޑެތި ބަލިތަކުގައި ފަރުވާ ހޯދަމުންދާ މީހުންނަށް، ހާއްސަކޮށް ހަކުރު ބައްޔަށް ފަރުވާ ކުރާ މީހުންނަށް ރަތް ހަނޑުލާއި ބްރައުން ހަނޑޫ ކެއުމަށް ޑޮކްޓަރުން ލަފާދެ އެވެ. ސަބަބެއް ކަމަށްވަނީ ހަކުރު ބަލީގެ ސަބަބުން ހަށިގަނޑަށް ލިބިފައި ހުންނަ ވަރުބަލިކަން ފިލުވައިދޭ އެއްޗަކަށް އެ ބާވަތްތައް ވާތީ އެވެ.\nމި ދިރާސާތައް ކުރި ޑޮކްޓަރުންގެ ޓީމުން ލަފާދޭގޮތުގައި ހަނޑުލުގެ ބާވަތްތަކުގެ ތެރެއިން ކެއުން އެންމެ ރަނގަޅީ ރަތް ހަނޑޫ އަދި ބްރައުން ހަނޑުލެވެ.\nމަރާމާތަށް ފަހު މާލޭ ހުކުރު މިސްކިތް އަންނަ ހަފްތާގައި ހުޅުވަނީ\nޑިއޭގޯ ގޮޑިން ކަގްލިއާރީއަށް ބަދަލުވެއްޖެ


High Court Ge Is Fandiyaaru Shujau Usman Magaamun Vaki Kuran Nihmmaifi | Hathaavees\nހައިކޯޓުގެ އިސް ފަނޑިޔާރު ޝުޖާއު އުސްމާން މަގާމުން ވަކިކުރަން ނިންމައިފި\nހައިކޯޓޫގެ އިސް ފަނޑިޔާރު ޝުޖާއު އުސްމާން މަގާމުން ވަކި ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމާ އެ މައްސަލަ ރައްޔިތުންގެ މަޖިލީހަށް ހުށަހަޅަން ނިންމައިފިއެވެ.\nޝުޖާއު އުސްމާން ވަކިކުރަން ނިންމީ މިއަދު ބޭއްވި ޖޭއެސްސީގެ ބައްދަލުވުމުގައެވެ. ޖޭއެސްސީން ޝުޖާއު އުސްމާނާއި ގުޅޭ ގޮތުން ބަލަމުން ދިޔަ މައްސަލަތަކަށް ޖަވާބުދާރީވުމުގެ ފުރުސަތު އިއްޔެ ވަނީ ހަމަވެފައެވެ.\nޝުޖާއު އުސްމާނާއި ގުޅޭ ގޮތުން ޖޭއެސްސީން ތަހުގީގު ކުރަމުން ދިޔަ ފުރަތަމަ މައްސަލަ އަކީ 2018 ވަނަ އަހަރު ބޭއްވި ރިޔާސީ އިންތިހާބުގެ ކެމްޕެއިންގެ ތެރޭގައި ގއ. ގެމަނަފުއްޓަށް ނުރަސްމީ ދަތުރެއްކޮށް ރިޔާސީ ކެންޑިޑޭޓަކަށް ވޯޓު ހޯދުމަށް މަސައްކަތް ކުރި މައްސަލައެކެވެ.\nދެވަނަ މައްސަލައަކަށް ބަލަމުން ދަނީ ކްރިމިނަލް ކޯޓުގެ އަމުރަކުން ބަންދުކޮށްފައި ހުރި މީހެއްގެ އާއިލާއާ ބައްދަލުކޮށް، އެމީހުންގެ ވޯޓު ލިބިއްޖެނަމަ، ބަންދުގައި ހުރި މީހާ މިނިވަންކުރާނެ ކަމުގެ މަޝްވަރާކޮށްފައިވާކަމުގެ މައްސަލައެއް ކަމަށް ޖޭއެސްސީން ބުންޏެވެ. މި މައްސަލަ ބަލަން ފެށުމުން ދެ މަސް ދުވަހަށް ޝުޖާއު އުސްމާން ވަނީ ސަސްޕެންޑު ކޮށްފައެވެ.\nޖޭއެސްސީން އަންނަނީ ފަނޑިޔާރުންނާއި ގުޅޭ ސުލޫކީ މައްސަލަތައް ބަލާ އެ ފަނޑިޔާރުންނަށް ފިޔަވަޅު އަޅަމުންނެވެ.\nPrevious މާލޭ ގެއަކުން އިންޑިއާ މީހަކު މަރުވެފައި އޮއްވާ ފެނިއްޖެ\nNext ރޮޒައިނާ އާއި އަލީ ނިޔާޒު ވިދާޅުވަނީ ފައްޔާޒަށް ފުރިހަމަ އިތުބާރު އެބައޮތް ކަމަށް!


ކޮވިޑް-19 ޖެހިފައިވާ ބައްޕައާ ބައްދަލު ކުރަން މި މީހާ ހެދުނީ ޑޮކްޓަަރަކަށް، ދިޔައިރު ފެނުނީ ބައްޕަގެ ފުރާނަ ނެތް މަސްގަނޑު – Dhen.mv\nކޮވިޑް-19 ޖެހިފައިވާ ބައްޕައާ ބައްދަލު ކުރަން މި މީހާ ހެދުނީ ޑޮކްޓަަރަކަށް، ދިޔައިރު ފެނުނީ ބައްޕަގެ ފުރާނަ ނެތް މަސްގަނޑު\nޢާލިމް އަބްދުއްލަތީފް February 20, 2021 - 9:00 am\nޕެރޫ: ޕެރޫގެ ފުލުހަކު އޭނާގެ ކޮވިޑް-19އަށް ފައްސިވެފައިވާ ބައްޕައާ ބައްދަލު ކުރުމަށް ޑޮކްޓަރަކަށް ހެދިގެން ބައްޕަގެ ގާތަށް ގޮސްފިއެވެ.\nބައްޕަގެ ގާތަށް މީނާ ގޮސްފައި ވަނީ ކޮންމެވެސް ގޮތަކުން ޑޮކްޓަރެއްގެ ޕީޕީއީ ކިޓް ހޯދައިގެން އެ ލައިގެންނެވެ. ނަމަވެސް އެހާ މަސައްކަތުން ބައްޕަގެ ގާތަށް ދިއުމުން އޭނާއަށް ފެނުނީ ހިތާމަވެރި މަންޒަރެކެވެ. އޭނާގެ ލޯބިވާ ބައްޕަގެ ފުރާނަ ނެތް މަސްގަނޑެވެ.\nއޭނާއަކީ ޑޮކްޓަރެއް ނޫން ކަން އެނގުމާއެކު ފުލުހުން ވަނީ އޭނާ ވަށާލާފައެވެ. އަދި ފުލުހުން މިހާރު ދަނީ އޭނާއަށް ހޮސްޕިޓަލުގެ ކަރަންޓީން ވޯޑަށް ވަދެވުނީ ކޮންބައެއްގެ އެހީތެރިކަމާއެކުގައި ތޯ ބަލައި ތަހުގީގު ކުރަމުންނެވެ.\nއޭނާ ބުނާ ގޮތުގައި ޑޮކްޓަރަކަށް ވެގެން ހޮސްޕިޓަލަށް ވަންނަން އޭނާއަށް މަޖުބޫރުވީއެވެ. ސަބަބަކީ އޭނާގެ ބައްޕަގެ އެއްވެސް އަޕްޑޭޓެއް އޭނާއަށް ނުދޭތާ ދެ ދުވަސް ވުމުންނެވެ. އެހެން ކަމުން ހަދާނެ ގޮތެއް ނޭނގި ކަންބޮޑުވެ ހާސްވެގެން އޭނާއަށް އެކަން ކުރެވުނީ ކަމުގައި އޭނާ ބުނެއެވެ.\nހޮސްޕިޓަލުން އޭނާގެ ބައްޕަގެ މަރާ ބެހޭގޮތުން ބުނީ އޭނާގެ ބައްޕަ ހޮސްޕިޓަލުގައި އެޑްމިޓް ކުރެވުނީ9ފެބްރުވަރީގައި ކަމަށެވެ. އަދި އޭނާގެ ބައްޕަ އަކީ ހަކުރުބަލި ހުންނަ މީހެއް ކަމަށް ވެސް ހޮސްޕިޓަލުން ބުނެފައިވެއެވެ.


ރޯމަސްގަނެ ވިއްކާ ފަރާތްތަކަށް މާލޭ ފަޅުން ފައްތިޔާ ދޫކުރުމާ ގުޅޭ.\nމާލޭ އުތުރު ފަރާތު މަސްމާރުކޭޓް ކުރިމަތި ފަޅުތެރެއިން ކަނޑައެޅޭ ޚާއްޞަ ސަރަހައްދަކުން ، މަސްގަނެ ވިއްކާ ފަރާތްތަކުގެ އުޅަނދު ފަހަރަށް ފައްތިޔާ ދޫކުރާގޮތަށް މާލޭ ސިޓީކައުންސިލްގެ4ވަނަ ދައުރުގެ3ވަނަ ރަސްމީ އާންމު ޖަލްސާއިން ވަނީ ނިންމަވާފައެވެ. މިނިންމެވުމާ ގުޅިގެން އެސަރަހައްދުން ދޫކުރުމަށް ހަމަޖެހިފައިވަނީ 06 ފައްތިޔާއެވެ.\nވީމާ، އެސަރަހައްދުން ފައްތިޔަލަށް އެދޭ ފަރާތްތަކުން 03 ޖޫން 2021 ން ފެށިގެން 08 ޖޫން 2021 ގެ ނިޔަލަށް ،މާލޭ ސިޓީ ކައުންސިލްގެ ވެބްސައިޓް https://malecity.gov.mv އިން ފައްތިޔަލަށް އެދޭ ފޯމް ނަންގަވާ މިކައުންސިލަށް ހުށަހެޅުއްވުމަށް ދަންނަވަމެވެ.\nފޯމް ބަލައިގަންނާނީ ރަސްމީ ބަންދު ނޫން ކޮންމެ ދުވަހެއްގެ ހެނދުނު 9:00 ން 12:30 އަށް ދަތުރުވެރިންގެ މާރުކޭޓް އޮފީހުންނެވެ. ވީމާ،މާލޭ ފަޅުން މަސްވެރިއުޅަނދު ފަހަރަށް ޚާއްޞަކޮށްފައިވާ ސަރަހައްދުގައި މަސްގަނެވިއްކާ ފަރާތްތަކުން އެކަމަށް އެދި ފޯމް ހުށަހަޅުއްވަމުން ގެންދެވުމަށް އާންމުކޮށް އަންގާ އިޢުލާނު ކުރީމެވެ.\nނަންބަރު: ( IUL)425-B6/1/2021/62\nޕަބްލިޝްކުރި ތާރީޚު: 03 ޖޫން 2021\nސުންގަޑި: 08 ޖޫން 2021 1400


Karanka Futsal Fiesta 2021 Ge Finalah Lycans FC aai Tharivilaa FC ކަރަންކާ ފުޓްސަލް ފިއެސްޓާ 2021 ގެ ފައިނަލަށް ލައިކަންސް އެފްސީ އާއި ތަރިވިލާ އެފްސީ – Huvadhoo News Karanka Futsal Fiesta 2021 Ge Finalah Lycans FC aai Tharivilaa FC Huvadhoo News\nކަރަންކާ ފުޓްސަލް ފިއެސްޓާ 2021 ގެ ފައިނަލަށް ލައިކަންސް އެފްސީ އާއި ތަރިވިލާ އެފްސީ\nކަރަންކާ ފުޓްސަލް ފިއެސްޓާ 2021 ގެ ފައިނަލަށް ލައިކަންސް އެފްސީއާއި ތަރިވިލާ އެފްސީ ގޮސްފިއެވެ.\nމިއަދު ހަވީރު ފުރަތަމަ މެޗުގައި ކުޅެފައިވަނީ ލައިކަންސް އެފްސީ އާއި ޕާކް ރޯޔަލްސް އެސްސީއެވެ. މި މެޗު9ލަޑު2ލަޑުން ކާމިޔާބު ކުރީ ލައިކަންސް އެފްސީ އެވެ. މިމެޗުގެ މޮޅު ކުޅުންތެރިއަކަށް ހޮވިފައިވަނީ ލައިކަންސް އެފްސީގެ ޖާޒީ ނަންބަރ 11 ހުސައިން އިބްރާހިމް އެވެ.\nމިއަދު ކުޅެވިގެން ދިޔަ ދެވަނަ މެޗުގައި ވާދަ ކޮށްފައި ވަނީ ހުޓިކޮޑު އެފްސީ އައި ތަރިވިލާ އެފްސީއެވެ. މިމެޗު7ލަޑު ސުންލަޑުން ކާމިޔާބު ކުރީ ތަރިވިލާ އެފްސީ އެވެ. މިމެޗު ގެ މޮޅު ކުޅުންތެރިއަކަށް ހޮވިފައިވަނީ ތަރިވިލާ އެފްސީގެ ޖާޒީ ނަންބަރ 11 އަޙުމަދު ޝަނޫން އެވެ.\nމިއަދުގެ މެޗުތަކާއެކު މިމުބާރާތުގެ ފައިނަލް ގައި ވާދަކުރާން ދެޓީމް މިވަނީ ކަށަވަރު ވެގެން ގޮސްފައެވެ. އެއީ ލައިކަންސް އެފްސީ އާއި ތަރިވިލާ އެފްސީ އެވެ.\nކަރަންކާ ފުޓްސަލް ފިއެސްޓާ 2021 ގައި މިއަދު ހަވީރުވެސް ވަނީ ދެ މެޗު ކުޅެވިފައެވެ.


ބިމާބެހޭ ގާނޫނު (ގާނޫނު ނަންބަރު 1/2002) އަށް5ވަނަ އިސްލާހު ގެނައުމުގެ ގާނޫނު (ގާނޫނު ނަންބަރު 25/2015) - Gaanoon.com\nބިމާބެހޭ ގާނޫނު (ގާނޫނު ނަންބަރު 1/2002) އަށް5ވަނަ އިސްލާހު ގެނައުމުގެ ގާނޫނު (ގާނޫނު ނަންބަރު 25/2015)\nގާނޫނު ނަންބަރު 1/2002 (ދިވެހިރާއްޖޭގެ ބިމާބެހޭ ގާނޫނު) އަށް5ވަނަ އިސްލާހު ގެނައުމުގެ ގާނޫނު\n(ގާނޫނު ނަންބަރު 25/2015)\nގާނޫނު ނަންބަރު 1/2002 (ދިވެހިރާއްޖޭގެ ބިމާބެހޭ ގާނޫނު) އަށް އަންނަނިވި އިސްލާހުތައް ގެނައުން.\n1 ވަނަ މާއްދާ - ބުނެވިދިޔަ ގާނޫނުގެ 15 ވަނަ މާއްދާގެ (ހ) އަންނަނިވި ގޮތަށް އިސްލާހުކުރުން.\n15. ބަންޑާރަ ގޯތި ދޫކުރެވިފައިވާ މީހާ މަރުވުން\n(ހ) ބަންޑާރަ ގޯއްޗެއް ދޫކުރެވިފައިވާ މީހަކު މަރުވެއްޖެނަމަ، އެ ގޯއްޗެއްގައިވާ އިމާރާތާއި ނުއުފުލޭ މުދާ، ތަރިކައިގެ އުސޫލުން ލިބޭ ބައެއްގެ މެދުގައި، އެ ގޯއްޗެއް ވަކިގޯތިތަކަކަށް ބައިކޮށް ވަކިކޮށްދެވިދާނެއެވެ.\n2 ވަނަ މާއްދާ - ބުނެވިދިޔަ ގާނޫނުގެ 15 ވަނަ މާއްދާގެ (ހ) ގެ (1) ވަނަ ނަންބަރާއި (2) ވަނަ ނަންބަރު އުނިކުރުން.\n3 ވަނަ މާއްދާ - ބުނެވިދިޔަ ގާނޫނުގެ 15 ވަނަ މާއްދާގެ (ށ) އަންނަނިވި ގޮތަށް އިސްލާހުކުރުން.\n15 (ށ) ބަންޑާރަ ގޯއްޗެއް ދޫކުރެވިފައިވާ މީހަކު މަރުވެއްޖެނަމަ، އެ ގޯއްޗެއްގައިވާ އިމާރާތާއި ނުއުފުލޭ މުދާ، ތަރިކައިގެ އުސޫލުން ލިބޭ އެންމެންގެ ނަމުގައި، އެ ބަޔަކު އެދޭނަމަ، އެ ގޯއްޗެއް ރަޖިސްޓަރީކޮށް، ވަކިވަކި ރަޖިސްޓަރީ ހަދައިދޭންވާނެއެވެ.\n4 ވަނަ މާއްދާ - ބުނެވިދިޔަ ގާނޫނުގެ 25 ވަނަ މާއްދާގެ (ހ) އަންނަނިވި ގޮތަށް އިސްލާހުކުރުން.\n25. އަމިއްލަ ބިމުގެ ނުވަތަ ގޯތީގެ ވެރިމީހާ މަރުވުން\n(ހ) އަމިއްލަ ބިމެއް ނުވަތަ ގޯއްޗެއް އޮތް މީހަކު މަރުވެއްޖެނަމަ، އެމީހެއްގެ ވާރިސުންގެ މެދުގައި، އެ ބިމެއް ނުވަތަ ގޯއްޗެއް ވަކި ގޯތިތަކަކަށް ބައިކޮށް ވަކިކޮށްދެވިދާނެއެވެ.\n5 ވަނަ މާއްދާ - ބުނެވިދިޔަ ގާނޫނުގެ 25 ވަނަ މާއްދާގެ (ށ) އަންނަނިވި ގޮތަށް އިސްލާހުކުރުން.\n25. (ށ) އަމިއްލަ ބިމެއް ނުވަތަ ގޯއްޗެއް އޮތް މީހަކު މަރުވެއްޖެނަމަ، އެ ބިމާއި ނުވަތަ ގޯއްޗާއި، އެ ބިމެއް ނުވަތަ ގޯއްޗެއްގައިވާ އިމާރާތާއި ނުއުފުލޭ މުދާ، ތަރިކައިގެ އުސޫލުން ލިބޭ އެންމެންގެ ނަމުގައި، އެބަޔަކު އެދޭނަމަ، އެ ބިމެއް ނުވަތަ ގޯއްޗެއް ރަޖިސްޓަރީކޮށް، ވަކިވަކި ރަޖިސްޓަރީ ހަދައިދޭންވާނެއެވެ.\n6 ވަނަ މާއްދާ - ބުނެވިދިޔަ ގާނޫނުގެ ވަކި މާއްދާއަކަށް ނުވަތަ ވަކި މާއްދާއެއްގެ ބަޔަކަށް ހަވާލާދީފައިވާ ތަންތަން، މި ގާނޫނުން ގެންނަ އިސްލާހުތަކާ ގުޅިގެން ބަދަލުކުރުން.\n7 ވަނަ މާއްދާ - މި ގާނޫނަށް އަމަލުކުރަން ފަށާނީ، މި ގާނޫނު ފާސްވެ، ތަސްދީގުކޮށް، ދިވެހިސަރުކާރުގެ ގެޒެޓުގައި ށާއިއުކުރާ ދުވަހުން ފެށިގެންނެވެ.\nބިމާބެހޭ ގާނޫނު (ގާނޫނު ނަންބަރު 1/2002)\n7YZ_ގާނޫނު ނަންބަރ 2015-25.pdf


Enmen Ali Zahirey kiyaanee kameh vegen!\nއެންމެން އަލީ ޒާހިރޭ ކިޔާނީ ކަމެއް ވެގެން!\nއަލީ ޒާހިރު ކޯޓަކަށް ވަޑައިގަންނަވަމުން މީހަކަށް އަތުން އިޝާރާތް ކުރައްވަނީ: ނުފޫޒު ފޯރުވާ ކަމުގެ ބޮޑެތި ތުހުމަތު އޮވޭ -- ފޮޓޯ: އަވަސް\nޝަރުއީ ދާއިރާއަށް ވަރުގަދަ ނުފޫޒުތައް ފޯރުވަ އެވެ. އެކަން ކުރާ ގޮތާއި ނުފޫޒު ފޯރުވާފައި އޮތް މިންވަރު އޮތީ ހާމައަށް ދިމާއަށް ފެންނާށެވެ. ފަނޑިޔާރުންގެ މަސައްކަތްތަކާއި ބެހި ވަކި ގޮތަކަށް ހުކުމްތައް ހުރީ ނެރެފަ އެވެ. އެކަން މިހާރުވެސް އޮތީ އިހު އޮތް ގޮތަށެވެ. އެކަންކަން އެ ނޫން ގޮތަކަށް ބުނެ ދޭން މަސައްކަތް ކުރާ އެންމެ ވެސް ހަދަނީ އެ މީހެއްގެ ސިޔާސީ މާއްދީ ފައިދާއަށްޓަކައި ހުސް ދޮގެވެ. ރިޝްވަތުގެ ކަޅު ފައިސާގައި ގިނަ ފަނޑިޔާރުން ތިއްބެވީ ޖެހިވަޑައިގެންފަ އެވެ. ދައުލަތުގެ އިދާރާތަކުން ހިންގާފައި ހުރި ތަހުގީގުތަކުގައި އެ ހުތުރު އަމަލުތައް އެހުރީ ފެންނާށެވެ. އެހެންވެ ގާނޫނުއަސާސީގައި ޝަރުއީ ދާއިރާއަށް ދީފައިވާ ފުރިހަމަ މިނިވަންކަން އޮތީ ކަރުދާހުގަ އެވެ. ޝަރުއީ ދާއިރާގެ ނިންމުންތަކުން އަދިވެސް ފެންނަނީ ޝައްކާއި ވަހުމް އުފެދޭ ކަންކަމެވެ. ރަނގަޅު ހަމައެއް ކަމެއް ނުކުރެ އެވެ.\nމިހާރު އެންމެ ބޮޑަށް ދެކެވެމުން ދަނީ ވެސް ޝަރުއީ ދާއިރާއަށް ވަކިން ހާއްސަކޮށް ފަނޑިޔާރުންނަށް އޮތް ނުފޫޒު ތަކުގެ ވާހަކައެވެ. މި ވާހަކަތައް ތިލަވީ ފަނޑިޔާރުންތަކެއް ކަމަށް ބުނާ ބޭފުޅުންތަކެއްގެ އޯޑިއޯތަކެއްގައި ދެކެވޭ ވާހަކަތަކަކާ ހަމައިންނެވެ. އޯޑިއޯ ތަކުގައި އިވެނީ ކުރީގެ ރައީސް އަބްދުﷲ ޔާމީނަށް ފަސް އަހަރުގެ ޖަލު ހުކުމް އިއްވި ފަނޑިޔާރުންގެ ބެންޗުގައި ތިއްބެވި ބައެއް ފަނޑިޔާރުންގެ އަޑު ކަމަށް އާންމުކޮށް ކޯޓުތަކަށް ވަޑައިގަންނަވާ ގިނަ ވަކީލުން ވިދާޅުވެ އެވެ. އެ ސައްހަތޯ ނޫންތޯ ނިންމަންޖެހޭ ދައުލަތުގެ އިދާރާތަކުން އެ ދަނީ އެ މައްސަލަތައް ބަލައި ފިޔަވަޅުތައް އެޅުމަށް ތައްޔާރުވަމުންނެވެ. އެކަމަކު އެކަން ވެސް ނިމޭއިރު އޭގެ ތެރެއަށް ނުފޫޒު ވަދެ ހަދާނީ ހުސް ދޮގެވެ.\nއޯޑިއޯ ތަކާއެކު ކަންބޮޑުވާން ޖެހެނީ ރައީސް އިބްރާހީމް މުހައްމަދު ސޯލިހުގެ ސަރުކާރަށް ކުރާ ތުހުމަތުތަކާ ގުޅިގެންނެވެ. މީގެ ތެރެއިން ވެސް ރައީސް އޮފީހުގެ ޗީފް އޮފް ސްޓާފް އަލީ ޒާހިރަށް ކުރަނީ އާދައިގެ ތުހުމަތުތަކެއް ނޫނެވެ. ދައުރުވާ އޯޑިއޯއެއްގައި ވިދާޅުވެފައިވާ ގޮތުގައި އަލީ ޒާހިރު ވަނީ ބައެއް ފަނޑިޔާރުންނާ ބައްދަލު ކުރައްވާފަ އެވެ. އަދި ވަޒީފާގެ ކުރިއެރުން ދިނުމާ ގުޅޭ ބައެއް ކަހަލަ ހުށަހެޅުންތައް ވެސް ހުށަހަޅުއްވާފަ އެވެ. މީގެ އިތުރުން އެއް އޯޑިއޯގައި ވިދާޅުވާ ގޮތުގައި ބައެއް މައްސަލަތައް ނިންމުމުގައި އަމަލު ކުރަންވީ ގޮތުގެ އިރުޝާދު ވެސް އަލީ ޒާހިރު ވަނީ ދެއްވާފަ އެވެ.\n"އަޅުގަނޑު އިނީ ބެންޗުގައި އެ ބޭފުޅާ ދެންނެވި ގޮތަށް. އަޅުގަނޑަކަށް ހަގީގަތުގައި ނޭނގޭ އޭގައި ލިޔެފައި އޮތީ ކޮން އެއްޗެއް ކަމެއް ވެސް،" ލީކްވި އޯޑިއޯއެއްގައި ވާހަކަ ދައްކަވާ ބޭފުޅަކު ރައީސް ޔާމީނަށް ކުރި ހުކުމާ ގުޅޭ ގޮތުންނާ އަލީ ޒާހިރަށް އިޝާރަތް ކުރައްވާ ވިދާޅުވެފައިވެ އެވެ.\nއޯޑިތަކުގެ ސައްހަކަމާއި އަލީ ޒާހިރާ ގުޅުވައިގެން ދެކެވޭ ވާހަކަތައް ކުރީގެ ބައެއް ފަނޑިޔާރުން ވެސް ޔަގީން ކޮށް ދެއްވަ އެވެ. މިދިޔަ ހުކުރު ދުވަހު ބޭއްވި ނޫސްވެރިންގެ ބައްދަލުވުމެއްގައި ހައިކޯޓުގެ ކުރީގެ އިސް ފަނޑިޔާރު ޝުޖާއު އުސްމާން ވިދާޅުވި ގޮތުގައި އޯޑިއޯ ތަކުގައި އިވެނީ ތުހުމަތު ކުރެވޭ ފަނޑިޔާރުންގެ އަޑެވެ. ބައެއް މައްސަލަތައް ނިންމަންވީ ގޮތް ބުނެދިނުމަށް އޭނާގެ ފޯނަށް ގުޅުއްވާތީ އުނދަގޫ ވެވަވަޑައިގެން ފޯން އެއްލާލައްވަން ޖެހިވަޑައިގެންނެވި އެވެ.\n"އެބޭފުޅާ [ކްރިމިނަލް ކޯޓުގެ ގާޒީ އަލީ އާދަމް] ގެ އަޑު އަޅުގަނޑަކަށް ނޯޅޭނެ. އެއް އަހަރެއްގެ ވާހަކައެއް ނޫން މި ދައްކަނީކީ. ދެ އަހަރެއްގެ ތިން އަހަރެއްގެ ހަތަރު އަހަރެއްގެ ފަސް އަހަރެއްގެ ވާހަކައެއް ނޫން. ފަނަރަ، ވިހި، ބާވީސް އަހަރުގެ ވާހަކަ މި ދައްކަނީ، އެކުގައި މަސައްކަތް ކުރި މީހެއްގެ ވާހަކަ. އަޅުގަނޑު ތިބޭފުޅުންނަށް ޔަގީންކޮށް އަރުވަން އެއީ އަލީ އާދަމްގެ އަޑު. އެ ނޫން ބޭފުޅެއްގެ އަޑެއް ނޫން އެއީކީއެއް،" އޯޑިއޯގައި އިވޭ ބޭފުޅެއްގެ އަޑާއި ދެކެވޭ ވާހަކަތައް އެއީ އަސްލެއް ކަން ހާމަކޮށްދެއްވަމުން ވިދާޅުވި އެވެ.\nކްރިމިނަލް ކޯޓުގެ ކުރީގެ ގާޒީ އަލީ ނަޖީބް ވަނީ އޭރު ކްރިމިނަލް ކޯޓުގެ އިސް ގާޒީ އަކަށް ހުންނެވި އަހްމަދު ހައިލަމަށް ވެސް އަލީ ޒާހިރު ގުޅުއްވި ކަމަށް ވިދާޅުވެފަ އެވެ. އޭނާ ވިދާޅުވާ ގޮތުގައި ފޯން ސްޕީކަރަށް ލައްވައިގެން ހައިލަމް ވާހަކަ ދެއްކެވީ އޭނާގެ ހާޒިރުގަ އެވެ. ހައިލަމަށް ސުޕްރީމް ކޯޓުގެ ފަނޑިޔާރުކަން އަލީ ޒާހިރު ހުށަހެޅުއްވީ އެ ކޯލުގަ އެވެ.\n"މި ހަމަ ހަގީގަތް. ﷲ އަށްޓަކައި ހަދާ ތެދެއްމީ... ލީ ޒާހިރު ދަންނަވަނީ ހައިލަމް ހާސްވެ ވަޑައި ނުގަންނަވާށޭ. ހައިލަމަށް ދިވެހިރާއްޖޭގެ ސުޕްރީމް ކޯޓުން ކަށަވަރުވެފައޭ އޮތީ ޖާގަ،" އަލީ ޒާހިރާ ގުޅޭގޮތުން ނަޖީބު ވިދާޅުވި އެވެ.\nއަލީ ޒާހިރާ މެދު އެމްޑީޕީގެ ޕީޖީ ގުރޫޕްގެ ބައެއް މެންބަރުންގެ ވަރަށް ގިނަ ޝަކުވާތަކެއް ވެސް އެބަހުއްޓެވެ. އާންމުންގެ ޝަކުވާތައް އެބަހުއްޓެވެ. އެކަމަކު އެ ޝަކުވާ ކުރަނީ ރައީސް އޮފީހުގެ ތެރެއިން ބައެއް ކަންކަން ހަމަޖައްސައި ދެއްވުމުގައި އަލީ ޒާހިރު، މީހުންނާއި މެންބަރުން ތަފާތު ކުރައްވާ މައްސަލާގަ އެވެ.\nއަލީ ޒާހިރާ ގުޅޭ ގޮތުން އެތައް ބަޔަކު އެއް ކަހަލަ ތުހުމަތުތަކެއް ކުރި ނަމަވެސް އެ ހުރިހާ ކަމެއް އޭނާ ދޮގު ކުރައްވަ އެވެ. ފަނޑިޔާރުންނަށް ނުފޫޒު ފޯރުވުމުގެ ގޮތުން އެއްވެސް ކަމެއް ކުރައްވާފައި ނުވާނެ ކަމަށް ވިދާޅުވެ އެވެ. އެކަމަކު ފަނޑިޔާރުންނަށް ގުޅުއްވާ ކަމަށް ކުރެވޭ ތުހުމަތުތަކަށް އިންކާރު ކުރައްވާކަށް ކެރިވަޑައެއް ނުގަންނަވަ އެވެ.\nއަލީ ޒާހިރު ވިދާޅުވާ ގޮތުގައި އޭނާގެ މައްޗަށް ނުފޫޒުގެ ތުހުމަތު ކުރަނީ ކުރީގެ ރައީސް އަބްދުﷲ ޔާމީންގެ ޝަރީއަތްތަކެއް މިމަހު ކޯޓުތަކުގައި ކުރިއަށް ގެންދިއުމަށް ތާވަލްކޮށްފައި ވާތީ އެ މައްސަލަތަކަށް ނުފޫޒު ފޯރުވާށެވެ. އެކަމަކު ނުފޫޒު ފޯރުވަން އެ ބަޔަކު ކުރާ ކަމެއް އަލީ ޒާހިރަކަށް ވިދާޅެއް ނުވެވެ އެވެ.\nފަނޑިޔާރުންގެ މަސައްކަތްތަކާއި ބެހި ނުފޫޒު ފޯރުވުމާއި މަގާމުގެ ނުފޫޒު ބޭނުން ކޮށްގެން ވަކި ކަމެއް ވަކި ގޮތަކަށް ކުރުމަކީ ގާނޫނޫލްއުގޫބާތާއި ފަނޑިޔާރުންގެ ގާނޫނު ބުނާ ގޮތުން ކުށެކެވެ. އާންމު ވެގެން އުޅޭ އޯޑިއޯ ތަކުގައި ދެކެވޭ ވާހަކަތައް ފުލުހުންނާއި ޖޭއެސްސީން ބަލަމުން އެބަގެންދެ އެވެ. އެކަމަކު އަލީ ޒާހިރުގެ މައްސަލަ ވަކި މައްސަލައެއްގެ ގޮތުގައި ސަރުކާރަކުން ނުބަލަ އެވެ. ކުރާ ތުހުމަތުތަކާއި ގުޅިގެން އަދި މިހާތަނަށް އެއްވެސް ތަހުގީގެއް ހިންގާ، އޭނާއާ އެއްވެސް ފަރާތަކުން އެއްވެސް ސުވާލެއް ކޮށްފައެއް ނުވެ އެވެ. އަލީ ޒާހިރަށް ތުހުމަތު ކުރާ މައްސަލަތަކުގައި މީގެ ކުރިން އެއްޗެއް ވިދާޅުނުވެ ހުންނެވީ އަސްލެއް ނެތް ވާހަކަތަކަށް ޖަވާބެއް ދެއްވަން ޖެހިވަޑައިގަންނަވާނެ ކަމަށް އޭނާ ގަބޫލު ނުކުރައްވާތީ އެވެ.\nތުހުމަތުތަކާ ގުޅިގެން އަލީ ޒާހިރު ނޫސްވެރިންނާ ބައްދަލު ކުރައްވަނީ -- ފޮޓޯ: ރައީސް އޮފީސް\nބޮޑެތި ފާޑުކިޔުންތަކުގެ ސަބަބުން މަޖުބޫރުވެވަޑައިގެން މިދިޔަ އާދީއްތަ ދުވަހު އަލީ ޒާހިރު ވަނީ ނޫސްވެރިންނާ ވެސް ބައްދަލު ކުރައްވާފަ އެވެ. ދިފާއުގައި ދެއްކެވި ހުރިހާ ވާހަކައެއްހެން އެޅުވީ އިދިކޮޅު ފަރާތްތަކުގެ ބޮލުގަ އެވެ. އޭނާއަށް ކުރަނީ ސީރިއަސް ތުހުމަތުތަކެއް ނަމަ ރައީސް ސޯލިހުގެ އިތުބާރު ގެއްލި، މަގާމުގައި ނުހުންނެވޭނެ ކަމަށް ވިދާޅުވި އެވެ. ކުށެއް ކުރެއްވިނަމަ ރައީސް އޮފީހާއި ތަހުގީގީ އިދާރާތަކުން ސުވާލު ކުރާނެ ކަން ފާހަގަކުރެއްވި އެވެ. އޭނާ މަގާމުގައި ހުންނެވި ނަމަވެސް ނުފޫޒެއް ނެތި މިނިވަން މުއައްސަސާތަކަށް މައްސަލަތައް ބެލޭނެ ކަން ޔަގީން ކޮށްދެއްވި އެވެ. އޭގެ މިސާލެއްގެ ގޮތުގައި ދެއްކެވީ ސަރުކާރުގެ ބައެއް އިސްވެރިންނާއި ވަޒީރަކަށް ކުރެވުނު ކޮރަޕްޝަންގެ ތުހުމަތާ ގުޅިގެން މައްސަލައިގެ ތަހުގީގު ކުރި ގޮތެވެ.\nކުރީގެ ފަނޑިޔާރު ނަޖީބް އަލީ ޒާހިރަށް ތުހުމަތު ކުރެއްވުމުން އެކަން ދޮގު ކުރެއްވުމަށް ހުވާ ކުރަން ކެރިވަޑައިގަންނަވާނެތޯ ނޫސްވެރިޔަކު ސުވާލު ކުރުމުން ހަތް ފަހަރު ހުވާ ކުރައްވަން ތައްޔާރު ކަމަށް ވެސް އޭނާ ވިދާޅުވެ އެވެ. ނަމަވެސް އެ ހުވާ ކުރައްވަނީ ހެކި ދެއްކުމުންނެވެ.\n"އަދި ހެކި ނުދައްކާ. ހެކި ދެއްކީމާ އަޅުގަނޑު ހަތް ފަހަރު ހުވާ ކުރާނަން،" އަލީ ޒާހިރު ވިދާޅުވި އެވެ.\nރައީސާއި ނައިބު ރައީސަށް ފަހު އަލީ ޒާހިރަކީ ރައީސް އޮފީހުގައި ތިންވަނަ އަށް އެންމެ އިސް މަގާމުގައި ހުންނެވި ބޭފުޅާ އެވެ. ނަމަވެސް އޭނާއަކީ ސިޔާސީ ގޮތުން މާ ބާރުގަދަ ފަރާތެއް ނޫނެވެ. ކޯލިޝަން ސަރުކާރެއް ކަމަށްވުމުން އަދި އިސްލާހީ ހަރަކާތުގައި އުޅުއްވި ބޭފުޅަކަށް ވީތީ ޗީފް އޮފް ސްޓާފްގެ މަގާމަކީ ލިބިވަޑައިގެންނެވި ހަދިޔާ އެކެެވެ.\nޗީފް އޮފް ސްޓާފަކީ ސީދާ ރައީސަށް ޖަވާބުދާރީވާ އަދި ސީދާ ރައީސްގެ އެންގެވުންތައް ތަންފީޒު ކުރެއްވުމަށް ހުންނަވާ ބޭފުޅެކެވެ. މަގާމުގެ ހައިސިއްޔަތުން އެފަދަ ބޭފުޅަކު ގުޅުއްވާ، ވަކި ގޮތަކަށް އަމަލު ކުރެއްވުމަށް އެދިވަޑައިގެންފިނަމަ އެކަމެއް ކުރުމަކީ ވެދާނެ ކަމެކެވެ. ސިޔާސީ ގޮތުން ބާރުގަދަ ބޭފުޅަކަށް ނުވި ނަމަވެސް މަގާމުގެ ގޮތުން އަލީ ޒާހިރު ހުންނެވީ ނުފޫޒު ފޯރުވިދާނެ ފަދަ މަގާމެއްގަ އެވެ.\nސަރުކާރާއި ޖޭއެސްސީގައި ރައީސް ސޯލިހް ނިސްބަތްވާ އެމްޑީޕީގެ ނުފޫޒު ގަދަ އެތައް ބޭފުޅަކު އެބަތިއްބެވި އެވެ. އެކަމަކު ފަނޑިޔާރުންނަށް ނުފޫޒު ފޯރުވާ ކަމަށް ތުހުމަތު އޮތީ އަލީ ޒާހިރަށް އެކަންޏެވެ. އެއީ ކީއްވެގެން ހިނގާ ކަމެއްތޯ ނޫސްވެރިން އެކި ގޮތްގޮތަށް ސުވާލު ކުރާތީ އަލީ ޒާހިރު ވިދާޅުވާ ގޮތުގައި އެއީ ބަޔަކު "ފިނޑިކަމުން" ކުރާ ކަމެކެވެ. އަދި އެއީ ވަކި ބޭފުޅެއްގެ ނަން ވިދާޅުވާން ކެރިވަޑައި ނުގަންނަވާތީ ބަޔަކު ކުރާ ކަމެކެވެ.\nއަޅުގަނޑަށް ހަމަ ދެންނެވޭނީ މިދަންނަވާހެން އެނގޭތޯ. އެހެން ބޭފުޅެއްގެ ނުވަތަ އެހެން ބޭފުޅުންގެ ނަން ވިދާޅުވާން ނުކެރޭތީވެ އަޅުގަނޑުގެ ނަން ކިޔަނީއޭ. އެހެން ސަބަބެއް އަޅުގަނޑަކަށް ނުފެނޭ. އަޅުގަނޑަކަށް ނޭނގޭ އެއްގޮތަކަށްވެސް ކީއްވެގެން ކަމެއް [އަޅުގަނޑުގެ ނަން ކިޔަނީކީ]. ހަމަގައިމުވެސް އަޅުގަނޑުގެ ނަން ކިޔަންޖެހޭނެ އެއްވެސް ސަބަބެއް ނޯންނާނެ\nއަލީ ޒާހިރު | ޗީފް އޮފް ސްޓާފް\nރައީސް އިބްރާހީމް މުހައްމަދު ސޯލިހުގެ އަރިހުގައި އަލީ ޒާހިރު -- ފޮޓޯ: ރައީސް އޮފީސް\nތުހުމަތުތަކަށް އަލީ ޒާހިރު އިންކާރު ކުރައްވާފައިވާތީ ގާނޫނީ އިޖުރައާތުތަކުގެ ތެރެއިން އޭނާގެ ފޯން ކޯލްތަކުގެ ރެކޯޑިންއާއި މެސެޖުތައް ހޯދަންޖެހެ އެވެ. ސޯޝަލްމީޑިއާ އެކައުންޓްތަކުން ކުރައްވާފައިވާ މުއާމަލާތްތައް، އެކަން ކުރަން އޮންނަ އުސޫލުގެ ތެރެއިން ހޯދަންޖެހެ އެވެ. މައްސަލައިގެ ބާވަތުން އަލީ ޒާހިރަށް ކުރެވޭ ތުހުމަތުތަކުގެ ހަގީގަތް ހޯދަންޖެހެ އެވެ. ޝަރުއީ ދާއިރާ އަށް ފުރިހަމަ މިނިވަންކަމާއެކު މަސައްކަތް ކުރުމަށް ފުރުސަތު ލިބޭނީ ކުރެވޭ ތުހުމަތުތައް ތަހުގީގަކުން ހޯދާ ބެލީމަ އެވެ.\nރައީސް ސޯލިހާ އެންމެ ގާތުގައި ހުންނެވި އެމަނިކުފާނު އެންމެ އިސް މުވައްޒަފަށް ކުރެވޭ ތުހުމަތުތައް ވެސް ތަހުގީގު ކުރަންޖެހެ އެވެ. އެކަމަށް އިސްނަންގަވައި އެކަމުގެ ހަގީގަތްތައް ހޯއްދަވަން ރައީސް ސޯލިހު ވެސް ބާރުއަޅުއްވަން ޖެހެ އެވެ. ނުފޫޒާއެކު އަލީ ޒާހިރުގެ ނަން އަބަދު އިވޭނަމަ އެއީ ގޯހެކެވެ.\nޝަރުއީ ދާއިރާ ރައީސް އިބްރާހިމް މުހައްމަދު ސޯލިހު ރައީސް އޮފީސް + އަދާލަތު ޕާޓީ އަލީ ޒާހިރު


އާއިޝަތު ނުހާ 26 މެއި 2022\nތ. ގުރައިދޫ ބަނދަރު ތަރައްގީ ކުރުމުގެ މަޝްރޫއުގެ މަސައްކަތް ނިމިއްޖެ ކަން އެމްޓީސީސީއިން ހާމަކޮށްފިއެވެ.\nޕްލޭނިން މިނިސްޓްރީގެ ފަރާތުން އެ މަޝްރޫއުގެ މަސައްކަތް ކުރުމަށް އެމްޓީސީސީއާ ހަވާލުކުރީ 46.01 މިލިއަން ރުފިޔާއަށެވެ.\nއެ މަޝްރޫއުގެ ދަށުން 18,086 ކިއުބިކް މީޓަރުގެ ސަރަހައްދެއްގެ ބަނދަރު ފުންކުރުމާއި 6399 ކިއުބިކް މީޓަރުގެ ސަރަޙައްދެއްގެ ނެރު ފުންކުރުމާއި 329 މީޓަރުގެ ސަރަހައްދެއްގައި އެއްގަމުތޮށި ލުމުގެ އިތުރުން 208 މީޓަރުގެ ސަރަޙައްދެއްގައި ބޭރުތޮށިލުމުގެ މަސައްކަތް ވަނީ އެމްޓީސީސީއިން ކޮށްފައެވެ.\nއޭގެ އިތުރުން 125 މީޓަރުގެ ސަރަޙައްދެއްގައި ރިވެޓްމެންޓް ޖެހުމާއި 19 މީޓަރުގެ ސަރަޙައްދެއްގައި ގްރޮއިންސް ޖެހުމާއި 1710 އަކަ މީޓަރުގެ ސަރަހައްދެއްގައި ޕޭވްމަންޓް ހެދުމާއި މަގު ބައްތި ހަރުކުރުމުގެ މަސައްކަތް ކުރިއެވެ.\nވޭތުވެދިޔަ3އަހަރުތެރޭ އެމްޓީސީސީން ވަނީ ބަނދަރު ހެދުމާއި ބިން ހިއްކުމާއި އަދި ގޮނޑުދޮށް ހިމާޔަތް ކުރުމުގެ ގިނަ މަޝްރޫއުތަކެއް ނިންމާފައެވެ. 1980 ވަނަ އަހަރު އެމްޓީސީސީ އުފެދުނީ ރާއްޖޭގެ ތަރައްގީގެ ދަތުރުގެ މުހިއްމު މަރުހަލާއެއްގައެވެ.


Vaahakaa: hinithunvumuge fahathugai - vNews.mv\nޒަމްޢަތު އަޙްމަދު ވަޙީދު 18 May 2020, 12:57\nދިގުވެފައިވާ ހިޔަންޏަށް ބަލަންއިން ކަމްލާގެ ކަޅިވަނީ ހުއްޓިފައެވެ. އިރުގެ ހޫނުކަން އެންމެ ފަހުން ލިބޭ، ހަވީރުގެ މި ވަގުތުގައި ހަމަޖެހޭ މީހަކު އެހެން ހުންނަ ހިޔަންޏަކަށް ބަލާކަށް ނީންނާއެވެ.\nފަސްގަޑިބައިވަނީއެވެ. ގަސްގަހާ ގެއްސާއި، އިންސާނުންގެ ހިޔަނި ވަނީ އެ އެއްޗިއްސަށްވުރެ މާ ބޮޑަށްވެސް ދިގުވެފައެވެ.\nޕާކުތެރޭގައި ކުޅެން ތިބި ގިނަ ކުދިންވެސް އެ ކުދިންގެ ހިޔަންޏަށް ބަލަމުން، އެކި ގޮތްގޮތަށް ހަރަކާތްތެރިވަމުންދިޔައެވެ. ބައެއް މީހުން ހިޔާގަނޑުގައި ހުރި ގޮނޑިތަކުގައި އިށީންދެލައިގެން އޮއްސެމުންދާ އިރުގެ ރީތި މަންޒަރު ބަލަމުންދިޔައެވެ. އަނެއްބަޔަކު ގްރޫޕް ހަދާފައި އެކި ގޮތްގޮތަށް ތިބެ ފޮޓޯނަގަނީއެވެ.\nއެހެންނަމަވެސް އެންމެންނާއި ދުރުގައި މާ އެކަހެރިކޮށް، މާ މަޑުމަޑުން އިން ކަމްލާގެ ނަޒަރު އަދިވެސް ވަނީ އޭނާގެ ހިޔަންޏާ ދިމާލުގައެވެ.\nމޫނު މައްޗަށް ލުއި ހިނިތުންވުމެއް ގަދަކަމުން ވެރިކުރުވައިގެން އިންކަން ރަގަޅަށް ބަލާލުމުން އެގެއެވެ. އެދެލޯ އެކަމަށް ހެކިދެއެވެ.\nރޫ ޖެހިފައިވާ އެ މޫނަށް އިތުރުވަމުންދިޔަ ރޫތަކުން، އޭނާގެ ހިތަށް ވަރަށް ފުން އަސަރެއް ކޮށްފައިވާކަން އެގެއެވެ. އެކަން ފޮރުވަން އޭނާ ހިނިތުންވެގެން އިނީ ވަށައިގެންވާ މާހައުލުގެ ގޮތުންކަމަށްވެސް ވެދާނެއެވެ.\nއެހެންނަމަވެސް މި ޕާކަކީ އޭނާއަށް އާ ތަނެއް ނޫނެވެ. ޕާކާއި ދިމާލަށް ކަނާތްފަރާތުގައި އޮތް މޫދަކީވެސް ކަމްލާއަށް އާ ތަނެއް ނޫނެވެ. ވަށައިގެންވާ މާހައުލާއި، ހަމަ އެހެންމެ މި ފަސްގަނޑާއި، މިރަށް އަދި މި އަތޮޅަކީވެސް ކަމްލާއަށް ބާވެފައިވާ ތަންތަނެވެ. އެތަނަކަށް ދެލޯމަރައިގެން ހުރެވެސް ދާން އެނގޭނެ ތަންތަނެވެ. އެހާވެސް މިތަންތަން، ކަމްލާގެ ހިތުގެ ފުން މިނުގައި ކަނޑާނެގިފައި ވެއެވެ.\nއަމިއްލަ އުފަން ރަށަށް ވުމާއި އެކުގައެވެ.\nޔަޤީނެވެ. އޭނާ އެބަލަނީ އޭނާގެ ހިޔަންޏަކަށް ނޫނެވެ. އޭނާގެ ލޮލުގައިވާ ފުން ނަޒަރުގައި ނޭނގޭ މާނަތަކެއް ފޮރުވިފައި އެބަވެއެވެ. އެ ދެލޯ ކޮންމެވެސް ކަމަކަށް އިންތިޒާރުކުރާކަން، ލޮލަށް ގެންނަ އިޝާރާތުން އެބަ ހާމަވެއެވެ.\n''ތައްތާ....'' ރާގުލާފައި ކުޑަކުޑަ ފިރިހެން ކުއްޖަކު ވަރަށް ކައިރިން ގޮވާލި އަޑަށް ކަމްލާ ދިޔައީ ސިއްސައިގެންނެވެ.\nއަތުގައި އަޅާފައިވާ ރަން އަނގޮޓި އަނބުރާލަ އަނބުރާލަ އިން، ކަމްލާގެ ނަޒަރު އެ ކުއްޖާއަށް ހުއްޓިއްޖެއެވެ.\n''ތައްތާ.....އަން..'' ގާތްގަނޑަކަށް އެއްއަހަރުގެ އެ ތުއްތު ފިރިހެންކުއްޖާ ކަމްލާއަށް ބަލާލައިގެން ހުރެ ހިނިތުން ވެލިއެވެ.\nމައުޞޫމް އެ މޫނުގައި އެއްވެސް ބީރައްޓެހިގޮތެއް ނެތެވެ. އަތުގައިވާ، ފަސް ފިޔަލާފައި އޮތް ރީނދޫ ކުލައިގެ މާ ކަމްލާއަށް ދިއްކޮށްލައިގެން ހުރި އިރު ކަމްލާގެ ލޮލުން ކަރުނަ ފާއްދާލިއެވެ.\nހީވިއެވެ. އެއީ އޭނާ ދެކެން ބޭނުންވި މަންޒަރެވެ. ހަމަ ގައިމުވެސް އޭނާގެ ދެލޯ ފެންކަޅިވެފައި މިހާރު އެވަނީ އެ މާ ފެނިގެނެއް ނޫނެވެ.\n''ތޭންކް ޔޫ..ބޭބީ..'' ކަމްލާ މާ ނަގަމުން ވަށައިގެން ބަލާލިއެވެ. މި ޒަމާނުގެ ދެ ޒުވާނުން މަޑުމަޑުން ހިނގާލާފައި ކަމްލާއިން ދިމާލަށް އާދެއެވެ.\n''ކޮން ނަމެއް ކިޔަނީ ބޭބީއަށް...''ކަމްލާ ވަރަށް ލޯބިން އެ ކުއްޖާ އުރާލިއެވެ.\nމި ޕާކަށް އަންނަ ގިނަ ކުދިންނާ ކަމްލާ ވާހަކަދައްކަނީ ހަމަ އެ ރާގުގައި އެހާމެ ލޯތްބާއި އެކުގައެވެ. ކޮންމެ ކުއްޖަކުވެސް އަމިއްލަ ކުއްޖަކު ފަދައިން ނަގާ އުރަށް ލައިގެން އިނދެ ވާހަކަދައްކައެވެ. އެހެނަސް އެއްވެސް ކުއްޖެއްގެ ބެލެނެވެރިއަކާއި އެހާ ގިނަ ވާހަކައެއް ކަމްލާ ނުދެއްކައެވެ.\n''ދޫނީ..އާދޭ ދާން..އިރުއޮއްސެނީނުން...'' ކަމްލާ ކައިރިއަށް މަޑުކޮށްލި ދެ ޒުވާނުންގެ ތެރެއިން އަންހެން ކުއްޖާ ބުނެލިއެވެ.\n''ސޭ...ޓާ ޓާ ޓު އާންޓީ'' އުރާލަން ދެއަތް ދިއްކޮށްލަމުން ޖެހިގެން ހުރި ފިރިހެން ކުއްޖާ ބުނެލިއެވެ.\n''ނޯ.......''ރާގުލާފައި އެ ތުއްތު ކުއްޖާ ބާރަކަށް ބުނެލިއިރު، ކަމްލާގެ މޫނަށް ބަލާލަމުން ހިނިތުންވަނީއެވެ.\n''ދޫނީ...އާދޭ..ދެން..ދައްތަ އެއުޅެނީ ލަސްވާތީ..އާދޭ މަމީ ކައިރިއަށް'' އެއަންހެން ކުއްޖާ މިފަހަރު ކަމްލާއާއި ތަންކޮޅެއް ކައިރިއަށް ޖެހިލިއެވެ.\nކަމްލާ ވަރަށް ލޯބިން އެ ކުއްޖާ ނަގާ ބިންމަތީ ބެހެއްޓިއެވެ.\n''ދެން ހަމަ...'' ކުޑަ ކުއްޖާ ބޮޑާހާކަން ފެށުމުން އަންހެން ކުއްޖާ އޭނާ އުރާލިއެވެ.\nކަމްލާ ދާން ވެގެން ކޮޅަށް ތެދުވެލިއެވެ. އަދި ލައިގެން ހުރި ދިގު ކަޅު ހެދުމުގައި ކޮންމެވެސް ވަރަކަށް ތަތްލާފައިވާ ވެލި ފޮޅާލިއެވެ.\n''ބޭބީ..ދައްތަވެސް ދަނީ...'' ހިނިތުންވެލުމާއިއެކު ކަމްލާ އެ ކުޑަކުއްޖާގެ ކޮލުގައި ހިފާލިއެވެ.\n''ބާއީ.....އު....ން.....މާ... '' ދިގު ރާގަކަށް އެ ކުޑަކުއްޖާ އެހެން ބުނެލުމާއި އެކު އެދެ ޒުވާނުން ހިގައިގަތެވެ.\nއޭރު އިރު ދުނިޔެއަށް އަލްވަދާއު ކިޔައިފިއެވެ. މިހާރު ރަސްކަން ކުރަން ތައްޔާރުވަމުންދަނީ ކަޅު އަނދިރިކަމެވެ. އިރު އޮއްސުމަށްފަހު ފެށޭ އަދިރިކަމުގެ ތެރޭ ހިނގާލުމަކީވެސް ކަމްލާއަށް ކުރެވޭ ކަމެއް ނޫނެވެ. އުމުރުގެ ގޮތުން ލޮލުގެ ފެނުމަށް އަސަރުކޮށްފައި ހުރުމާއި އެކުގައެވެ.\nމަޑު ހިނގުމެއްގައި ކަމްލާ ހިނގާލާފައި މާދުރުނޫން ހިސާބެއްގައި ހުރި އޭނާ ދިރިއުޅޭ ކޮޓަރިއަށް ވަނެވެ.\nމަޣްރިބް ނަމާދު ކުރިއެވެ.\nހިތުގައި އުފެދިފައިވާ ނުތަނަވަސްކަމަށް އަދިވެސް އެއްވެސްކަހަލަ ފިނިކަމެއް އައިހެނެއް ހިޔެއް ނުވެއެވެ.\nމުޅި އުމުރު ހުސްވަންދެން ކަމްލާ މިފަދައިން އެކަނި އުޅެން މަޖްބޫރުކުރުވީ ކޮން ކަމެއްބާވައެވެ. އޭނާއަށް އެ ހިތްދަތިކަމެއް ދީފައިވަނީ ކާކުބާވައެވެ. މިއީ ތަޤްދީރޭ ބުނެ ނިންމާލެވޭނެ ބާވައެވެ.\nމިއީ ކަމްލާ ގަބޫލުކުރާ އުސޫލެއް ނޫނެވެ.\nޒުވާން އުމުރު، ކަމްލާވެސް ހިތް އެދުނު ހުރިހާ ކަމެއް ފުރިހަމަ ކުރިއެވެ. ކިޔެވިއެވެ. ބޭނުންވާ ތަނުގައި ވަޒީފާ އަދާކުރިއެވެ. ހަމަ އެހެންމެ އޭނާ ކުރަން ބޭނުންވި އެތައްކަމެއް ކުރިއެވެ. މިއަދު އޭނާގެ އޮތީ އެންމެ އެދުމެވެ. އެހުރިހާ ކަމަކަށް ވިސްނާލާފައި ހިތްހަމަ ޖެހުމުގެ ނޭވާއެއް ލާ ކޮންމެ ފަހަރަކު، އެނޭވާ ކުރުވާހެން ކަމްލާއަށް ހީވަނީ މިހެންވެގެންނެވެ. އޭނާގެ ހިތުގައި އެވާ އެދުން ފުއްދޭނެ ގޮތެއް ނެތީމައެވެ. ނޫނީ އަދި އެކަން ނުވާތީއެވެ.\nޒުވާން އުމުރުގައި ކަމްލާއަކީވެސް ވަރަށް ގިނަ ބައެއްގެ ހިތް ފަތަހަ ކުރި ޒުވާނެކެވެ. ކިތަންމެ ބަޔަކު ކަމްލާއަށް އެދި އެދި ތިއްބެވެ. ނަމަވެސް ކަމްލާ އެހުރިހާ ކަމެއް ހުއްޓާލާފައި، އޭނާ ކުލަ ޖައްސަމުންދިޔަ ހުވަފެނީ ދިރިއުޅުމާއިގެން ކުރިއަށްދިޔައެވެ. ނަމަވެސް އެ ދިރުއުޅުމުގައި އެ ކުލަތައް ފަނޑުވާންޖެހުނީ، އަމިއްލަ ޒާތުގައި އައި ކުލަތަކެއް އެ ދިރުއުޅުމުގައި ޖެހެން ފެށުމުންނެވެ. ފަހަރުގައި އެއީ ކަމްލާ ބޭނުންވާ ކުލަތަކެއްކަމަށްވުންވެސް އެކަށީގެންވެއެވެ. އެހެން ނޫންނަމަ ކޮންމެ ކޮންމެ ކުލައެއް އަމިއްލަ ދިރިއުޅުމުގެ ފޭރާމުގައި ޖައްސަން އެދޭނީކާކުހެއްޔެވެ.\nކަމްލާގެ ބަހުރުވައިގައި ނަމަ އެއީ، ގަދަ ރަތްކުލައެވެ. އެ ކުލައަކީ އެނާގެ ހަޔާތާއި ގުޅި ލާމެހިފައިވާ ކުލައެވެ. އެކުލައެއް ފެނުމުން އޭނާގެ ހިތް ތެޅިތެޅި ވަރުބަލިވެއެވެ. ސިކުނޑިއަށް ވަރުބަލިކަން އިހުސާސްވެއެވެ. ގައިން ވާގި ދޫވެއެވެ. ދެފައި ތުރުތުރުއަޅަނީވެސް ހަމަ އެކުލައަކާއި ހެދިއެވެ.\nކަމްލާ ގަބޫލުކުރާ ގޮތެއް އޮވެއެވެ. ހަޔާތަކީ ހުދު ގަނޑެކެވެ. އެގަނޑުގައި ބޭނުންކުލައެއް ބޭނުންގޮތަކަށް ޖައްސާލެވިދާނެއެވެ. ނަމަވެސް އެއީ ހާމަތަނެއްގައި ނެތް ނަމައެވެ.\nހަޔާތުގައި ޖެހޭ ކޮންމެ ކުލައަކީވެސް އޭގެ ޒާތުގައި ރީތި ކުލައެކެވެ. އެ ކުލަތައް ފޮހެލުމަކީ އެހާ ފަސޭހަ ކަމެއް ނޫނެވެ.\nއާ ކުލަތަކެއް އެ ގަނޑުގައި ޖެހެން ފެށުމާއި އެކު، ކަމްލާގެ ހަޔާތުގެ ސޮފްޙާތައްވެސް އެކި ކުލަ ކުލައިން ފެވެން ފެށިއެވެ. ކަމްލާގެ ރީތިކަން ކުރިއަށްވުރެ އިތުރުވިކަހަލައެވެ.\nއިމާންތެރިކަން ވަރުގަދަވެ، ނަމާދުކުރުމާއި ދުޢާކުރުމުގައި އިތުރުވަގުތު ހޭދަކުރަން ފެށިއެވެ.\nއެރީތި ތުނި ތުނި ހަށިގަނޑަށް ލެނބެމުންދިޔަ ލޯތަކުން ފޮރުވެން، ލާއުޅުނު ދޫ ހެދުމުގެ ބަދަލުގައި ކަޅު ދިގު ހެދުމަށް ބަދަލުކުރިއެވެ.\nއެއްވެސް މީހަކު ބުނެގެނެއް ނޫނެވެ. ތިމާގެ ދުޢާ އިޖާބަކުރައްވާނީ، އަމަލުތައްވެސް ސީދާކޮށްގެންކަން ހިތުގެ އަޑިން ޤަބޫލުކުރާތީއެވެ.\nއިސްލާމް ދީނުގައި ކަނޑައެޅިފައިވާ ހުދޫދުގެ ތެރޭގައި އަމަލުތައް ބެހެއްޓިއެވެ. އޭނާގެ އެ ހިތްގައިމު ދިރިއުޅުމަށް އުފާ ގެނެސް، އާ ކުލަތަކެއް ފަވާލަދިން ޒުވާނާއާއި މެދު ޝައުޤުވެރިކަން ހުންނަކަން ހިތުގެ އަޑިން ޤަބޫލުކުރިއެވެ.\nނަމަވެސް ތަޤްދީރު އެގުޅުމަށް ހުރަސް އެޅިފަދައެވެ. ޖައްސަމުންދިޔަ ގަދަ ރަތްކުލަ މަޑުމަޑުން ފަނޑުވަމުން މަޑުރަތްކުލައަށް ބަދަލުވެ، އެ ކުލަތައް ފޭދެމުންދިޔައީ ސީދާ ކަމްލާގެ ލޮލުންނެވެ. ކަރުނައިގެ ސިފައިގައެވެ.\nދެމީހުން ދެތަންވީއެވެ. އެތައް ކުލަތަކެއް ޖެއްސުމަށްފަހުގައެވެ. ނަމަވެސް ކަމްލާއަކީ ހިތްވަރުގަދަ މީހަކަށްވުމާއިއެކު އެ އުންމީދު ކަނޑާލާކަށް ނުވިސްނިއެވެ. ވަރަށް ގިނަ ގޮތް ގޮތުން ވިސްނުމަށްފަހު ދިރިއުޅުމުގައި އޭނާ ދާން ބޭނުންވި މިސްރާބަށް ޚިޔާލު ބަދަލުކޮށްލިއެވެ.\nފަތިސްނަމާދަށް ބަންގި ގޮވައިފިއެވެ. މިއީ ކޮންމެ ރެއެއްގެވެސް އާދައެވެ. އެއް ޚިޔާލުތަކެއްގައި އިންދާ ފަތިސްވަނީއެވެ. ކުޑަމިނުން އެނދުގައި އޮށޯވެގެންވެސް ނޯންނަ ކަމްލާ މިރޭ ވެސް އެ އިނީ ކޮޓަރީގެ އެއްކަނެއްގައި ބަހައްޓާފައިވާ އަނދަރާދަ ގޮނޑީގައެވެ.\nމިލާ މޯލިވެފައިވާ އެ ދޮން މޫނު، އަތުގެ ނުފުށުން ފޮހެލަމުން ކަމްލާ ތެދުވިއެވެ. އުމުރުގެ ގޮތުން މޫނުގައި ޖެހިފައިވާ ރޫތަކަށް ވާންވެގެން ދިޔައެވެ.\nއިރުގެ ދޯދި ބިމަށް ފާއްދާލި އިރު ކަމްލާ އިނީ އާދަ ކޮށް އޭނަ އިށީންދެގެން އިންނަ ޕާކުގެ ހިލަ ގޮނޑިތަކުން ގޮނޑިއެއްގައެވެ.\nއަތުގައި އޮތް ކުޑަ ކުޑަ ޚަތިމު ހުޅުވާލައިގެން މަޑުމައިތިރިކަމާއި އެކު ޤުރުއާން ކިޔަވަމުން ދިޔައެވެ.\nދުއްވާއެއްޗެހީގެ އަޑު މަޑުމަޑުން އިވެން ފެށިއެވެ. ބާރު ސްޕީޑްގައި ދުއްވާފައިދާ ސައިކަލްތަކާއި ކާރުތައް އިސާ ހިތަކު ގިނަ ވަމުންދިޔައެވެ. ވަޒީފާތަކަށާއި، ސްކޫލުތަކަށް ދާން ކުދިންނާއި މީހުންނެވެ.\nޒުވާން އުމުރުގައި ކަމްލާ އަކީވެސް މިފަދައިން ހެލިފެލިވެ، ވަރަށް ޒިންމާދާރުކަމާއި ހަރުދަނާކަމާއިއެކު ވަޒީފާ އަދާކުރި ކެރޭ މީހެކެވެ. ނަމަވެސް ވަޒީފާއިން މުސްކުޅިކުރުމާއިއެކު އިތުރުކަމެއް ކުރާކަށް ކަމްލާ ނުވިސްނިއެވެ.\nހަމަ އެކަނި ކުރާ ކަމަކީ އޭނާގެ ބްލޮގްގައި ކުރުވާހަކަ ލިޔަނީއެވެ. ގިނައިން ހުންނަނީ ކުޑަ ކުދިންނަށް ޚާއްސަ ވާހަކަތަކެވެ.\nކުޑަ ކުޑަ މަޢުސޫމް މޫނުތައް ފެނުމުން، އެ ފެންނަ ކޮންމެ މޫނަކަށް ކަމްލާގެ ހިތުގައި އާ ވާހަކަތަކެއް އުފަންކުރުވައެވެ. އެ ހުރިހާ ވާހަކަތަކެއްވެސް ކަމްލާ ލިޔަމުން ދިޔައީ އޭނާގެ ބްލޮގްގަ އެވެ.\nމިހާރު ލިޔަމުން އެދަނީ އޭނާއަށް އިއްޔެ ފެނުނު ލޯބި ލޯބި ފުށްގަނޑެއްފަދަ ކުޑަ ކުޑަ ފިރިހެންކުއްޖާގެ ވާހަކައެވެ. ނަމަކަށް ދީފައި ވަނީ ލަވްލީ ފްލަރވަރ އެވެ.\nކުޑަދޮރުން ބޭރުބަލަން އިންނައިރު ކަމްލާގެ ހިތުގައި އިބާރާތްކުރެވެމުންދާ ޚިޔާލުތައް އެމުނުމުން، ވަގުތުން އެ ޖުމްލަ ލިޔަން ފަށައެވެ.\nކެޔުމާއި ނިދުމަކީ ކަމްލާއަށް މާ މުހިންމުކަމެއް ނޫނެވެ. ނަމަވެސް އަޅުކަމަށް ބުރޫއެރިޔަ ނުދެއެވެ.\nކަމްލާ ރަށުގައި ހޭދަކުރަން ނިންމި ދުވަސްތައް ނިމުމަކަށް އަންނަނީއެވެ. އެންމެ ފަހު ވަގުތުވެސް އޭނާގެ އުންމީދު ފުރިހަމަ ވޭތޯ ޕާކަށް ދާން ކަމްލާ ނިންމިއެވެ.\nއެހެން ދުވަސްތަކެކޭ އެއްގޮތަށް ފަތިސް ނަމާދުކޮށްގެން ކަމްލާ ގޮސް އިށީނީ އާންމުކޮށް އޭނާ އިށީންނަ ގޮނޑީގައެވެ.\nއެހެންޏާ ނުފެންނަ ދެ މީހަކު މިއަދު އެޕާކާއި ދިމާލަށް ހިނގާފައި އަންނަނިކޮށް ކަމްލާއަށް ފެނުނެވެ.\nއެއީ އޭނާގެ އުމުރަށް ވުރެ ކުޑަކޮށް ދޮށީ ބައެއްކަން ބަލާލުމުން އެގެއެވެ. ޚާއްސަކޮށް އަންހެން މީހާއަށް ހިނގުމުގައި އުނދަގޫތަކެއް ހުރިކަން ކަމްލާ އަށް ފާހަގަވިއެވެ.\nއަތުގައި ހިފާލައިގެން މި ހިތްގައިމު ފިނި ފިނި ހެނދުނުގައި ދުވަހަކުވެސް ކަމްލާއަށް އެރަށުން ނުފެންނަ ބަޔަކު ފެނުމުން، ވަޅުވަދެފައިވާ ދެލޯ ކުޑަކޮށްލާފައި ނިކަން ރަގަޅަށް ކަމްލާ އެދެމީހުންނަށް ބަލާލިއެވެ.\nއަންހެން މީހާ ހުރީ ބުރުގާ އަޅާފައެވެ.\nފިރިހެންމީހާ ހުރީ އަތްދިގު އެހެންނަމަވެސް އަތް އޮޅާލާފައިވާ ގަމީހަކާއި ފަޓުލޫނެއް ލައިގެނެވެ. ބަލާ ބެލުމަށް ވަރަށް މާތް މީހެއް ފާޑު ޖަހައެވެ.\nއަތުގައި ހިފާލައިގެން ހިނގާފައި އައި ދެމީހުން ކަމްލާއާއި އެހާ ދުރުނޫން ހިސާބެއްގައި ހުރި ގޮނޑިއެއްގައި އިށީނެވެ. ވާހަކަ ދައްކަން ފެށީ ކަމްލާ ދަންނަ ބަހުރުވައަކުންނެވެ. ބައެއް ފަހަރު ކިޔާ އެއްޗެއް ސާފްނުވިކަމުގައިވިޔަސް، ޖެހެމުންދިޔަ ރޯޅި، އެމީހުން ދައްކަމުންދިޔަ ވާހަކަތައް ކަމްލާއާއި ހަމައަށް ފޯރުވައިދޭފަދައެވެ.\nއެއީ ބަރުއަޑެއްގެ ވެރިއެކެވެ. އެހާ މުސްކުޅިވެފައިވާއިރުވެސް އޭނާގެ ރީތިކަމަށް ކަމްލާއަށް ތަޢުރީފްކުރެވުނެވެ.\nކަމްލާއަށް ހުވަފެނެއް ފެންނަން ފެށިކަހަލަ އެވެ. މަޑުމަޑުން އޭނާގެ ސިފަ ޒުވާންވަމުންދިޔަތަން ކަމްލާއަށް ފެންނަން ފެށިއެވެ.\nކަމްލާއަށް ކޮޅަށް ތެދުވެވުނެވެ. ބޭ އިޚްތިޔާރުގައެވެ. މަޑުމަޑުން އެއްއަތުން އަނެއް އަތުގައި ހިފާލެވުނެވެ. އަތުގައި ހުރި ކުރަކިކަން ފިލާފައިވާކަން އިހުސާސްކުރެވުނެވެ.\nއަތަށް ބަލާލިއެވެ. އާނކެވެ. ރޫޖެހި ނާރުފުއްޕާފައިވާ އެ އަތުގައި އެއްވެސް ރުލެއް ނެތެވެ.މޫނަށް ވާންވެގެން ގޮސް ކުލަ ކުރިއަށްވުރެ ވެސް އަލިވެގެން ދިޔަކަން ކަމްލާއަށް އިހުސާސްކުރެވުނެވެ.\nވަށައިގެންވާ ގަސްތަކާއި މާދުރުނޫން ހިސާބުގައިވާ ބޮޑުމަގުވެސް މަލުގެ ބަގީޗާއަކަށްބަދަލުވީ ކަމްލާ ބަލަބަލާހުއްޓައެވެ.\nއެމީހާ މިހާރު އެހެރީ ކަމްލާއާއި ދިމާލަށް ބަލަހައްޓައިގެން ކޮޅަށް ތެދުވެއެވެ. އޭނާ ކައިރީގައި އިށީންދެލައިގެން އިން އަންހެން މީހާގެ ސޫރަވެސް ފޭދިގެން ދިޔަ ފަދައެވެ.\nމުޅި ހިސާބުގައި ވަނީ ރީނދުލާއި، ފިޔާތޮއްޓާއި، ރަތްކުލައިގެ މާތަކެވެ. އެކި ކަހަލަ މާތަކެވެ. އެގަސްތަކަށް އިތުރު އާރޯކަމެއް ގެނެސްދިފައިވަނީ ފެހިކުލަ ގަދަ ފަތްތަކެވެ. އުޑުގައި އެވަގުތުވާ މަޑު ނޫކުލައާއި މި މަންޒަރާއި ނުލާހިކު ގުޅެއެވެ.\nއެއަށްވުރެ ބޮޑަށްވެސް، ދެހިތެއްގައި ޖަހަމުންދިޔަ ވިންދު ގުޅެމުން ދިޔަކަމުގެ އިހުސާސް ކަމްލާއަށް ކުރެވުނެވެ. މަޑުމަޑުން ހިނގައިގަނެވުނެވެ. އަނެއްކާވެސް އެ ފިޔަވަޅުތައް ފަހަތަށް އެޅިއެވެ.\nކުރިންވެސް ހުރިތަނުގައި މަޑުކޮށްލިއެވެ. އެޒުވާނާ މިހާރު ހިނގާލާފައި އެއަންނަނީ ކަމްލާއާއި ދިމާލަށެވެ. މަޑު ހިނގުމެއްގައި އައިކަމުގައި ވިޔަސް ފިޔަވަޅުތަކުން ހީވަނީ ދުއްވައިގަންނަން އުޅޭ ހެނެވެ.\nއާއެކެވެ. އެއީ މީގެ އެތައް ޒަމާނެއް ކުރިން ކަމްލާގެ ދިރުއުޅުމުގައި ކުލަޖެއްސި ޒުވާނާއެވެ. އެ އިސްތަށިގަނޑެވެ. އެ މޫނެވެ. އެ ހަށިގަނޑެވެ. އެ ހިނގުމެވެ. އެއްވެސް ކަމަކަށް އެއްވެސް ބަދަލެއް ނާދެއެވެ.\nއޭނާ ކަމްލާގެ ވަރަށް ކައިރިއަށް މަޑުކޮށްލިއެވެ.\nއަދި ހާލު އަހާލިހެން ހީވިއެވެ. ކަމްލާ އަށް ބުނާނެ އެއްވެސް އެއްޗެއް ނޭންގުނެވެ. މިއީ މިފަދައިން ހޭލާ ހުއްޓާ އޭނާއަށް ފެނިފައިވާ އަދި ފެންނާނެވެސް އެންމެ ފުރަތަމަ އަދި އެންމެ ފަހު ހުވަފެންކަން ކަމްލާ ދަނެއެވެ.\nއިތުރު ވާހަކަތަކެއް ދައްކައިގެން އޭނާގެ މި ޚިޔާލީ ދުނިޔެއިން ހަމަ ދުނިޔެއަށް ދާކަމަށް ކަމްލާ ބޭނުން ނުވެއެވެ.\nކަމްލާ އާއި ދާދިގާތުގައި ކުރިމަތީ، ހުއްޓިލައިގެން ހުރި ޒާޖިލްއަށް ކަޅި ޖަހާނުލައި ބަލަހައްޓައިގެން ކަމްލާ ހުރި އިރު، އެތައް ފަހަރަކު އޭނާގެ އަތް އެ ޒާޖިލްގެ މޫނާއި ދިމާލަށް ހަރަކާތްކުރިއެވެ. ނަމަވެސް އަތްލަން އުޅޭތަނުން މި ހުވަފެން ނިމުމަކަށް އައިސްދާނެތީ ކަމްލާ ބިރުގަތެވެ.\n''ކިހިނެއް؟....ވަރަށް ދުވަސްވެއްޖެ ދޯ ކަމްލާ ނުފެންނަތާ...؟؟ ރަށުގަތަ ތިއުޅެނީ؟..އަހަރެން ހީކުރީ މާލޭގައި ކަމަށް އުޅެނީ....''.'' ކުރަކިކަމެއް ނެތް އެއަޑު އިވުމުން ކަމްލާގެ ދެލޯ މެރުނެވެ. އެއަޑު ހިތްހަމަ ޖެހުމާއިއެކު އަހާލަން ކަމްލާ ބޭނުންވެއެވެ. ނަމަވެސް އެ ސުވާލުތަކަށް ޖަވާބުދޭކަށް ކަމްލާ ބޭނުން ނުވެއެވެ.\nކަމްލާގެ ހަނދާންތައް ފޮޓޯތަކެއްހެން މޫނުމަތީގައި އެނބުރެންފެށިއެވެ.\nއުމުރުން ވިހި އެކާވީހުގައި ކަމްލާވެސް މީހަކާއި އިނެވެ. އެއީ ޒާޖިލްއާ ވަކިވުމުންނެވެ. މީހުންގެ ލޯތަކަށް ފިލަންވެގެންނެވެ. ދައްކަފާނެ ވާހަކަތަކަކަށް ޖަވާބުދާރީވާށެވެ.\nބޮޑު ޕާޓީއެއްވެސް ބޭއްވިއެވެ. ޒާޖިލްގެ ޢާއިލާއަށްވެސް އެންގިއެވެ. އަދި އެމީހުންވެސް ބައިވެރިވިއެވެ. މިހުރިހާވެސް ކަމަކީ ހަމަ އެކަނި ނަމަކަށް ކުރި ކަންތަކެވެ. ބޭނުމަކީ ޒާޖިލް ހަރުދަނާ މީހަކަށް ހެދުމެވެ. ކަމްލާވާ ލޯބި ހިތްހެޔޮކަމާއިއެކު ބަލައިގަތުމެވެ.\nއެކިކުލަތަކުން ޖަރީވެފައިވާ އެ ޕާކުގެ ހަތަރު ފަރާތުން ދެންމެ ދެންމެ ވީކަމެއްހެން، ކަމްލާގެ ހަޔާތުގެ ސޮފްހާތަކެއް ފެންނަންފެށިކަހަލައެވެ.\nއެތަށް ދުވަހެއްފަހުން ކަމްލާއަށް އައީ ފޯންކޯލެކެވެ.\n''އަހަންނަށް ދައްކަންތަ ތިހާ ބޮޑުކޮށް ޕާޓީ ބޭއްވީ؟؟...އަދި އެވެސް އަހަރެންގެ ފެމިލީ މީހުންނާ އެކީ....'' ނުރުހިފައިވާ އެއަޑު އިވުމާއިއެކު ކަމްލާގެ ހިތައް ފިނިފެން އެއްޗެއް އޮއްސާލިހެން ހީވިއެވެ.\n''ނޫން.....އަހަރެން ނޫޅެން ކޮންމެހެން މީހަކަށް ދައްކާކަށް. އެހެން ނޫނަސް ތި ފެމިލީއަކީ އަހަރެންވެސް ދަންނަ ބަޔަކަށް ވާތީ އިންވައިޓް ކުރީ....''ހަޤީޤަތް ހާމަ ކޮށްދެމުން ކަމްލާ ބުނެލިއެވެ. ތެޅެމުންދާ ހިތަށް ކުޑަނަމަވެސް ހަމަޖެހުމެއް ނުލިބެއެވެ.\nއެދުވަހުވެސް ޒާޖިލްގެ ވާހަކަ ހުރީ އެހެން ދުވަސްތަކުގައިވެސް އޭނާ ވާހަކަތައް ދައްކާ އުސޫލުގައެވެ. އެ ހިތްހަމަ ނުޖެހުމާއި، މަލާމާތް އެކުލެވޭ ރާގުގައެވެ.\nކައިވެނި ކުރިތާ އެއް އަހަރު ފުރުނެވެ. ނަމަވެސް ކަމްލާގެ ހިތުގައިވާ އިހުސާސްތަކަކަށް ކުޑަނަމަވެސް ބަދަލެއް ނާދެއެވެ. މީހަކާއި އިނދެގެން އުޅުނަސް އެއީ އެހެން މީހެއްގެ މިލްކެއް ފަދައެވެ. ތަފާތަކީ އެފަދައިން ކަމްލާއަށް ހީކުރެވުނުކަމުގައި ވިޔަސް ފިރިމީހާއަށް ބޭވަފާތެރިވުމުގެ ގޮތުން ނުވަތަ ވެވިދާނެފަދަ ގޮތަކަށް ކަމްލާ ނޫޅޭކަމެވެ.\nތިންވަނަ އަހަރުވެސް ފުރުނެވެ. ކިތަންމެ ފަހަރަކު ކަމްލާ އެ ޕާކަށް ދިޔައެވެ. ނަމަވެސް ޒާޖިލްއަކާ ދިމާ ނުވިއެވެ.\nހަތަރު އަހަރު ފަހުން އަނެއްކާވެސް އައީ ފޯންކޯލެކެވެ.\n''ކިހިނެއް؟...''އެ އަޑުގައި ހިތްހަމަޖެހުން އެކުލެވިގެން ވެއެވެ.''ރަގަޅު....ކިހިނެއް؟...'' މަޑުމައިތިރިކަމާއިއެކު ކަމްލާ އެހެންބުނިކަމުގައި އޭނާގެ ތެޅި ތެޅި އޮންނަ ހިތް ހީވަނީ އަނގައިން ބަސް ބުނާ ވަގުތު ނުކުމެދާނެހެންނެވެ.\n''އަހަންނަށް އެނގޭ ކަމްލާ ހުންނާނީ މިހާރު ހިތްހަމަ ނުޖެހިފަކަން''....އެ އަޑުގައި މާ ޚާއްސަކަމެއް ނެތެވެ.\nއެހެންނަމަވެސް އެބުނި ޖުމްލައަކީ ކަމްލާގެ ހިތުގެ ތެޅުމަށް ކުޑަނަމަވެސް ފިނިކަމެއް ގެނުވިޖުމްލައެވެ. ޒާޖިލްއަށް ކަމްލާ އޭނަ ދެކެވާ ލޯބި އިހުސާސްވިފަދައެވެ.\n''އަހަރެން ޤަބޫލު ކުރަން ކަމްލާ އަހަރެންދެކެ ވާ ލޯބި...އެކަމަކު އެއީ އަދި އެހެންކަމެއް...''ފުން ނޭވާއަކާއި އެކު އެހެން ބުނެލުމަށްފަހު އަނެއްކާވެސް ނޭވާއެއް ލިއަޑު އިވުނެވެ.\n''ކަމްލާ އަކީ އަހަރެންނަށް މިހާތަނަށް ފެނުނު އެންމެ އަޚްލާޤު ރަގަޅު، އަންހެންކުއްޖާ..''އަނެއްކާވެސް ޖާޒިލްގެ އަޑެވެ.\nއެއްވެސް ވާހަކައެއް ނުދައްކާ ކަމްލާ އަޑުއަހަންހުރީއެވެ.\nއަދި ކަޅި އެކި ދިމާދިމާއަށް އުކާލިއެވެ.\nލޮލަށް ޖަމާވަމުންދިޔަ ކަރުނަ ތިކި މަޑުމަޑުން ލޮލުގެ އެތެރެއަށް ފެތުރިގަތެވެ.\nއެހިނދުކޮޅު އެއީ ރޯން ބޭނުންވާ ހިނދުކޮޅެއް ނޫނެވެ. އެއަށްވުރެ ޚާއްސަވެފައި އަސަރުގަދަ ހިނދުކޮޅެއް މިއިން ޒަމާނެއްގައިވެސް ނާންނާނެކަން ކަމްލާއަށް އެނގެއެވެ.\nކަމްލާ ގަދަކަމުން ހިނިތުންވެލިއެވެ.\nއަދި އެކަން ޖާޒިލްއަށް އެނގުމުގެ ގޮތުން، ނޫން ގޮތަކަށް ހީލިއެވެ.\n''ކޮންކަހަލަ ވާހަކައެއް މިރޭ ތި ދައްކަނީ؟...''ކަމްލާ ހަމަޖެހިލަން މަސައްކަތްކުރަމުން ދޮރާއި ދިމާލަށް ހުރި ގޮނޑި ނަގާ ކުޑަދޮރުކައިރީ ބެހެއްޓިއެވެ.\nމިހުރިހާ އިރު ކަމްލާއަށް ހުރެވުނީ އެނދާއި ދިމާލަށް ހުރި، ކުޑަދޮރުގެ ކައިރީގައި ހުއްޓިގެން ހުރެވުނުގޮތަށްކަން އެނގުނީ ކަންނޭގެއެވެ.\n''އަހަރެން އެބައޮތް ވަރަށް ބޮޑު ވާހަކައެއް ދައްކަންވެފަ......ފަހަރެއްގަ ކަމްލާ ރުޅިވެސް އައިސްދާނެ..''މަޑުމައިތިރިކަމާއި އެކު ޒާޖިލްގެ އަޑު އައެވެ.\nކަމްލާ ހަމަ އަޑުއަހަން އިނީއެވެ.\n''ކަމްލާ.....'' އަނެއްކާވެސް ފުން ނޭވާއެއްގެ އަޑު އިވިގެން ދިޔައެވެ.\nކަމްލާއަށް ހީވީ ވަށައިގެންވަހާ ތަކެއްޗެއް އެނބުރިގަތްހެންނެވެ.\nމަޑުމަޑުން ކުޑަދޮރުގެ ދޮރުފަތުގައި ހިފަހައްޓާލެވުނެވެ.\nކަރުނަތައް ޖަމާވާންފެށީ އެއްވެސް ހިފެއްޓުމެއް ނެތިއެވެ.އެ ދޮން މޫނު ރަތްވެގެން ދިޔުމަށްފަހު ކަޅު ރަތްކުލައަށް ކޯތާފަތްބަދަލުވެގެން ދިޔައީ އެތެރޭގައި ކެކި އުތުރެންފެށި ޝުޢޫރުތަކަކާއި އެކުގައެވެ.\nއެ ޝުޢޫރުތައް އެވަގުތު އެތަނަށް ބަންޑުންކުރާ އަޑު ޒާޖިލްއަށް އިވޭކަށް ކަމްލާ ބޭނުންނުވެއެވެ.\nއެކަން ކަމްލާއަށް ކިތަންމެ ކުޅަދަނަކަމާއިއެކު ކުރެވުނުކަމުގައިވިޔަސް، ކަރުނަތައް ހިފެހެއްޓުމަކީ ކަމްލާއަށް ކުރެވުނު އަދި ކުރެވޭނެވެސް ކަމެއް ނޫނެވެ.\nލޮލުން ފޭދިގެންދިޔަ ކޮންމެ ކަރުނަތިއްކެއް، ކަމްލާގެ ހެދުން ތެއްމަމުންދިޔައިރު، ގިސްލެވެން އުޅޭކޮންމެ ފަހަރަކު ކަމްލާ އެކަން ކޮންމެވެސް ގޮތަކުން އޮއްބާލެވޭތޯއުޅުނެވެ.\nޒާޖިލްއަށް އެ އަޑުއިވޭނެއެވެ. ކަމްލާ ރޯކަންވެސް އެނގޭނެއެވެ. ނަމަވެސް އޭނާގެ ފަރާތުން އިތުރުވާހަކައެއް އައުމުގެ ކުރިން ކަމްލާ ވާހަކަދެއްކިއެވެ.\n''އެހެންތަ؟..'' ކަމްލާގެ އެ އޮމާން އަޑުވަނީ ކުރަކިވެފައެވެ. ބެނދިފައެވެ. އަޑު ނުނުކުންނަން އުޅޭކަހަލައެވެ.\nނަމަވެސް ހައިރާންކަމާއި އުފާވެރިކަން އެއަޑަށް ގެނުވައިގެން ކަމްލާ ވާހަކަ އަލުން ފެށިއެވެ.\n''ކޮން އިރަކު މެރީ ކުރީ؟؟..ނުވެސް ބުނަމެއްނު؟...''ކަމްލާގެ ކޮންމެ ލަފްޒެއް ވަކިވަކިން އަޑު އަހައިފިނަމަ އޭނާއަށް ކުޅަދާނަ ނުވާވަރަށް ހިތަށް އުނދަގޫވަމުންދާކަން އެނގޭނެއެވެ. ނަމަވެސް ޒާޖިލްއަށް އެކަން ނޭނގުނީކަންނޭގެއެވެ. ނޫނީ އޭނާ އެކަން އެނގެން ބޭނުން ނުވީއެވެ.\n''ޖޫންގަ...ޖޫން ތިނެއްގަ....އަސްލު... އަންހެނުން އެހާ ބޭނުން ނުވޭ ކަމްލާ އާއި ވާހަކަދައްކާކަށް.. އެހެންވެ މިހުރިހާ ދުވަހު މި ހުރީ ނުބުނެ....''އޭނާގެ އަޑު މިހާރު ބާރުވެފައި ކުރިއަށްވުރެ އުފާވެރިކަން އެ އަޑުގައިވާ ފަދައެވެ.\n''އަޅެ..ކީއްވެ އަހަރެން ކައިރީ ނުބުނީ..ބަލާބަލަ..މިއީ ޖުލައި.....ކިހާ ދުވަހެއް؟...''ކަމްލާ ޝަކުވާކުރީ ދަންނަ ގާތް ރައްޓެއްސެއް ފަދައިންނެވެ. އޭނަގެ ހިތަށް ކުރަމުންދިޔަ އަސަރު އަންގަން ބޭނުން ނުވާތީއެވެ.\n''އާނއެކޭ..ބުނެފީމެއްނު....އަންހެނުން ގަބޫލެއް ނޫނޭ ކަމްލާއާއި ވާހަކަދައްކަން..އެހެންވެ އެހެން ސިމްއަކުން މި ގުޅީވެސް...'' ޒާޖިލްގެ އަޑުގައި މިހާރު އުފާވެރިކަން ހަޤީޤަތުގައިވެސް އެކުލެވިއްޖެއެވެ.\nއޭގެ މާނައަކީ ކޮބައިހެއްޔެވެ. ކަމްލާއާއި ވާހަކަދެއްކޭތީހެއްޔެވެ. ނުވަތަ އޭނާ ކައިވެނިކުރީތީހެއްޔެވެ.\n''ހާސްނުވޭ....އަހަރެން ގުޅާނަން އިނގޭ ކަމް އަށް....އެކަމަކު މިނަންބަރަށް ނުގުޅާތި...އަހަރެން ގުޅާނީ...ކަމް ނުގުޅާތި...އޯކޭ...ބާއްވަނީއޭ...އަދި ފަހުން ގުޅާނަން..''އޭނާގެ އަޑުގައިވާ އުފާވެރިކަން ކެނޑި އަވަސް އަވަހަކަށް ފޯނު ބޭއްވީއެވެ.\nކޮންމެ ލަފްޒެއް ވަކި ވަކިން ބުނެލިއިރު އެއީ ޒާޖިލް ވަރަށް ބޭނުންވެފައިވާ ކަމެއްކަން، ނުބުންޏަސް ކަމްލާއަށް އެނގުނެވެ.\nކަމްލާއަށް ފޯނު ކަންފަތުގައި ޖަހައިގެން އެތައް އިރެއް ވަންދެން އިދެވުނެވެ. ބުނާނެ އެއްޗެއް ނޭނގިފައެވެ. އޭނާގެ އަޑުގައި އެކުލެވިފައިވާ އެ ޖާދުލެއްފަދަ އުފަވެރިކަމުގެ މާނަ އޮޅުން އަރާތީއެވެ.\nތެމެމުންދިޔަ ހެދުމުގެ އަތުން މޫނުގެ އެއްފަރާތް ފޮހެލުމަށްފަހު ކަމްލާ ބޮލުގައި އެއްއަތުން ހިފަހައްޓާލިއެވެ. އަދި އަނެއްކާވެސް ކަރުނަތައް ޖަމާވަމުންދިޔަ އެ ދެލޯ ބޮޑުކޮއްލަމުން ފޯނަށް ބަލާލިއެވެ. އެއީ ހަޤީޤަތެއްކަން ޔަޤީން ނުވާފަދައިންނެވެ.\nއެތައް ފަހަރަކު މޮޔައެއް ހެން ރިސީވްޑް ކޯލްތައް ބެލިއެވެ. އެއީ ދެވަނަ މީހެއް ނޫނެވެ. އެމީހަކަށްޓަކާ މުޅި ޖާނު ފިދާކޮށްލަންވެސް ތައްޔާރަށް ހުރި އޭނާގެ ހިތުގެ ވިންދެވެ.\nއެމީހަކު ރަގަޅުކުރުމަށްޓަކާ، ހަރުދަނާ ކުރުމަށްޓަކާ އަމިއްލަ ދިރިއުޅުން ނުވެސް ދަންނަ މީހަކާ ހަވާލުކޮށްގެން ދިރިއުޅެމުންދާއިރު އޭނާއަށް ކަމްލާގެ އަޑުންވެސް އެއިހުސާސްތައް ނޭންގެނީބާވައެވެ.\nހިތަށް ކަށިތަކެއް ހެރެމުންދިޔަކަމުގައި ވިޔަސް ކަމްލާގެ އަޒުމް އަދިވެސް އޮޔާދާކަށް ކަމްލާ ދޫކޮށް ނުލައެވެ. ކޮންމެވެސް ދުވަހަކުން ޒާޖިލްއާއި އެކީ އުޅެވޭނެކަން ކަމްލާގެ ހިތް ކަމްލާއަށް ބަޔާންކުރަމުންދިޔައެވެ.\nލޯތްބާއިއެކީ އަތުގައި ހިފާލައިގެން ހިނގާލަންދެވޭނެކަން ކަމްލާ ގަބޫލުކުރެއެވެ. އިރު އޮއްސޭ މަންޒަރުބަލަން ގޮނޑުދޮށުގައި، ކުދި ރާޅު ބީއްސާލާ ދޮންވެލިގަނޑުމަތީ އިށީންދެލައިގެން އިންނާނެ ދުވަސް އަންނާނެކަން ކަމްލާއަށް އަބަދުވެސް އެގެއެވެ.\nނަމަވެސް އެޚިޔާލުތަކާއި އެ އުންމީދުތަކާއި އެ އިހުސާސްތަކަކީ އަދި މާ ފަހުގެ ކަންތަކެވެ. އިންސާނާއަކީ ވަރަށް ބަލިކަށި އެއްޗެކެވެ. ޚާއްސަކޮށް އިންސާނާގެ ހިތަކީ ސިކުނޑިއަށްވުރެވެސް ބަލިކަށި އެއްޗެއްކަން ހިތާމައެއް ކުރިމަތިވާ ދުވަހު އެނގިގެންދެއެވެ.\nބާރުބާރަށް ރޯން ކަމްލާ ބޭނުންވެއެވެ. ނަމަވެސް ކޮޓަރިން ބޭރަށް ނުކުތް ފިރިމީހާ ވީ ކިހާ ހިސާބެއްގައިކަން ނޭންގޭތީ ކަމްލާ އެނދުގެ އަނެއްފަރާތަށް އެނބުރި ހިތް ފުރެންދެން، އަނގަމަތީގައި ބާލިސް އަޅައިގެން އޮވެ ރުޔެވެ. ހުއްޓާނުލާ ގިސްލަ ގިސްލާފައި ރުޔެވެ. ހިތް ފުރޭވަރަށް ރުޔެވެ. ނަމަވެސް ހިތަށް ވާ ތަދެއްގެ ބޮޑުކަމުން އަނެއްކާވެސް ކަރުނަތައް ހިފެހެއްޓުމެއްނެތި ކޯތާފަތުން ފުރޭނިގެން ބާލީހަށް އޮހެމުންދިޔައެވެ.\nކަމްލާއަށް އެރޭ ނިދުނީ ކިހާއިރަކުކަމެއް ނޭންގެއެވެ. ހެނދުނު ކަމްލާއަށް ހޭލެވުނީވެސް ފިރިމީހާ ގޮވުމުންނެވެ.\nފަސް އަހަރުވެއްޖެ އެވެ.\nޒާޖިލްގެ އެއްވެސް ޚަބަރެއް ނުވެއެވެ. ކުޑަމިނުން މެސެޖެއްވެސްކޮށްނުލައެވެ. ކަމްލާގާތު ނުގުޅުމަށް ބުނެފައިވުމާއި އެކު ކަމްލާ އޭނާއަކަށް ނުގުޅައެވެ.\nކޮންމެ ދުވަހެއް ވޭނީ ހިތާމައެއްގައި ކަމްލާ ހޭދަކުރަމުންދިޔައިރު އުމުރުގެ ބޮޑުބައިވެސް ކަމްލާއަށް އަލްވަދާޢު ކިޔައިފިއެވެ.\nފޯނަށް މެސެޖެއް އައެވެ. ކަމްލާ އިނީ އޮފީހުގެ ވަރަށް މުހިންމު މީޓިންގ އެއްގައެވެ. ނަމަވެސް އެއީ އޭނާ އެ ދިގު އިންތިޒާރުގެ ނިމުން ގެނުވި މެސެޖަށްވާތީ ވަގުތުން އެތަނުން ނުކުމެ އެނަންބަރަށް ގުޅާލިއެވެ.\n''ހާދަ ދުވަހެއް ކޮށްފަ..'''ކަމްލާގެ ހިތުގެ ތެޅުމުގެ އަޑުންވެސް ފާހަގަވިއެވެ.\n''އާނ...ކިހިނެއް..ކަމް..''އޭނާގެ އަޑެވެ. އެއްވެސް ޚާއްސަކަމެއް ނެތެވެ.\n''އަހަރެން ރަގަޅު....ވަރަށް ރަގަޅު...''ވިސްނުންތެރިކަމާއި އެކު ކަމްލާ އަވަސް އަވަހަށް ޖަވާބުދިނެވެ.\n''ކޮބާ އަންހެނުން..ކިހިނެއް ދެމީހުން؟... '' ކަމްލާ ހަމަ އެނޭވާގައި އަހާލިއެވެ.\n''އޭނަ ވަރިކޮށްފިން މަ....''ވަގުތުން ޖަވާބުއައެވެ.\n''ކި..ކީކޭ...''ކަމްލާއަށް ލިބިގެންދިޔައި ކުއްލި ހައިރާންކަމެކެވެ. އޮފީހުގެ ހޯލްތެރެއަށް އެވަގުތު ވަގުވަގަށް ކަމްލާ ނަޒަރު ހިންގާލިއެވެ.\n''ވަރިކުރީއޭ..އެ ކީއްވެ؟..''ކަމްލާ ހިނގައިގަތީ މީޓިންގ ރޫމާއި ދިމާލަށެވެ.\n''އެވާހަކަ ނާހާ....އެއަށްވުރެ މާ ގޮތްކުޑަމީހެއް އެއީ...''ޒާޖިލްގެ ވާހަކައިގައި އެއްވެސް މާނައެއް ނެތްކަހަލައެވެ.\nކަމްލާގެ ހިނގުން އަނެއްކޮޅަށް އަނބުރާލިއެވެ. އަދި ބޮލުގައި ހިފަހައްޓައިގެން ހުރެ ދެކޮޅަށް ބަލާލިއެވެ.\n''އޯ....އޯކޭ....''އެތައް ބައިވަރު ސުވާކުތަކެއް ފުނިޖެހެމުންދިޔަ އެސިކުނޑިއަށް ލުއިކަމެއް ދިނުމަށް ކަމްލާ ވާހަކަ އޮބަހައްޓަން މަސައްކަތްކުރިއެވެ.\n''ކަމް ކިހިނެއް.....''އޭނަ ސުވާލުކުރިއެވެ.\n''އަހަރެން.....އަހަރެން ...ހަމަ ރަގަޅު....''މިފަހަރު ކަމްލާގެ ޖަވާބުގައި ކޫރުން އެޅިފައިވާ ފަދައެވެ.\n''ކޮން އިރަކު ޑިވޯސްކުރީ....'' ކަމްލާ ކުރަން ހިތައް އެރި ސުވާލުގެ ބަދަލުގައި އެހެން ސުވާލެއް ކޮށްލިއެވެ.\n''ދެތިން ހަފްތާ ވާނީ މިހާރު......''އޭނާ ބުނެލިއެވެ.\n''އެކަމަކު....''ކަމްލާ އެވާހަކަ ފަށާނީ ކިހިނެއްކަން ނޭންގިފައި ހުއްޓުން އަރާފައި ހޯލްތެރޭގައި ހުރީއެވެ.\n''މަ ގުޅާނަން ފަހުން'' އަނެއްކާވެސް އެއްކަލަ ކޫސަނި ޖުމްލައެވެ.\n'ހަނ....''ކަމްލާ ތުން ދަމާލިއެވެ.\n''އޯކެ..ގުޅާނަމޭ......''ފޯނު އެވަގުތު ކަނޑާލީއެވެ.\nމިއީ ހަމަ އާދައެވެ. އޭނާ ދައްކާނެ ވާހަކައެއް ދެއްކުމަށްފަހު، ފޯނު ކަނޑާލަންވީއެވެ. މިދެން ކޮން ގޮތެއް ހެއްޔެވެ. ނަމަވެސް އެވަރުވެސް ކަމްލާއަށް ފުދެއެވެ. މަޑުމޮޅިވެފައިވާ އެ ހިތް އުފަލުން ނަށައިގަތެވެ. އެއީ އޭނާ ޑިވޯސްވި ވާހަކަ އަޑު އަހާފަ ކަމެއް ނުވަތަ އޭނާ ގުޅުމުންކަމެއް މިފަހަރު ކަމްލާއަކަށްވެސް ނޭންގުނެވެ. ބާރުބާރަށް ހިނގައިގަތީ ކެބިންއާއި ދިމާލަށެވެ. އަނެއްކާ ހަމަ އެ ބާރުމިނުގައި އަނބުރާލާފައި މީޓިންގ ރޫމާއި ދިމަލަށް ދުވެފައިދާ ކަހަލަ ގޮތަކަށް ކަމްލާ ހިނގައިގަތެވެ.\nދިރުއުޅުމެއް ފެށުނީތީ އެ ހަޔާތް ބާއްޖަވެރިކުރުމަށް ކަމްލާ މަސައްކަތްކުރިއެވެ. ނަމަވެސް ކުލަޖެހި ނިމިފައިވާ އޭނާގެ ދިރިއުޅުމުގެ ތަސްވީރުގައި އިތުރު ކުލައެއް ޖައްސާކަށް ފުރުސަތެއް ނެތެވެ.\nކަމްލާ މިނިވަންވީއެވެ. ގުޅާނެ ވަކި ނަންބަރެއް ނެތެވެ. ނަމަވެސް ހާހަކުން ދުވަހަކު ނަމަވެސް ގުޅާފައިވާ ނަންބަރުތަކަށް ކަމްލާ ގުޅަން ފެށިއެވެ.\nއެއްވެސް ޖަވާބެއް ނުލިބުނެވެ. ފޯނު ނިއްވާލާފައިވާކަމަށް ބުނަނީއެވެ.\nކަމްލާ ނިންމީ އެގެއަށްދާށެވެ. ލައްކަ ދުވަހު މިގޮތަށް އުޅެވިއްޖެއެވެ. އެކަމަކު މިހެން ދެން ނޫޅެވޭނެއެވެ. ޒާޖިލްއަކީވެސް މިހާރު ހުހަށް ހުރި މީހެކެވެ. ކަމްލާގެ މިލްކެކެވެ. އެހެންވީއިރު ކަމްލާ އޭނާއާއި ބައްދަލުކުރުން އެއީ ގޯހެއް ނޫނެވެ.\n''އޭނާ ވީ ކައިރި ރިސޯޓެއްގައި..ވަޒީފާގަ..ނުގެންގުޅޭ ފޯނެއްވެސް....''އޭނާގެ މަންމަ ހިނިތުންވުމާއިއެކު ކަމްލާއާއި ވާހަކަދައްކަމުންދިޔައެވެ.\nއެއީ ކަމްލާދެކެ ލޯބިވާ އާއިލާއެކެވެ. އެއަށްވުރެ ބޮޑަށް ކަމްލާ އެ އާއިލާދެކެ ލޯބިވެއެވެ.\n''އެހެންތަ...''ކެތްތެރިކަން ކޮޅުންލާފައިވާ ކަމްލާއަށް ހިނިތުންވެގެން އިންނަންޖެހުނީ މަޖްބޫރުވެގެންނެވެ. އެމާޔޫސް ވެފައިވާ ހިތަށް ފިނިކަމެއް ލިއްބައިދިނުމަށްޓަކައި ޒާޖިލްގެ މަންމައާއި އެތަކެއް ވާހަކަތަކެއް ކަމްލާދެއްކިއެވެ.\nގެއަށް އެނބުރި އާދެވުމާއިއެކު އެގެއަށް އިތުރަށް ދާ ޚިޔާލެއް ކަމްލާ ނުކުރިއެވެ. ޒާޖިލް ގުޅާނެ ދުވަހެއްގެ އިނތިޒާރުގައި ހުރީއެވެ. ފާއިތުވެގެންދިޔަ އަހަރުތަކަކީވެސް އެފަދަ އިންތިޒާރުތަކެއް ކުރި އަހަރުތަކެކެވެ. ނަމަވެސް ދެން ކުރާނީ ފޮނި އިންތިޒާރެކެވެ. އެއީ އެދެމީހުންގެ މެދަށް އިތުރު ހުރަހެއް ނެތީމައެވެ.\nއެއީ ޒާޖިލް ހަރުދަނާ މީހަކަށް ވީމައެވެ. ކަމްލާ ބޭނުންވި ފަދަ މީހަކަށް އޭނާ އެވަނީ ވެފައެވެ.\nމިއަދު ކަމްލާ އެކަމާ އުފާކުރެއެވެ. އެކަނި އިނދެގެންވެސް އެކަމާއި ޝުކުރުކުރެއެވެ.ﷲ އަށް ހަމްދު ކުރިއެވެ.\nޑިސެމްބަރުމަސް ތެރޭ އަނެއްކާވެސް އައީ ކޯލެކެވެ. ނުދަންނަ ނަންބަރަކުންނެވެ.\n''ކިހިނެއް ކަމް'' ބަރު އެއަޑު ޖެހުމާއި އެކު ހިތް އެކީ ބަންޑުންވެގެން ދިޔަފަދަ އިހުސާސެއް ކަމްލާއަށް ކުރެވުނެވެ.\n''މިލްނާ..ޕްރެގް''އެއީ އޭނާގެ އަޑުހެއްޔެވެ.\nއެއީ އޭނާގެ ކޯލެއް ހެއްޔެވެ. ނޫނީ މިއީ ހުވަފެނެއް ހެއްޔެވެ.\n''ކިކޭ....ޕްރެގްއޭ...''އޮފީހުގައި ކުރަން އިން މަސައްކަތް ހުއްޓާލުމަށްފަހު ކަމްލާ އޮފީހުން ބޭރަށް ނުކުތެވެ.


Arujunge Dhiriulhun Bappage Geah Badhalu Kohfi - Vaguthu\nއަރުޖޫންގެ ދިރިއުޅުން ބައްޕަގެ ގެއަށް ބަދަލުކޮށްފި\nއިންޑިޔާގެ ފިލްމު އިންޑަސްޓްރީގައި ފިޔަ ޖަހަމުން ދިޔަ މައްޝޫރު އެކްޓްރެސް ސްރީ ދޭވީގެ ކުއްލި މަރާއި ގުޅިގެން، އާއިލާއަށް ލިބިފައިވާ ހިތާމައިގައި ބައިވެރިވުމަށް އޭނާގެ ދޮންދަރި އަރުޖޫން ކަޕޫރް އޭނާގެ ބައްޕަގެ ގެއަށް ދިރިއުޅުން ބަދަލުކޮށްފިއެވެ.\nޚަބަރުތައް ބުނާގޮތުން، އަރުޖުން އޭނާގެ ދިރިއުޅުން ބަދަލުކުރީ، އޭނާގެ އެއްބަފާ ދެ ކޮއްކޮ ކަމުގައިވާ ޖަންވީ ކަޕޫރާއި ކުޝީ ކަޕޫރު އަދި އޭނާގެ ބައްޕަ ބޯނީ ކަޕޫރަށް ލިބިފައިވާ ހިތްދަތިކަމަށް ހިތްވަރު ދިނުމަށެވެ.\nއަރުޖުންގެ މަންމަ މޯނާ ދޫކޮށް، އޭނާގެ ބައްޕަ، ދޮންމަންމަ ސްރީ ދޭވީއާއި ކައިވެނި ކުރި ހިސާބުން، އަރުޖުން އެ އާއިލާއާއި މާ ބޮޑު ގުޅުމެއް ބާއްވައިފައެއް ނުވެއެވެ. ނަމަވެސް ދޮން މަންމަގެ ހިތާމަވެރި މަރުގެ ވަގުތުގައި، އޭނާ ވަނީ ކުރަންހުރި ހުރިހާ މަސައްކަތްތަކެއް ދޫކޮށް ބައްޕަ ގާތަށް އައިހެވެ. އަދި ދޮން މަންމަގެ ޖަނާޒާގެ ކަންތައްތައް ނިމެންދެންވެސް އަރުޖޫން އޭނާގެ ބައްޕަ، ބޯނީ ގާތުގައި މަޑުކުރި ކަމަށް އިންޑިޔާގެ ރިޕޯޓްތައް ބުނެއެވެ.\nކުރިން އަރުޖުންގެ އެއްބަފާ ކޮއްކޮމެންނާއި ވެސް މާ ގާތް ގުޅުމެއް ނެތް ނަމަވެސް، މިހާރު އޭނާ އެ އާއިލާއަށް އެ ހިތްދަތިކަމުން އަރައިގަތުމަށް ވަމުންދާ އެހީގެ ވާހަކަ މިވަނީ މުޅި މީޑިއާގެ ސަމާލުކަން ހޯދާފައެވެ.\nމާޗް 12, 2018 10:50\nއަހުރެންނަށް ކީއް ޔަތީމު ހާނާއަކަށް ބަދަލުވިޔަސް


ހިތުގެ ވެރިޔާ (2) – Esfiya\nއުފެއްދުންތެރި ލިޔުން އެހެނިހެން މަޖާ ލޯބި August 23, 2020\nހިތުގެ ވެރިޔާ (2)\n*އޯހް ނޯ.’ ކައިރާއަށް ގަޑި ބަލާލެވުނު އިރު ކަމަކުދާކަށް ނެތެވެ. އޭރު އަށެއް ޖަހަން ފަސް މިނެޓެވެ. އޭނާައަށް އިސްޖަހާލެވުނެވެ. ކޮންމެ ހަފުތާއެއްގެ ކޮންމެވެސް އެއްދުވަހަކު މިކަހަލަ ކަމެއް ދިމާވާނެއެވެ. ކައުސަރުގެ އެދުމަށް ފުރަގަސް ދެވުމުން ކައިރާއަށް ބޯ ހޫރައިލެވުނެވެ. އަދި ފަޔަށް ލެވުނުހާ ބާރެއް ލާފައި ދުއްވައިގަތެވެ.*\nބާރުބާޜަށް ދުވަމުން ދިޔަ ކައިރާއަށް ހުއްޓުމަކަށް އާދެވުނީ އޭނާ ކިޔަވާ ކިލާސްތެރެއަށް ވަދެވުމުންނެވެ. ވަރުބަލި ވެފައި ހުރިލެއް ބޮޑުކަމުން އޭނާއަށް ދޮރުމަތީގައި އިރުކޮޅަކު މަޑު ކޮށްލެވުނެވެ. އެއަށްފަހު އޭނާގެ މޭޒު ކައިރީ އިށީނެވެ. އެވަގުތު ކްލާސް ކުރިމަތީ ހުއްޓިގެން ހުރި ފިރިހެން ކުއްޖާ ކައިރާގެ ލޮލުގައި އަޅައިގަތެވެ. ދޮން މޫނެކެވެ. އޭނާގެ މުށި ކުލައިގެ މާދިގު ނޫނަސް ދިގު އިސްތަށިގަނޑު އެމޫނުގައި އަޅި ކުލައިގެ ދެލޮލާއި، ފިޔާތޮށިކަން ގަަދަ ތުންފަތް ފުރިހަމަ ކޮށްދެއެވެ.\nއެ ފިރިހެންވަންތަ ހަށިގަނޑަށް އާޝޯހުވެ ބަލަހައްޓައިގެން ހުރެވުނު ކައިރާއަށް ދުރުބަލައިލެވުނީ ޖެހިގެން ހުރި ގޮނޑީގައި އިން ނަވްރީން ބާރުބާޜަށް ހޭން ފެށުމުންނެވެ. ‘ބަލަ ކައި.. އަލަށްތަ ފިރިހެން ކުއްޖަކުތި ފެނުނީ.. އެހެންޏާ ތިހާވަރެއް ނުވޭ..’ ނަވްރީން ހީވަނީ ދެންމެ ދެންމެ ގޮނޑިން ވެއްޓިދާނެހެންނެވެ. އޭނާ ހެމުން ދިޔައީ ހަމަ އެހާވެސް ބާރަށެވެ. އެ ދެ އެކުވެރިންގެ ފަހަތުގައި ތިބި ސަނާ އާއި ޔަލްވީ ވެސް ހުރީ ހިނިއައިސް ފައެވެ. ކައިރާ ތުން އަނބުރައިގެން އިނީއެވެ. ‘ކައި.. އެއީ ކާކުކަން އެނގެން ބޭނުންތަ؟’ ޔަލްވީ ކުޑަކޮށް ހަމަޖެހިލަމުން ބުނެލިއެވެ. ކައިިރާ މަޑުމަޑުން ބޯ ޖަހާލިއެވެ. އެވަގުތު އެ ފިރިހެން ކުއްޖާ ކްލާހުން ނިކުމެގެން ހިނގައްޖެއެވެ. ‘ހީ އިޒް މައި ބްރަދާ.. ވަރަށް ކޫލް ވާނެ.. އެކަމް އަދި ސިންގަލްކޮށް އެހުރީ..’\n‘އެ އޭން؟.. ކައި ނޫޅެމޭ އޭނަ އަޅައިގަނެންނެއް.. ނޯ ވޭ.. އެކަމްވެސް އޯ މައި ގޯޑް.. ހީ އިޒް ސޯ ހޮޓް..’ ކައިރާ މިހެން ބުނުމާއި އެކު އަނެއްކާވެސް އެ ތިންކުދިންގެ ހިނިގަނޑު ފަޅައިގެން ދިޔައެވެ. ‘އަޅޭ ކައި އަށް އަޔާން ކަމުނުދަންޔާ ހީ އިޒް ސޯ ހޮޓެކޭ ނުބުނާނަމެއްނުން ދޯ.. ބަޓް ހަމަ އަސްލުވެސް އިނގޭ.. ހީ އިސް ރިއަލީ ކިއުޓް ދޯ.. ހީވޭ ކައި އާ ގުޅޭނެހެން..’ ސަނާ ހެމުން ހެމުން ބުނެލި އެވެ. ކައިރާ އޭނަ އާއި ދިމާލަށް ލޯއަޅާލަމުން ދަބަސް ކޮނޑުން ނެގި އެވެ. ‘ހުން.. ވަރަށް ފޫހި..’ މަޑު މަޑުން ކުދި ކިޔަމުން ދިޔަ ކައިރާ ފޮތްތައް މޭޒުމައްޗައް ލައިފައި ސްކޫލު އޮފީހަށް އޭނަގެ ނަން ހާޒިރީގައި ލިޔަން ދިޔައެވެ.\n‘އަރރގްހް.. ކިހިނެތްތަ މިވީ..’ ކައިރާ އެނބުރި ކްލާހަށް ދިޔަ މަގުމަތީ ހިތާހިތުން ބުނެވެމުން ދިޔައެވެ. ‘މި ކަހަލަ ކަމެއް އަދި އަލަށްވެސް ނުވޭ.. ހްމްމްމް.. ދެން އޯކޭވަނެ..’ ކުއްލިއަކަށް އޭނާ އަށް ކުރިމަތިން ދިޔަ މީހެއް ގައިގަ ޖެހުނެވެ. ‘އަރގްހް.. ބޮޑު ކަމެއްދޯ.. ކުޑަކޮށް ބަލައިލައިގެން ބޭފުޅާ ހި..’ ބުނެވެމުން ދިޔަ ޖުމްލަ ކައިރާ އަށް ހުއްޓައިލަން ޖެހުނީ ދެންމެއަކު އޭނާ ގައިގަ ޖެހުނު މީހާ ފެނުމުންނެވެ. ‘އޯހް..’ ކައިރާއަށް އަނގަ މަތީ އަތް އަޅާލެވުނެވެ. އެއީ މީގެ އިރުކޮޅެއް ކުރިން ކްލާހުން ފެނުނު އެއްކަލަ ފިރިހެން ކުއްޖާއެވެ. ‘އައިމް ސޯ ސޮރީ.. އަހަރެން އަބަދުވެސް ކޮންމެސް މީހެއްގައިގަ ޖެހެވޭ.. ބައްޔެއް ކަންނޭގެދޯ..؟’ ލާނެތް ގޮތަކަށް އެ ފިރހެން ކުއްޖާ ވާހަކަ ދައްކަން ފެށުމުން ކައިރާ ރަކިވިއެވެ. އެހެނެއްކަމަކު އޭނާ ވާހަކަ ދައްކަން ފެށިއެވެ. ‘އެ ދެން އެހާ ބޮޑު ޖަމެއް ނޫނ.. ކޮން ނަމެއް ތަ ކިޔަނީ..؟ އައިމް މަރިޔަމް ކައިރާ ކައުސަރު.. ޔޫ؟..’ އެވަގުތު އެއްކަލަ ފިރިހެން ކުއްޖާ ހީނލިއެވެ. ‘ހާދަ ބައިވަރު ސުވާލެކޭ. އުހުނ.. މައި ނޭމް ދޯ.. މުހަމެޑު އަޔާން އަނީލް..’ އަޔާން ނަން ބުނެލި ގޮތުން ކައިރާ އަށް ހެވެން ފެށުނެވެ. ‘ރީތި ދިވެހި ބަހެއް އޮވޭނުން.. ހޫން އަޔާން ދޯ.. އޯކޭ.. ތީ ޔަލްވީގެ ބޭބެ ދޯ؟ ކީއްވެ މުޅި ސުކޫލުގަ ތި ހިނގަނީ؟ އެއް ކްލާ..’ ކައިރާ ވާހަކަ ދެއްކުން ހުއްޓާލީ އަޔާން އޭނާގެ ބޮލުގަ ހިފާ ތަޅުވައިގަތުމުންނެވެ. ‘ޕިސް ޕިސް ހާދަ ބައިވަރު ސުވާލު ކުރާ ކައިރާ އެއް ދޯ.. އާނ މީ ޔަލް ގެ ބޭބެ އެއް.. ދެން ދޭ ކައިރާގެ ކްލާހަށް.. ލާދެންވީތަ؟’ އަޔާން ހިތްހަމ ނުޖެހުނު ހެން ހީވީމަ ކައިރާ ކުޑަކޮށް ދެރަވި އެވެ. އެހެންކަމުން އެއަށް އެއްވެސް ޖަވާބެއް ނުދީ އޭނާ ކްލާހަށް އެބުރި ދިޔަ އެވެ.\n‘ކައި ދޫނީ..’ އަކުރުތަކަށް ދަމާލައިފައި ނަވްރީން ވާހަކަ ދައްކަން ފެށިއެވެ. ކައިރާ ނޫން ކަމަށް ހަދާ އޭނާ ކާން އިން ޕިއްޒާ ފޮތިން އެތިކޮޅެއް އަނގަޔަށް ލިއެވެ. ‘ކައި.. ހާދަ ޑައުން ވެފަ.. ކައިގެ ބެސްޓީ ކައިރީ ބުނެބަ ދެން ވީ ގޮތް..’ ނަވްރީން އަނެއްކާވެސް ވާހަކަ ދެއްކި އެވެ. ‘މީ.. ދެން.. އެހާ ބޮޑު ކަމެއ ނުވެޔޭ.. ކިހިނެތް ވީތަ..؟’ ކައިރާ އަނގައިގަ ފުރާ ކާއެއްޗެހި ލައިގެން ބުނެލިއެވެ. ‘ނަވްއަށް އެނގޭ ތިހުރީ ކަމެއް ވެފަކަން. ދެން ބުނެބަ.. ނަވް ނުބުނާނަން އެއްވެސް މީހެއް ކައިރީ..’ ނަވްރީން އާދޭސް ކުރަން ފެށުމުން ކައިރާއަށް މިއަދު އޮފީހުން ކްލާހަށް އައި މަގުމަތީގައި ވީ ހުރިހާ ކަމެއް އަލިފުން ޔާ އަށް ކިޔައިދިނެވެ. ‘ދެން ހިޔެއް ނުވޭ އޭނަޔާދެން ވައި އެޅޭނެ ހެނެއްވެސް.. އޯހް ހާދަ ލަދުގަނެއްޖެޔޭ.’ ބޮލުގައި އަތްއަޅާލަމުން ކައިރާ ބުންޏެވެ. އޭނާ ހީކުރި ގޮތާ ޚިލާފަށް، ނަވްރީން މަޑުމަޑުން އިނެވެ. ނަމަވެސް ކައިރީ އަޑުއަހަން ތިބި ސަނާ އާއި ޔަލްވީ ހުރީ އަނގައިގަ އަތް އަޅައިގެން ހޭށެވެ. ‘ކައި ޑޯންޓް ވޮރީ.. ނަވް އަކަށް ހީއެއް ނުވޭ އަޔާން ރުޅި އައި ހެނެއް..’ ނަމަވެސް މިފަހަރު ނަވްރީން އަށް ވެސް ހީނލެވުނެވެ. ‘އެކަމް.. ނަވް އަށް ހީވަނީ ކައި ތިހުރީ އަޔާން ދެކެ ކުޑަކޮށް ވިޔަސް ލޯބިވެވިފައިހެން.. ހެހެ.. ބިކޯޒް ވީ ޓޯލްޑް ޔޫ ހިޒް ނޭމް ދެން އަނެއްކާ އޭނައާއި ދިމާވީމައި ކޮން ނަމެއްހޭ ކިޔަނީ އަހާނީ ކާކުތަ އަޅެފަހެ؟.. ދެން ކައި ޔޫ އާ ޖަސްޓް ޓޫ ފަނީ އިނގޭ..’ ނަވްރީން ހެމުން ބުނެލިއެވެ.\n(އަޅުގަނޑު މިލިޔެލަނީ އަޅުގަނޑުގެ ހޭންގްއައުޓް ޔޫސަރ އަދީ ޑިސްކޯރޑް ޔޫސަރ..\nޑިސްކޯރޑް= Cute Koya #4246\nWow this part is amazing.. Kai is so cute 😍very curious to read the next part.. Stay safe ly ❤❤\nwow..🤩🤩😍😍😍. vrh reethi this prt.. 🥰🥰awwwesome.. 👌👌👌loved it..❤❤❤❤❤ n as kukkyyy said kai is cute.🤗🤗🤗 first site love dhw..?😄 vrh cute mi prt vrh reethi vrh furihama..☺☺ yea n i have send an invitation plx except it😊😊 stay safe and sound 💕💕 take care gey darla 💜 luv ya..❤❤\nYes love at first site dhw! 😍OMMMGGGYYYY this kai would be hama amazing 😍❤\n😍😍😍😍 wow mibai ves vara salhi Masha Allah\nAhhahahhahah alhe haadha majaley mi kairaa ulhey gothun 😂😂 varah interesting vaahaka eh meekee ♥♥ Masha Allah mi bai varah obi ♥♥ curiously waiting for nxt 😊😊 stay safe 🥰🥰 saranghae ♥♥\nOh ThanQ…☺☺☺ I will send youainvitation insha Allah…😁😁😁 BTW mi bai hama speechless ey.🤐🤐🤐.. Blossom buni gothah first sight love dho❤❤❤.. Hoon💚💚💚.. Igeytha Xaa akah qabooleh nukurevey first sight love eh🙄🤔🤔.. But eyothy faadakah vefa dhw😅😅😅.. Hama saabahey army ah thikuraa hihvarah.👏👏👏.. Very curious for the nxt part..🤞🤞🤞.. And Xaa ah ves Egothah Varah suvaalu kureveyne.🙊🙊🙊. Hehe😹😹😹…Luv ya..😘😘 Stay safe.👍👍👍. And home..🏡🏡🏡\n💕💕💕💕💕💕💕Mi part ves vrh sali 💕💕💕💕💕\n💕💕💕💕💕Masha Allah keep it up 💕💕💕💕💕💕💕💕\n💕💕Aley kairaa and ayyan haadahaa vaa cute ey dhw💕\n💕💕💕💕Vrh wait kurevey ingey eba next part Ah💕💕💕\n💕💕💕Luv uuuu 💕💕💕\nMi part ves hama V Salhi 💞💞💞💞\nKeep it up dear 💕💕💕💕\nCuriously waiting for the next part 💞💞💞💞\nLVE U 💕💕💕\nBe safe 💞💞💞\nMi part vex varah salhi\nKeep it up❤❤❤❤\nPhoto ga2vana aheinee ehnnu Navreeneeee blackpink ge rose dhw….v cute…Also vaahaka vx Varah reethi 😍🤩☺🤫♥♥♥❤❤❤❤❤❤\nވާނޭހެ ގުނިޔޭގާ (4)\nލޯބި May 26, 2016\nހިތް އަދު ރޮނީއޭ ނުދާށޭ – 15 ވަނަ ބައި –\nލޯބި March 12, 2013\nވާން ނެތް ކަމަކަށް ހިތް އެދި ގޮވާތީ…\nކުރުވާހަކަ ލޯބި December 17, 2019\nވާނަން އުމުރަށް – 28 –\nހިތާމަ ކުރުވާހަކަ އެހެނިހެން April 16, 2019


އެމްއެންޕީގެ ވަގުތީ ލޯގޯ އާންމުކޮށްފި | Sandhaanu\nއެމްއެންޕީގެ ވަގުތީ ލޯގޯ އާންމުކޮށްފި\nމޯލްޑިވްސް ނެޝަނަލް ޕާޓީ ( އެމްއެންޕީ)ގެ ވަގުތީ ލޯގޯ އާންމުކޮށްފިއެވެ.\nރައްޔިތުންގެ މަޖިލީހުގެ ދަނގެތީ ދާއިރާގެ މެމްބަރު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް އިސްވެ ހުންނަވައި އުފައްދަވާ ސިޔާސީ ޕާޓީގެ ވަގުތީ ލޯގޯއަކީ ޕާޓީގެ މަސައްކަތް ފެށުމުގެ ގޮތުން ބޭނުންކުރާ ލޯގޯ އެއް ކަމަށް އެޕާޓީން ބުނެއެވެ.\nމިހާރު ޖުމްހޫރީ ޕާޓީގައި ހުންނެވި ނާޒިމް އަމިއްލަ ސިޔާސީ ޕާޓީއަކާ ދިމާއަށް މިސްރާބު ޖައްސަވަނީ ރައްޔިތުންގެ މަޖިލީހުގެ ހަތަރު މެމްބަރަކާ އެކު އެވެ. އޭގެ ތެރެއިން އެއް ބޭފުޅަކީ ނާޒިމާ އެންމެ ގާތް އެއް މެމްބަރު ކިނބިދޫ ދާއިރާގެ އަބްދުއްﷲ ރިޔާޒެވެ. ނާޒިމާއި ރިޔާޒްގެ އިތުރުން ދެން ތިއްބެވީ މަޖިލީހުގައި ވަކި ސިޔާސީ ޕާޓީއަކަށް ނިސްބަތް ނުވާ ތިން ބޭފުޅެކެވެ.


Ali Hameed minivan vejje\nފަނޑިޔާރު އަލީ ހަމީދު ކޯޓުގެ އަޑުއެހުމަށްފަހު އަނބުރާ ޖަލަށް ގެންދަނީ: މިހާރު ވަނީ މިނިވަންވެފައި -- ފޮޓޯ: އަވަސް އާކައިވް\nސުޕްރީމް ކޯޓްގެ ކުރީގެ ފަނޑިޔާރު އަލީ ހަމީދު ތަންފީޒު ކުރައްވަމުން ގެންދެވި ހުކުމްގެ މުއްދަތު ހަމަވެ އޭނާ މިނިވަން ވެއްޖެ އެވެ.\nކަރެކްޝަނަލް ސާރވިސްގެ މީޑިއާ އޮފިޝަލަކު މިއަދު ވިދާޅުވީ އަލީ ހަމީދު ތަންފީޒު ކުރައްވަމުން ގެންދެވި ހުކުމްގެ މުއްދަތު ހަމަވީ މިދިޔަ ސެޕްޓެންބަރު މަހުގައި ކަމަށެވެ. ނަމަވެސް ހުކުމްގެ މުއްދަތު ހަމަވެ، އަލީ ހަމީދު މިނިވަންވި ސީދާ ދުވަހެއް ވިދާޅުވެއް ނުވި އެވެ.\nއަލީ ހަމީދުގެ މައްޗަށް ދައުލަތުން ދައުވާ ކުރީ ރަސްމީ ހައިސިއްޔަތުން ކުރަންޖެހޭ ކަންކަމަށް ނުފޫޒު ފޯރުވުމުގެ ދައުވާ އެވެ. އެ ދައުވާއާއި ގުޅިގެން ކްރިމިނަލް ކޯޓުން ވަނީ އެއް އަހަރާއި ހަތް މަހާއި ހަ ދުވަހަށް ޖަލަށްލާން ހުކުމް ކޮށްފަ އެވެ. އެ ހުކުމަށް ހައިކޯޓާއި، ސުޕްރީމް ކޯޓުންވެސް ތާއީދު ކޮށްފައި ވެއެވެ.\nއަލީ ހަމީދު ޖަލަށް ލުމަށް ހުކުމް ކުރުމާއެކު، އޭނާގެ ދީނީ ނަސޭހަތް ދިނުމުގެ ހުއްދަ އާއި ގާނޫނީ ވަކީލު ކަމުގެ ހުއްދަ ވެސް ބާތިލް ކުރަން ކްރިމިނަލް ކޯޓުން ވަނީ ހުކުމްކޮށްފަ އެވެ.\nއަލީ ހަމީދުގެ މައްޗަށް އިއްވި ހުކުމްގެ އެއްބައި ތަންފީޒު ކޮށްފައި ވަނީ ޖަލުގަ އެވެ. އަދި ފަހުން އޭނާ ހުންނެވީ ގޭގައެވެ. އެހެންކަމުން ހުކުމްގެ ބާކީ ބައި ތަންފީޒު ކުރެއްވީ ގޭ ބަންދުގައި ހުންނަވައިގެނެވެ.\nއަލީ ހަމީދުގެ މައްޗަށް މި ނޫން އިތުުރު ދައުވާތައް ވެސް އުފުލައި ހުކުމް ކުރި އެވެ. އޭގެ ތެރޭގައި އެކެއް ފެބްރުއަރީގައި ސުޕުރީމް ކޯޓުން ނެރުނު އަމުރާ ގުޅިގެން، ތަހުގީގަށް އޭނާގެ ފޯނު ދޭން ދެކޮޅު ހެއްދެވި މައްސަލައާއި ގުޅިގެން އަދުލު އިންސާފު ގާއިމުކުރަން ހުރަސް އެޅުމުގެ ދައުވާ އުފުލި އެވެ. އެ ދައުވާ ސާބިތުވާ ކަމަށް ނިންމާ އެއް އަހަރާއި ހަތް މަހާއި ހަ ދުވަހުގެ ޖަލު ހުކުމް ވަނީ އިއްވި އެވެ. ނަމަވެސް ފަހުން ހައިކޯޓުން ވަނީ އެ ހުކުމް ބާތިލް ކޮށްފަ އެވެ.\nއެކެއް ފެބުރުއަރީގައި ސުޕްރީމް ކޯޓުން ނެރުނު އަމުރާ ގުޅިގެން ރިޝްވަތުގައި ހިފި ކަމަށް ބުނެ، ރިޝްވަތުގެ ދައުވާއެއް ވެސް އުފުލި އެވެ. ނަމަވެސް އެ ދައުވާ ކްރިމިނަލް ކޯޓުން ވަނީ ބާތިލްކޮށްފަ އެވެ.\nމިދިއަ އަހަރުގެ ފެބްރުއަރީ މަހުގެ 1 ވަނަ ދުވަހު ސުޕްރީމް ކޯޓުން ނެރުނު އަމުރުގައި ޖަލުގައި އޭރު ތިއްބެވި އިދިކޮޅު ހުރިހާ ސިޔާސީ ލީޑަރުން މިނިވަން ކުރަން އަމުރު ކޮށްފައި ވެއެވެ. ނަމަވެސް އެ އަމުރަށް އޭރުގެ ސަރުކާރުން ތަބާވެފައެއް ނުވެއެވެ. އޭގެ ބަދަލުގައި އަމުރު ނެރުުނު ފަނޑިޔާރުންގެ ތެރެއިން އޭރުގެ އުއްތަމަ ފަނޑިޔާރު އަބްދުﷲ ސައީދާއި، ފަނޑިޔާރު އަލީ ހަމީދު ހައްޔަރުކޮށް ޖަލުގައި ބަންދުކޮށް ދައުވާ އުުފުލީ އެވެ. އަދި އެ ދައުވާތައް ސާބިތުވުމުން އެ ދެ ބޭފުޅުންނަށް މަގާމު ވެސް ގެއްލި ވަޑައިގަތީ އެވެ.\nފަހުން ސުޕްރީމް ކޯޓުން ވަނީ އެ ކޯޓުން ނެރުނު އަމުރުގެ އެކި ބައިތައް ވަކިވަކިން ބާތިލްކުރަމުން ގެންގޮސްފަ އެވެ.\nސުޕްރީމް ކޯޓް އަލީ ހަމީދު 1 ފެބުރުއަރީގެ އަމުރު


Mulahdhandin insaafu hoadhun: Bodu goahehge feshun!\nރަށްތަކުގައި ވައްކަން އިތުރުވެ، ހުއްޓުވަން ނުކުންނަނީ އާންމުން\nއެކަން ހިނގަނީ ފުލުހުންނަށް ކުރާ އިތުރުބާރު ގެއްލުމުން\nމަގުމަތިން އިންސާފު ހޯދާނަމަ، ޖިނާއީ އަދުލުގެ ނިޒާމުގެ ބޭނުމެއް ނެތް\nކ. މާލެ 26 މެއި 2019 | އާދީއްތަ 16:34 44,908\nކ. ދިއްފުށީގައި ހިނގި ހަމަނުޖެހުމެއްގައި މީހަކު ޒަހަމްކޮށްލާފައި: ހަމަނުޖެހުން ފެށުނީ ރަށުގައި ވައްކަން އާންމުވުމުން - ޓްވިޓަރ\nކުށްތައް އިތުރުވެ، އާއްމު ދިރިއުޅުމަށް އޭގެ އުނދަގުލާއި ބިރުވެރިކަން ބޮޑުވުމަކީ ނުރައްކަލެކެވެ. ކުށް ކުރާ މީހުން ހިފައި، ހައްޔަރުކޮށް، އިންސާފުގެ ކުރިމައްޗަށް ނުގެނެވި ލަސްވެގެން ދިއުމަކީ ވެސް ނުރައްކަލެކެވެ. ޖަރީމާތަކަށް އަރައިގަންނަ މީހުން ޖެހިލުމެއް ނެތި މުޖުތަމައުގައި ހިތުހުރި ގޮތަކަށް އުޅުމަކީ އަދި މާ ބޮޑު ނުރައްކަލެކެވެ. ރާއްޖޭގެ އެކި ރަށްރަށުން އެ ނުރައްކަލުގެ ސިގުނަލް އަޅަމުން ދަނިކޮށް، ރައްޔިތުން އަމިއްލައަށް ނުކުމެ، މުލައްދަނޑީގެ ބާރު ދަނީ ދައްކަމުންނެވެ. ރައްޔިތުން ނުކުމެ، ކުށް ކުރާ މީހުން ކަމަށް ބުނާ ބަޔަކު މަގުމައްޗަށް ނެރެ، އަނިޔާ އެބަ ކުރެއެވެ. ރަށަކަށް ފަހު، ރަށަކުން އެފަދަ ކަންކަން ސިލްސިލާކޮށް އެބަ ހިނގައެވެ.\nއެކަން އެގޮތަށް ކުރާ މީހުން ހުއްޖަތެއް އެބަ ދައްކައެވެ. ކުށް ކުރާ މީހުން ފުލުހުންނަށް ނުހޯދޭ ކަމުގެ ޝަކުވާއެވެ. ހައްޔަރު ކުރިއަސް، މާ ގިނަ ދުވަހެއް ނުވެ އެފަދަ މީހުން ދޫކޮށްލާ ކަމުގެ ޝަކުވާއެވެ. ގާނޫނުގެ ދިގު އަތް އެ މީހުންނަށް ނުފޯރާ ކަމަށް ބައެއް މީހުން އެބަ ބުނެއެވެ.\nކ. ދިއްފުށީގައި ވައްކަން ކުރުން އާންމުވެ، ފުލުހުންނަށް އެކަން ނުހުއްޓުވުނު ކަމަށް ބުނެ، ރައްޔިތުން ރުޅިވެރިކަން އިތުރުވެ، އެ ރަށު ތެރޭގައި ހަމަނުޖެހުން ހިނގީ އެފަދަ ހާދިސާއަކާ ގުޅިގެންނެވެ. ގއ. ވިލިނގިލީގައި ވައްކަން ކުރުން އާންމުވެ، އެކަން ނުހުއްޓުވިގެން ކަަމަށް ބުނެ، ކަރަންޓު ދައްތުރައެއްގައި މީހަކު ޖެހި މަރުވީ ވެސް އެފަދަ ކަމަކާ ހުރެ ކަމަށް ބުނެއެވެ. އަދި ހުޅުމާލޭގައި ކުޑަ ދެ ފިރިހެން ކުއްޖަކާ ބެހުނު މީހަކު ފުލުހުން ހައްޔަރު ކުރީ ވެސް ބަޔަކު އޭނާ މަގުމައްޗަށް ނެރެ ގަން ހިންގުވަނިކޮށެވެ.\nގާނޫނީ ވަކީލުން ވިދާޅުވާ ގޮތުން އެފަދަ ގޮތަކަށް މަގުމަތިން އިންސާފު ހޯދުމަކީ ގޯހެކެވެ. ގާތިލުންނަކީ ކޮބައިކަން އަމިއްލަށް ކަނޑައަޅައިގެން، މުލައްދަނޑީގެ ބާރު ދެއްކުމަކީ މާ ބޮޑު ގޯހެކެވެ. އެފަދަ އަމަލުތަކުގެ ސަބަބުން އަމިއްލައަށް ގޮޅިއަށް ފެތިދާނެއެވެ. ރައްޔިތުން ނުކުމެ، މަގުމަތިން އިންސާފު ހޯދަންވެއްޖެނަމަ އޮންނާނީ ޖަންގަލީގެ ގާނޫނެވެ. ޖިނާއީ އަދުލުގެ ނިޒާމުގެ ބޭނުން ކެނޑުނީއެވެ؟\nގައުމުތަކުގައި ދާހިލީ ހަނގުރާމަތަކާއި ބޮޑެތި ހަމަނުޖެހުންތަކުގެ އަސްލު ގުޅިފައި ވަނީ އެފަދަ ކަންތައްތަކަކާއެވެ. މުޖުތަމައުގައި ރުޅިވެރިކަން އުފައްދައި، ކުށްވެރިންނަކީ މިވެނި ބައެއް ކަމަށް އަމިއްލައަށް ކަނޑައަޅަން ފެށި ހިސާބުން ކުރިމަތިލުން އުފެދިފައި އެބަ ހުއްޓެވެ. އަދި ޖިންސާމީ ގޮތުންނާއި ނަފްސާނީ ގޮތުން އަނިޔާ ކުރުމުގެ އާޚިރު ނަތީޖާއަކީ ސުލްހަ ގެއްލި، ނުރައްކަލަށް މުޖުތަމައު ހުށަހެޅިގެން ދިއުމެވެ.\nމިފަދަ ކަންކަމަށް ފުލުހުން ހޭލާ ތިބެންޖެހެއެވެ. ރާއްޖޭގެ ދާހިލީ ހަމަޖެހުން ގާއިމު ކުރަން ހަވާލުވެފައިވާ މުއައްސަސާއަކީ ފުލުހުންނެވެ. ގާނޫނުން ފުލުހުންނަށް މަތިކޮށްފައި ވަނީ މުޖުތަމައުގެ އާންމު މަސްލަހަތާއި އަމަންއާންމު ދެމެހެއްޓުމެވެ. ފަރުދުންގެ ފުރާނަ އާއި މުދަލާއި ގޯތިގެދޮރު ރައްކައުތެރިކޮށް ހިމާޔަތް ކުރުމުގައި އެހީތެރިވުމުގައި ފުލުހުންނަށް ލިބިފައިވާ ވަސީލަތްތައް އެންމެ މަތީ ދަރަޖައަށް ބޭނުންކުރަންވާނެއެވެ.


Raajjeyge Jaluthakugai Maruvaa Meehunge Massala Thahugeegu Kurey - Amnesty - Vaguthu\nރާއްޖޭގެ ޖަލުތަކުގައި ހިނގާ މަރުތަކާއި، އަނިޔާގެ މައްސަލަތައް ތަހުގީގު ކުރުމަށް އެމްނެެސްޓީ އިންޓަނޭޝަނަލް އިން ގޮވާލައިފިއެވެ.\nއެމްނެސްޓީއިން މިކަމަށް ގޮވާލައިފައިވަނީ އެ ޖަމިއްޔާ އިންް ނެރެފައިވާ ބަޔާނެއްގައެވެ.\nއެމްނެސްޓީއިން ނެރުނު ބަޔާނުގައި ރާއްޖޭގެ ޖަލުތަކުގައި ހިނގާފައިވާ މަރުގެ ހާދިސާތަކާއި، އަނިޔާގެ ހާދިސާތައް ފާހަގަ ކޮށްފައިވެއެވެ. އެގޮތުން، މި މަހުގެ 13ވަނަ ދުވަހު ހުޅުމާލެ ޖަލުގައި މަސްތުވާތަކެތީގެ މައްސަލައެއްގައި ތިން އަހަރު ދުވަހުގެ ޖަލު ހުކުމެއް ތަންފީޒު ކުރަމުންދިޔަ ގދ. ވާދޫ/ ޖަނަވަރީގެ، މުހައްމަދު އަސްލަމް ކުއްލި ގޮތަކަށް ނިޔާވުން ފާހަގަ ކޮށްފައިވެއެވެ. އަސްލަމް ނިޔާވީ އެރޭ ގާތްގަނޑަކަށް 6:00 އެހާކަންހާއިރު ޔާޑު ސަރަހައްދުގައި އިށީނދެގެން އިންދާ ކަމަށް މޯލްޑިވްސް ކަރެކްޝަނަލް ސާވިސްއިން ބުނެފައިވެއެވެ.\nއޭނާ އިށީނދެ އިންދާ ކުއްލިއަކަށް ވެއްޓުމާ ގުޅިގެން އެމަޖެންސީ ހާލަތުގައި ހުޅުމާލެ ހޮސްޕިޓަލަށް ގެންދިޔަ ކަމަށާއި ހޮސްޕިޓަލުން ބެލުމަށްފަހު ނިޔާވެފައިވާ ކަމަށް ކަނޑައަޅާފައި ވަނީ އެރޭގެ 8:23 ގައި ކަމަށް ވެސް ކަރެކްޝަންސްއިން ބުނެފައިވެއެވެ. މި މައްސަލައިގައި އަސްލަމްގެ އާއިލާއިން ވަނީ އާއިލާއަށް މައުލޫމާތު ހިއްސާ ނުކުރާ ކަމަށް ބުނެ ކަންބޮޑުން ފާޅު ކޮށްފައެވެ.\nއަދި މީގެ އިތުރުން މިދިޔަ އަހަރުގެ ސެޕްޓެމްބަރު މަހުގެ ހަ ވަނަ ދުވަހު ލ.ކަލައިދޫން ވައްކަމުގެ މައްސަލައެއްގައި ހައްޔަރު ކޮށްފައިވާ އެރަށު ސްވީޓްހާޓް އަހްމަދު ސިރާޖަށް ފުލުހުން އަނިޔާ ކޮށްފައިވާ ކަމަށް ބުނާ މައްސަލައެއް އެ ޖަމިއްޔާގެ ބަޔާނުގައި ފާހަގަ ކޮށްފައިވެއެވެ.\nއެމްނެސްޓީގެ ދެކުނު އޭޝިއާގެ ކެމްޕޭނާ ސާދް ހަމްމަދީ ވިދާޅުވީ ރާއްޖޭގެ ޖަލުތަކުގައި މަރުވާ ގައިދީންނާއި އަނިޔާވާ ގައިދީންގެ މައްސަލަތައް މިނިވަންކަމާއި އެކު ތަހުގީގު ކުރަން ޖެހޭ ކަމަށެވެ. އަދި މިފަދަ ތަހުގީގުތަކުގައި ހާދިސާތަކުގެ ޒިންމާނަގަން ޖެހޭ އިދާރާތައް ބައިވެރި ނުކުރުމަށް ސާދް ގޮވާލައްވާފައިވެއެވެ.\n"ޖަލުތަކުގައި ދިމާވާ މައްސަލަތައް އިދާރާތަކުން ތަހުގީގް ކުރަން ޖެހޭ. މައްސަލަތައް ތަހުގީގް ކުރަން ފެށުމުން ގައިދީންނާމެދު އަމަލުކުރާގޮތް ބަދަލުވެ، ޖަލުތަކުގައި އަނިޔާވެރިކަން ނިމުމަކަށް އަންނާނެ" މައްސަލަތައް ތަހުގީގްކުރަން ގޮވާލައި ސާދް ވަނީ ތާރީހުގައި ވެސް ރާއްޖޭގެ ޖަލުތަކުގައި އަނިޔާވެރިކަމާއި، އެކަށީގެންވާ ފަރުވާ ގައިދީންނަށް ނުދޭ ކަމަށް މައްސަލަތައް ފެންމަތިވެފައިވާކަން ފާހަގަ ކުރައްވާފައެވެ.\nއަށްހާހަށްވުރެ ގިނަ ގައިދީން ޑޮކްޓަރަށް ދައްކައިފި\nހަޒާރާ ދަރިކޮޅުގެ މީހުންނާ ދެކޮޅަށް ތާލިބާނުން ގަތުލްއާއްމެއް ހިންގިކަމުގެ ތުހުމަތު\nސެޕްޓެމްބަރު 22, 2021 09:54\nމަމެން ހީކުރީ މިހާރު ޖަލުތަކުގައި އަނިޔާކޮށް މީހުން މަރާ ނުހަދާ ކަމަށް. އެކަން މިސަރުކާރުން ސިއްރުކޮށްގެން ތިއްބާ މިއޮތީ ބޭޒާރުވެފައި. އަދިވެސް އިންސާނީ ހައްގޭ ބަތާނައޭ ދަށް ގޮހެރޭ ކިޔާ. ކޮބައިތަ އިބުރާހިމް ފުޅު މެންގެ ލަދު ހަޔާތް؟\nސެޕްޓެމްބަރު 22, 2021 09:59\nހެޑިން ރަނގަޅެންނޫން. އަޅުގަނޑު ހީކުރީ ވޭވޭ ހުރިކަމެއްކަމަށް، އެކަމް ކޮށްފައި އޮތީ ރެކުއެސްޓެއް.\nމިހަބަރު ރާއްޖޭގެ ނޫސްތަކުން ނުލިޔަނީ ސަރުކާރުން އެނޫސްތައް ގަނެލާފައި އޮތީމަކަން ޔަގީން ކަށަވަރު ސިޔާސީ ގޮތުން ރައީސް ޔާމީނަށް ޖެއްސުންކުރަން ގުދުރަތީ މަރުން މަރުވި މީހުންގެ އިލްޒާމުވެސް އޭރު އެޅުވީ ސީދާ ރައީސް ޔާމީނުގެ ބޮލުގައި\nނަންވާނީ މައުމޫން. އަދިވެސް ޖަލުތަކުގައި އަނިޔާކުރޭ މީހުންވެސް މަރުވޭ. މަރުވަނީ ކަމަށް މަރަނީ ކަމެއް ނޭގޭ. ބުޅާ ގޯނިން ބޭރުވެގެން ދާއިރު ހާވާ ހަޑި މިހިރަ ދަނީ ފެންނަމުން. މިކަމުގައިވެސް ކުށްވެރިވާނީ ގައިދީންނާ ޖަލުތަކުގެ ފުރާޅު. އިންސާނީ ހައްގޭ އިންސާފޭ ގޮވަން އެމްޑީޕީ ލަދު ގަނޭބާ؟


SunOnline: #VAAHAKA: Haasil - Ep. 60\nހާސިލް - 60\nމަރިޔަމް ހިމްނާ (ހިމީ) 06 Jan 2021, 09:42\nއަރްޒަން ސޯފާގައި އޮށޯވެލީ ނިދި އައިވަރުންނެވެ. ނިދެމުން ދިޔަ ވަގުތު ދެބަ ދޭތެރޭން އޭނާގެ މޫނުގައި ފިނިފިނި އަތެއްގެ ބީހުން އިޙްސާސްވިހެން އޭނާއަށް ހީވިއެވެ.\nހޭލަން ބޭނުންވިޔަސް އޭނާއަށް ފުރިހަމައަށް ހޭލެވޭ ގޮތެއް ނުވިއެވެ. ދެބަދޭތެރޭގައި އޮތް އަރްޒަން ޓީޝާޓުން ދެގޮތް ނެއްޓުނުކަން އޭނާއަށް އެނގެއެވެ. ހަމައެއާއެކު އެމީހެއްގެ މަޑު ބީހުން އޭނާގެ މޫނާ ހިސާބަށް ވެސް ފޯރައިފިއެވެ. ދެކޯތާފަތުގައި މީހަކުގެ ތުންފަތުގެ ބީހުން އިޙްސާސްކުރެވުނުހެން ވެސް އޭނާއަށް ހީވުނެވެ. އަރްޒަން އަތް ފޮޅުވާލީ އޭނާއަށް އުނދަގޫވަމުން ދިޔައީތީއެވެ. އެވަރުންވެސް އެމީހަކު ގެ އެ އަމަލުތަކެއް ނުހުއްޓުނެވެ. އޭގެ ފަނަރަ މިނިޓް ފަހުން އަރްޒަންއަށް ހަމަހޭވެރިކަން ވީއިރު އޭނާގެ ނިތުން ދާ ހިތްލާލާފައި ވެއެވެ.\n"އެއީ ހުވަފެނެއްތަ؟" އަމިއްލަ ނަފްސާ ސުވާލުކޮށްލާ ފަދަ ގޮތަކަށް އަރްޒަންއަށް ބުނެވުނެވެ.\n"ނޫން އެހެންނެއް ނުވާނެ... އެކަމަކު...." ވެރިވަމުން ދިޔަ ސުވާލުތަކުގެ ޖަވާބު އޭނާ އަމިއްލައަށް ދެވޭތޯ މަސައްކަތް ކުރިއެވެ.\nއަނެއްކާވެސް އޭނާއަށް ނިދުނީއެވެ. ދެން ހޭލެވުނީ ބެލްކަނިން އައި ހެނދުނުގެ އަލިކަން އެއްވެސް ހުރަހެއް ނެތް ގޮތުގައި އޭނާގެ މޫނަށް އެޅުމުންނެވެ. ތެދުވެ މޯޅިއަކަށް ދެމިލަމުން އޭނާ އާފުރިލިއެވެ. އަދިވެސް އޭނާ ބޭނުންވަނީ ނިދާލާށެވެ. އެއްލި ކަޅިއަކުން އޭނާގެ އަތުގައި ތަންތަން ގަނޑު ނޫފައިގަނެފައި ހުރިތަން އޭނާގެ ލޮލުގައި އަޅައިގަތެވެ. އެ އައަތަށް ރަނގަޅަށް ބަލައިލުމުން ހީވަނީ ލޭއަރާފައި ހުރިހެންނެވެ. ތަދުވޭތޯ އޭނާ ކުޑަކޮށް އަތަށް ފިއްތައިލި ނަމަވެސް ތަދެއް ނުވެއެވެ. ރަނގަޅަށް ހަށިގަނޑަށް ބަލައިލަމުން މުޅި ހަށިގަނޑާ ކަރުގައިވެސް އެ ނިޝާންތައް ހުއްޓެވެ. އަރްޒަން ކުޑަކޮށް ހާސްވެ ޖެހިލުންވާ ގޮތްވިއެވެ. ކަންބޮޑުވިއެވެ. ސޯފާއިން ތެދުވަމުން އޭނާ ކޮޓަރިއަށް ދާން ހިނގައިގަތް ވަގުތު އޭނާގެ ކަންފަތް ދޮށުގައި މީހަކު ވަރަށް ލޯބިވެޔޭ ބުނެލިހެން އޭނާއަށް ހީވިއެވެ.\nފަހަތަށް އެނބުރި ބަލައިލި އަރްޒަންއަށް އިތުރު މީހެއް އަޅައެއް ނުގަތެވެ.\n"އަހަރެން މޮޔަވަނީތަ؟" އަރްޒަންއަށް އަމިއްލަ ނަފްސާ ސުވާލުކޮށްލެވުނެވެ. މީހަކު ގާތު ބުނަން ހިތަށް އަރުވާލާފައި ވެސް އޭނާ ދެވަނަ ސިކުންތުގައި އެ ޚިޔާލުބަދަލުކޮށްލިއެވެ. އަރްޒަންއަށް ނޭނގުނު ކަމުގައި ވިޔަސް ޝިންޝިނާ ދިޔައީ އަރްޒަންގެ ސިކުނޑިއާ ކުޅެމުންނެވެ. އޭނާ ބޭނުންވާގޮތަށް ކަންތައްތައް ބައްޓަން ކުރަމުންނެވެ.\nއެ ދުވަހުގެ ބާކީ އޮތް ވަގުތު ތަކުގައި ވެސް އިރުއިރުކޮޅާ އެމީހަކު އޭނާގެ ކަންފަތް ދޮށުގައި ނަމުން ގޮވައިލާކަން އަރްޒަންއަށް އެނގެއެވެ. އެކަމަކު އެވާހަކަ މީހަކު ގާތު ބުނަން އޭނާ ފަސްޖެހެނީއެވެ.\nޒީޝާން އާރާއާއު ފިހާރައަށް ދިޔައީ ގެއަށް ބޭނުންވާ ބައެއް ސާމާނު ގަނެލުމުގެ ބޭނުމުގައެވެ. ފިހާރައިން އެ ދެމީހުންނަށް ނިކުމެވުނީ ޒޭބާގެ ކުރިމައްޗަށެވެ. އެއާއެކު ޒޭބާ އޭނާގެ ދެބުމަ ގޮށްޖަހައިލިއެވެ. އެއީ ކާކުކަން ޒީޝާންއަށް އެނގުނުނަމަވެސް ޒޭބާ އާ ގުޅޭ ގިނަ ހަނދާންތަކެއް އޭނާގެ އަދިވެސް ނެތެވެ. ޒީޝާން ހިފައްޓައިލީ އާރާގެ އަތުގައެވެ.\n"ރާކިން މަރައިލުމަށްފަހު ކަލޭމެންނަށް ވަރަށް އުފަލުގަ އެބަ އުޅެވޭދޯ" ކިތަންމެ ރުޅިއައިސްގެން ވާހަކަ ދެއްކި ނަމަވެސް ޒޭބާގެ އަޑުގައި ކޮންމެވެސް ވަރެއްގެ ރިހުމެއްގެ އަސަރު ހުއްޓެވެ. އަދިވެސް އޭނާ ރާކިންގެ މަރާމެދު ހިތާމަކުރާކަން އެކަމުން ދޭހަވެއެވެ. ރާކިން މަތިން ހަނދާންކުރާ ކަމާއި ރާކިން ދެކެ ލޯބިވާކަންވެސް މެއެވެ.\n"އަހަރެން ރާކިން މަރައެއް ނުލަން" އެފަދަ ބޮޑު އިލްޒާމެއް އޭނާގެ ބޮލުގައި އެޅުވުމުން ޒީޝާންއަށް ވެސް ހިމޭނުން ނުކުރެވުނެވެ.\nޒޭބާ އޭނާގެ އަނގައިން ހުތުރު ބަހެއް ބުނެލިއެވެ. އޭނާ ވަނީ ހަޤީގަތުގައި ވެސް ޒީޝާން ދެކެ ވަރަށް ރުޅިއައިސްފައެވެ. ރާކިންގެ މަރުގެ ސަބަބުން އޭނާއަށް ލިބުނު ހިތްދަތިކަން އަދިވެސް ފިލައިގެން ދިޔަހެނެއް ހިޔެއް ނުވެއެވެ.\nޒޭބާ އެ މީހުން ފަސްދީ ދިޔުމުން ޒީޝާންއަށް ދިއްކޮށްލެވުނީ ފުންނޭވާއެކެވެ.\n"އައި ވިޝް އައި ކޭން ޓެލް ހާރ ވަޓް ހެޕެންޑް..."\n"ޒީ... އަދި އެ ހުރިހާ ވާހަކައެއް ދައްކާކަށް ހުރިހާކަމެއް ހަމައަކަށް ނޭޅެއެއްނު" އާރާ ބުނެލިއެވެ.\n"ބައިދަވޭ... ކިހިނެއްތަ ވެޑިން ޕްލޭނިންދަނީ... ވަރަށް އަވަހަށް ދެމީހުން މެރީކުރަން އުޅޭ ވާހަކަ ބުނީމެއްނު" އާރާ ވާހަކަ އޮޅުވައިލީ ޒީޝާންގެ މޫނުމަތީގައި ވި މާޔޫސްކަން ފިލުވައިލުމުގެ ބޭނުމުގައެވެ.\n"އާރޫވެސް ދެން މެރީކުރަން އުޅެ ބަލަ! ޖިނާން އެހުރީ ހަމަ އާރާ އާއެކޭ ނުބުނެގެން. އަހަރެމެން ދެމީހުން ނިންމާލާއިރު ނިންމާލަބަލަ!" ޒީޝާން ބުނެލިއެވެ.\n"ދެން ތިކަންވެސް ކުރަންވީ...ހެހެ. ޒީ މެން ދެން އެހަށް އަވަހަށް ނިންމައިލާ!" އާރާ ހިނިތުންވެލިއެވެ.\n"އާނ. ނިންމާލާކަށްނު މިއުޅެނީ. އިންޝާ ﷲ. ދެން އަންނަ މަހު އެކެއްގައި ކައިވެނި ކުރާގޮތަށް" ޒީޝާން ބުނެލިއެވެ.\n"މިހާރު ޑޭޓް ވެސް ފައިނަލް ކުރީތަ ޒީ... އަޅެ އަހަރެން ކައިރީ ނުވެސް ބުނެ..." އާރާ ޝަކުވާކޮށްލިއެވެ. ހިނިތުންވެލި ޒީޝާން އާރާގެ ކޮނޑޫގައި އަތް ޖައްސައިލިއެވެ. އާރާވެސް އުފާވިވަރުން ކުޑަކޮށް ޒީޝާންގެ ގައިގައި ބައްދައިލިއެވެ.\nދެ އެކުވެރިން ގެއަށް ދިޔައީ ވެސް އެފަދަ ވާހަކަތަކެއްގައި ތިބެގެންނެވެ.\nކޯމާގައި އޮވެފައި ބަތޫލް ހޭއެރި ވާހަކަ އަޔާންއަށް އެނގުނީ ހޮސްޕިޓަލްގައި މަސައްކަތް ކުރާ އޭނާގެ އެކުވެރިއެއްގެ ފަރާތުންނެވެ.\n"ރިމާހް ޔަޤީންތަ ބަތޫލް ހޭއަރައިފިކަން. އަހަންނާ ބަތޫލްއާ ބައްދަލުކުރެވޭނެ ގޮތެއް ހަދައިދީބަލަ. އޭނަގެ މަންމަމެން އަނެއްކާ ގަބޫލުވާނެތަ؟" އަޔާންއަށް ސުވާލުތައް އެއްފަހަރާ ކޮށްލެވުނެވެ.\n"ނޭނގެ ދޯ... އަހަންނަކަށް ހިޔެއް ނުވޭ. އަޑު އެހިން އޭނާ ހޭއެރިނަމަވެސް ވާހަކައެއް ނުދެއްކެޔޭ ބުނާ ވާހަކަ. "\n"އެހެންވިޔަސް އަހަންނަށް ބައްދަލުކުރެވޭނޭ ގޮތް ހަދައިދީބަލަ!" އަޔާން އާދޭހާއެކު ބުނެލިއެވެ.\n"އަހަރެން ތިކަންތައް އަޔާންއަށް ކޮށްދޭން ބޭނުންވިނަމަވެސް އެމީހުންގެ މަންމަމެން އެތަނުން ނުދޭވިއްޔަ...އެކަމަކުވެސް އަހަރެން ބަލާނަން އިނގޭ... އެކުވެރިޔެކޭ ބުނެލާފައިވެސް ބައްދަލެއް ނުކުރެވޭނެތަ؟ އޭނަ މަންމަމެންނަށް ޔާންއެއް ނޭނގޭނެއެއްނު" ރިމާހް ބުނެލިއެވެ.\nއަހަރެންގެ ވާހަކަ ނޫސްތަކަށް ވެސް އެރި. އެހެންވީމާ އޭނަގެ މަންމަމެންނަށް އަހަންނަކީ ކާކުކަން ނޭނގިއެއް ނުދާނެއެއްނު" އަޔާން ބުނެލިއެވެ.\nޖެހިގެން އައި ދުވަހު އުނދަގުލުން ނަމަވެސް އަޔާންއަށް ބަތޫލްއާ ހިސާބަށް ދެވުނެވެ. އަޔާން ފެނުމާއެކު ބަތޫލް އަޔާންއަށް ބަލައިލި އެވެ. އޭނާއަށް އަޔާން އަކީ ކާކުކަން ވަރަށް ރަނގަޅަށް އެނގެއެވެ. އެއީ އަރްޒަންގެ އެންމެ ގާތް ރަޙްމަތްތެރިޔާއެވެ. އަޔާންފެނި އޭނާ އެއްޗެއްބުނަން މަސައްކަތް ކުރިނަމަވެސް އަނގައިން އަޑެއް ނުނިކުތެވެ. އަތްފައި ހަރަކާތެއް ނުކުރިއެވެ.\n"އިޓްސް އޯކޭ ބަތޫލް. އަހަންނަށް އެނގޭ ބަތޫލްއަށް މިހެންވީ އާދައިގެ ކަމަކުން ނޫންކަން. " އަޔާންއަށް ބުނެވުނެވެ.\n"އަހަރެން މިދައްކަނީ ތެދެެއްކަމުގައި ވާނަމަ ބަތޫލްދެފަހަރަކު ލޯ މަރައިލަބަލަ!" އަޔާން ހާސްކަމާއެކު ބުނެލިއެވެ. އޭނާ ބަތޫލް ކައިރިއަށް ޖެހިލިއެވެ. އަޔާން އެހެން އަހައިލުމާއެކު ބަތޫލް އެސްފިޔަތައް ތަޅުވާލާފައި ލައްޕައިލިއެވެ.\n"ބަތޫލް ވެއްޓުނީ އަމިއްލައަކަށް ނޫނެއްނު" އަނެއްކާވެސް ބަތޫލް ލޯ މަރައިލުމަށްފަހު ހުޅުވައިލިއެވެ.\n"އެއީ އިންސާނެއްގެ ކަމެއް ނޫނެއްނު" އަޔާންގެ ތިންވަނަ ސުވާލާއެކު ބަތޫލްގެ ދެލޯ ބޮޑުވިއެވެ. އޭނާގެ އަތަށް މަޑުތުރުތުރު އެޅުމެއް ވެރިވީ އަޔާން ބަލަން ހުއްޓައެވެ.\n"އިޓްސް އޯކޭ ބަތޫލް. މިތަނުގައި ބަތޫލް ސޭފް އޭ" އަޔާންއަށް އަވަސްއަވަހަށް ބުނެވުނެވެ. އޭނާބޭނުންވީ ބަތޫލް ހަމައަކަށް އަޅުވާށެވެ.\n"ބަތޫލްގެ ފަރާތުން ލިބުނު މައުޟޫމާތުން އަޔާންއަށް ޔަޤީންވީ ހަމައެކަނި ކަމަކީ އެއީވެސް ޝިންޝިނާގެ އަމަލެއް ކަމުގައެވެ. އޭނާ އައީ އިތުރު މައުލޫމާތެއް ލިބޭތޯއެވެ. އެހެންނަމަވެސް ދާންޖެހުނީ ހުސްއަތާށެވެ. ހަޤީގަތުގައި ވީ ކީއްކަން އޭނާ އެނގެން ބޭނުންވީއެވެ. މާފަށް އެދެމުން އަޔާން އެތަނުން ދާން ހިނގައިގަތެވެ. އޭގެ ދެދުވަސްފަހުން އަނެއްކާވެސް ބަތޫލް ކޯމާއަށް ދިޔަ ކަބަރު އަޔާންއަށް ލިބުނެވެ.\nދި ޑައިމަންޑް ވެލީ ހޮޓެލްގެ ހޯލްތެރެ ޒީނަތްތެރިކުރެވިފައިވަނީ ނުލާއި، ކަޅާއި ހުދުކުލައިގެ ބުކޭތަކަކުންނެވެ. ހޯލް ތެރޭން ފެންނަނީ ޒީޝާންއާ އަރްޒަންގެ ރަޙްމަތްތެރިންނެވެ. ތަނުގައި ހުރި މަޑު އޮރެންޖް ކުލައިގެ ލައިޓްތަކުންނާ ތަނުގައި ކުޅެވެމުންދިޔަ ލުއި މިއުޒިކްގެ ރާގާއެކު ތަން ފަޅުފިލަމުން ދިޔައެވެ.\n"ކޮބާތަ ޒޭން އެންޑް ޒީ... މިހާރު އިންވައިޓް ކުރި އެހެން މީހުން އަންނަން އުޅޭނެ" ޖިނާން ގާތަށް ޖެހިލާ އާރާ ބުނެލިއެވެ. އޭނާ ލާފައިހުރީ ކަކުލުން ތިރިއަށް އަންނަ ނޫ ކުލައިގެ ހެދުމެކެވެ. އެ ހެދުން ގަޔަށް ހިފާލާފައި ހުރުމުން އާރާގެ ހަށިގަނޑުގެ ބައްޓަން ރީތިކޮށް ފާޅުވެއެވެ. އިސްތަށިގަނޑު ވަނީ އެއްފަރާތު ކޮނޑުމައްޗަށް ވައްޓައިލާފައެވެ. ކޮށްފައިވާ މޭކަޕްގެ ސަބަބުން އެހެން ރޭރެއާ ބަލާއިރު މިރޭ އޭނާގެ ރީތިކަން ދެގުނަވެފައިވާހެން ހީވެއެވެ. ކަރުގައި އަލާފައިވާ ރިހި ފަށުން ކަރުދޮށް ފަޅުފިލުވާލާފައިވާއިރު އަރާފައިވަނީވެސް ހެދުމާ ގުޅޭގޮތަށ ނޫ ކުލައިގެ ހައިހީލްއަަކަށެވެ.\nޖިނާން ލާފައިހުރީ ކަޅުކުލައިގެ ގަމީހެކެވެ. އަޅާފައިހުރީ ނޫ ކުލައިގެ ޓައީއެކެވެ. އެ ފިރިހެންވަންތަކަމަށް އާރާއަށް ހިތާހިތުން ތަޢުރީފްކުރެވުނެވެ.\nހޯލަށް ވަންނަން އަންނަ ދިމާ އެއްފަރާތުގައި ކައިވެނި ޕާޓީތަކަށް ޙާއްސަކޮށްގެން އަންހެނުންނާ އަދި ފިރިހެނުންނަށް ވަކިން ރީތިވޭވޭގޮތަށް ދެ ކޮޓަރި ހުރެއެވެ. އަރްޒަން އެކަނިވި ވަގުތެކެވެ. އޭނާ ލޯގަނޑުން އަމިއްލަ މީހާގެ ސޫރައަށް ބަލައިލިއެވެ. އެވަގުތު އޭނާގެ ފަހަތުގައި ޒީޝާންހުރިތަން އޭނާއަށް ފެނުނެއެވެ. ލިބުނު ސިހުމުގައި އަރްޒަން އެނބުރިލިއެވެ. މިހާރަކު ޒީޝާން ފެންނާކަށް ނެތެވެ.\n"ކަލޭ ޒީޝާންއާ ކައިވެނި ކުރިޔަސް... އުފާވެރި ދިރިއުޅުމެއް ލިބޭނެކަމަށް ހީނުކުރާތި. މީ އަދި ފެށުން" އޭނާގެ ކަންފަތަށް އިވުނީ އިންޒާރުގެ ޖުމްލައެކެވެ.\nހާސިލް - 63\nޔާރާއެ ލޯބިދޭށެ... 03


Fandiyaarun ge jamiyyaa ge Raees kamah fandiyaaru Shuaib inthihaab vejje | Mihaaru\nފަނޑިޔާރު ޝުއައިބު: ފަނޑިޔާރުންގެ ޖަމްއިއްޔާގެ ރައީސް ކަމަށް އޭނާ ވަނީ އޮޓަމެޓިކުން އިންތިޚާބުވެފައި -- ފޮޓޯ/މިހާރު\nފަނޑިޔާރުންގެ ޖަމިއްޔާގެ ރައީސް ކަމަށް ފަނޑިޔާރު ޝުއައިބު އިންތިޚާބުވެއްޖެ\n13 ޖޫން 2019 - 21:237comments\nކުރިން އުފައްދާފައި އޮތް ފަނޑިޔާރުންގެ ޖަމިއްޔާގެ ރައީސް ކަމަށް ހައި ކޯޓުގެ ފަނޑިޔާރު ޝުއައިބު ހުސައިން ޒަކަރިއްޔާ އިންތިޚާބުވެ، އެ ޖަމިއްޔާގެ ހިންގާ ކޮމެެޓީގެ އިތުރު މަގާމުތަކަށް ވެސް މެމްބަރުން އިންތިޚާބުކޮށްފި އެވެ.\nފަނޑިޔާރުންތަކެއް އިސް ނަގައިގެން 2008 ވަނަ އަހަރު އުފައްދާފައި އޮތް ފަނޑިޔާރުންގެ ޖަމިއްޔާގެ މަސައްކަތް ގިނަ ދުވަސްތަކެއް ވަންދެން ހުއްޓިފައި އޮތުމަށް ފަހު އެ ޖަމިއްޔާގެ މަސައްކަތް އަލުން ފެށުމުގެ ހުއްދަ ޔޫތު މިނިސްޓްރީން ވަނީ ދީފަ އެވެ. އެހެންވެ، އެ ހިންގާ ކޮމެޓީގެ އިންތިޚާބު އަންނަ އާދިއްތަ ދުވަހު ބާއްވަން އޮތީ ނިންމައިފަ އެވެ.\nފަނޑިޔާރުންގެ ޖަމިއްޔާ އިން ނެރުނު އިއުލާނެއްގައި ބުނީ އެ ޖަމިއްޔާގެ ރައީސް ކަމަށް ފަނޑިޔާރު ޝުއައިބު އިންތިޚާބުވެ ވަޑައިގަތީ މަގާމަށް ކުރިމަތިލުމުގެ މުއްދަތު ހަމަވިއިރު އިތުރު ބޭފުޅަކު އެ މަގާމަށް ވާދަ ނުކުރައްވާތީ ކަމަށެވެ. ރައީސްގެ މަގާމުގެ އިތުރުން ނައިބު ރައީސާއި ހިންގާ ކޮމެޓީގެ އިތުރު ހަ މަގާމަކަށް ވެސް ބޭފުޅުން ހޮވިވަޑައިގަތީ، އިތުރު ބޭފުޅަކު ވާދަނުކުރައްވާތީ އޮޓަމެޓިކުންނެވެ.\nއެގޮތުން ނައިބު ރައީސް ކަމަށް ލ. ޖުޑީޝަލް ދާއިރާގެ އިސް މެޖިސްޓްރޭޓް ހޮވިވަޑައިގަތްއިރު، ސެކްރެޓަރީ ޖެނެރަލް ކަމަށް ހޮވިވަޑައިގަތީ ޑްރަގް ކޯޓުގެ ގާޒީ މަހާޒް އަލީ ޒާހިރެވެ. އަދި އިންތިޒާމް ސެކްރެޓަރީ ކަމަށް ކްރިމިނަލް ކޯޓުގެ ގާޒީ އަލީ ރަޝީދު ހުސައިން އަދި ޚަޒާންދާރު ކަމަށް ސިވިލް ކޯޓުގެ ގާޒީ އަހުމަދު ރަޝީދާއި ޚަޒާންދާރުގެ އެހީތެރިޔާ ކަމަށް ކ. ދިއްފުށީ ކޯޓުގެ އިސް މެޖިސްޓްރޭޓް މުހައްމަދު އަހުމަދާއި ތަރުޖަމާނު ކަމަށް ސިވިލް ކޯޓުގެ ގާޒީ ފަރުހާދު ރަޝީދު ވަނީ އިންތިޚާބުވެފަ އެވެ.\nހިންގާ ކޮމެޓީގެ ހަތް މަގާމަކަށް އޮޓަމެޓިކުން ބޭފުޅުން އިންތިޚާބު ވިޔަސް، އެ ކޮމެޓީއަށް އައްޔަންކުރާ އިތުރު މެމްބަރުންގެ ހަތަރު މަގާމަށް ހަތް ބޭފުޅަކު ވަނީ ކުރިމަތިލައްވައިފަ އެވެ. އެ ބޭފުޅުންގެ ތެރެއިން ހަތަރު ބޭފުޅަކު އިންތިޚާބު ކުރުން އަންނަ އާދިއްތަ ދުވަހު އޮންނާނެ ކަމަށް އެ ޖަމިއްޔާ އިން ބުންޏެވެ.\nކުރިން އުފެދިފައި އޮތް ފަނޑިޔާރުންގެ ޖަމިއްޔާގެ އިންތިޚާބު ކުރިއަށް ދާއިރު، ޖުޑީޝަލް ކައުންސިލުން ވެސް ވަނީ ފަނޑިޔާރުން ޖަމިއްޔާއެއް އުފައްދަން ނިންމައި، ޔޫތު މިނިސްޓްރީއަށް ހުށަހަޅައިފަ އެވެ. އެކަމަކު ކުރީގެ ޖަމިއްޔާ ދެމި އޮއްވައި އާ ޖަމިއްޔާއެއް ހަދަން ހުށަޅާފައިވާތީ، އެކަމުގައި ސުވާލު އުފެދޭ ކަންތައްތަކެއް ހުރި ކަމަށް ބުނެ ޔޫތު މިނިސްޓްރީން ވަނީ ބަންޑާރަ ނައިބުގެ ލަފައަކަށް އެދިފަ އެވެ.\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން(ޑީޖޭއޭ) އިން ބުނެފައިވަނީ ކުރިން އުފެދިފައި އޮތް ޖަމިއްޔާ އަކީ ފަނޑިޔާރުންގެ ގާނޫނުގެ ދަށުން އުފެދިފައި އޮތް ޖަމިއްޔާއެއް ނޫން ކަމަށެވެ. އަދި ޝަރުއީ ދާއިރާގެ ފަރާތްތަކަށް ޖަމިއްޔާ އުފެއްދެނީ ސުޕްރީމް ކޯޓުގެ ހުއްދަ ލިބިގެން ކަމަށްވާއިރު، އެފަދަ ހުއްދައެއް ކުރިން އުފެދިފައި އޮތް ޖަމިއްޔާ އަށް ދީފައި ނުވާނެ ކަމަށް ވެސް ޑީޖޭއޭ އިން ބުންޏެވެ.\nއިތުރު ލިޔުންތައް ފަނޑިޔާރުން ހައި ކޯޓް ޖުޑީޝަރީ ޖަމްއިއްޔާތައް ފަނޑިޔާރު ޝުއައިބު ހުސައިން ޒަކަރިއްޔާ ދިވެހި ފަނޑިޔާރުންގެ ޖަމިއްޔާ\nއެންމެ މުހިންމު އެއް ކަމަކީ އިތުބާރު ހޯދުން: ޝުއައިބު


Salaf uvaalumaa dhekolhu: Adam Sharyf\n2 ހަފްތާ,5ދުވަސް, 8 ގަޑި, 27 މިނެޓް, 35 ސިކުންތު ކުރިން 970ފަތޯނާ ފާއިޒް\nޕީއެންސީގެ ޕާލިމެންޓްރީ ގްރޫޕްގެ ލީޑަރު، އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފު އުމަރު\nއިސްލާމް ދީނުގެ ވަހުދަތު ކުރިއަރުވަން މަސައްކަތް ކުރާ ޖަމިއްޔަތުލް ސަލަފު އުވާލުމާ ދެކޮޅު ކަމަށް ޕީއެންސީގެ ޕާލިމެންޓްރީ ގްރޫޕްގެ ލީޑަރު، އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފު އުމަރު ވިދާޅުވެއްޖެއެވެ.\nޖަމިއްޔަތުލް ސަލަފަށް، ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީން ޓެރަރިޒަމްގެ ތުހުމަތު ކުރާ ކަމަށް މަޖިލީހުގެ ރައީސް މުހައްމަދު ނަޝީދު މިއަދު ވަނީ ވިދާޅުވެފައެވެ. ސަލާމަތީ ހިދުމަތްތަކާ ބެހޭ ކޮމިޓީގެ ބައްދަލުވުމުގައި ވަނީ ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީ އަވަހާރަކޮށްލި މައްސަލައިގެ ތަހުގީގު ރިޕޯޓާ ގުޅޭގޮތުން މަޝްވަރާކޮށްފަ އެވެ.\nއެ ރިޕޯޓް އިތުރަށް ދިރާސާ ކުރުމަށް އެ ކޮމިޓީން ވަނީ ކުޑަ ކޮމިޓީއެއް އެކުލަވާލައިފަ އެވެ. އެ ކޮމިޓީ ގައި ހިމެނިވަޑައިގަންނަވަނީ އިދިކޮޅު ޕީއެންސީގެ ނައިބު ރައީސް އާދަމް ޝަރީފާއި ފަރެސްމާތޮޑާ ދާއިރާގެ އަމިއްލަ މެމްބަރު ހުސައިން މުހައްމަދު ލަތީފާއި ހެންވޭރު ހުޅަނގު ދާއިިރާގެ އެމްޑީޕީގެ މެމްބަރު ހަސަން ލަތީފެވެ.\nމަޖިލީހުގެ މިއަދުގެ ޖަލްސާގައިި ނަޝީދު ވިދާޅުވީ، އެ ކޮމިޓީގެ މަސައްކަތްތައް ރޭ ނިންމާލާފައިވާ ކަމަށާއި، އެ ރިޕޯޓްގައި، ޓެރަރިޒަމަށް ވާގިދޭ ޖަމާއަތްތަކާ މެދު ކަން ކުރާނެ ގޮތެއް މަޖިލީހުން ނިންމަން އެދޭ ކަމަށެވެ. އޭގެ ތެރޭގައި ސަލަފް ޖަމިއްޔާ ހިމެނޭ ކަމަށް ވެސް ވިދާޅުވިއެވެ.\nޗެނަލް13އަށް މައުލޫމާތު ދެއްވަމުން ސަލަފަށް ޓެރަރިޒަމްގެ ތުހުމަތު ކުރި ކަަމަށް ނަޝީދު ވިދާޅުވި ސަބް ކޮމެޓީގައި ހިމެނިވަޑައިގަންނަވާ މެމްބަރު އާދަމް ޝަރީފު ވިދާޅުވީ، އެ ސަބް ކޮމިޓީން ތިން ބައްދަލުވުމެއް ބާއްވާފައިވާ ކަމަށާއި، އެބައްދަލުވުންތަކުގެ ތެރެއިން ސަލަފަށް ޓެރަރިޒަމްގެ ތުހުމަތު ކުރި ބައްދަލުވުމުގައި އޭނާއަށް ބައިވެރިވެވަޑައިނުގެންނެވުނު ކަމަށެވެ. އަދި ސަލަފް ޖަމިއްޔާ އުވާލުމާ ދެކޮޅު ކަމަށްވެސް އޭނާ ވިދާޅުވިއެވެ.\nސަލަފު ޖަމިއްޔާ އުވާލުމަށް އެމްޑީޕީގެ މެމްބަރުން ގޮވާލަމުން އަންނައިރު ލާދީނީ ރިޕޯޓެއް ލިޔުނު މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އުވާލުމަށް އެޕާޓީގެ މެމްބަރުން ގޮވާލާފައެއް ނުވެއެވެ. ކުރެވޭ ތުހުމަތުތަކާ ގުޅިގެން ސަލަފާ ދޭތެރޭ ފިޔަވަޅެއް އަޅާފައިވޭތޯ ބެލުމަށް ޔޫތު މިނިސްޓަރު އަހުމަދު މަހުލޫފާ ސުވާލު ކުރުމަށް ކާށިދޫ ދާއިރާގެ މެމްބަރު އަބްދުﷲ ޖާބިރު ވަނީ ރައްޔިތުންގެ މަޖިލީހަށް ފޮނުއްވައިފައެވެ.


Vellagavi: Faivaanah araigen ulhun manaa avasheh!\nވެއްލަގަވީ: ފައިވާނަށް އަރައިގެން އުޅުން މަނާ އަވަށެއް!\nވެއްލަގަވީ އަވަށަށް ދާން ބަޔަކު ފަރުބަދަ މަތިން ހިނގަނީ\nއިންޑިއާގެ އެކި ހިސާބުތަކުގައި ވަރަށް ތަފާތު ސަގާފަތްތައް އޮވެ އެވެ. އެގޮތުން ޓެމިލް ނާޑޫ ކައިރީގައި އޮންނަ ކުޑަ ކުޑަ އަވަށެއްގައި އޮންނަ ސަގާފަތުގެ ގޮތުން އެ އަވަށުގައި އުޅޭ އެއްވެސް މީހަކަށް ބޫޓަކަށް ފައިވާނަކަށް އަރައިގެނެއް ނޫޅެވޭނެ އެވެ. އަވަށު ތެރޭގައި އުޅެން ޖެހޭނީ ހުސްފަޔާ އެވެ.\nވެއްލަގަވީ އަވަށަކީ ޓެމިލް ނާޑޫގެ ޖަންގަލީގެ އޭރިއާގައި އޮންނަ ކުޑަ އަވަށެކެވެ. މި އަވަށުގެ އެއްވެސް މީހަކު ފައިވާނަކަށް އަރައިގެން އުޅޭތަން ފެނިއްޖެނަމަ އެމީހަކަށް އަދަބު ދޭނެ އެވެ.\nމި އަވަށުގައި އެތައް ސަތޭކަ އާއިލާއެއް ދިރިއުޅެ އެވެ. އެކަމަކު އަވަށުގެ ގޭގެއަށް ވަންނަން ހިނގާނެ މަގުތަކެއް އެ އަވަށަކު ނޯވެ އެވެ. އަދި އަވަށަށް ދާން ވެސް ވަރަށް އުނދަގޫ ބުރަ މަސައްކަތްތަކެއް ކުރަން ޖެހޭނެ އެވެ. ސަބަބަކީ އަވަށް އޮންނަނީ ފަރުބަދައެއްގެ މަތީގައި ކަމަށް ވެފައި ފަރުބަދައަށް އަރާނެ މަގުތައް ނެތުމުން އެ އަވަށަށް ދާން މީހުން ފަރުބަދައަށް އަރަނީ ވަރަށް ހާލުން ކަމަށް ވާތީ އެވެ.\nއަވަށަށް ވަދެވޭނީ ވަކި ތަނަކުންނެވެ. އެތަނުގައި ބޮޑު ގަހެއް ހުރެ އެވެ. އެ އަވަށުގެ ގިނަ މީހުން އަޅުކަން ކުރަނީ އެ ގަހަށެވެ. އެހެންވެ މި ގަސް ހުރަސްކޮށް އަވަށް ތެރެއަށް ވަންނަން ޖެހޭނީ ހުސް ފަޔާ އެވެ. ސަބަބަކީ އަވަށު މީހުން އަޅުކަން ކުރާ ތަނެއްގެ ގޮތުގައި މުޅި އަވަށް ވެސް ބަލާތީ އެވެ.\nކިތަންމެ ހޫނަސް ކިތަންމެ ފިންޏަސް އެއްވެސް މީހަކަށް އެ އަވަށުގައި ފައިވާނަށް އަރައިގެން އުޅުމުގެ ހުއްދައެއް ނޯވެ އެވެ. ވަރަށް ހޫނު މޫސުމުގައި އެ އަވަށުގެ ވަރަށް ދުވަސްވީ މަދު މީހަކަށް ހާއްސަ ހުއްދައެއް ދީގެން ފައިވާނަށް އެރެ އެވެ. މި އަވަށުގައި ކޮންމެ ދެ ތިން ގެއެއް ދޭތެރޭގައި ހުންނަނީ ފައްޅި އެވެ. އަދި ކުޑަ ސައިހޮޓަލަކާއި ގޭގެއަށް ބޭނުންވާ ކާބޯތަކެތި ވިއްކާ ކުޑަ ފިހާރައެއް ހުންނަނީ އަވަށުގެ ފުލުގަ އެވެ. އާއްމުކޮށް ގޭގޭގައި ބޭނުންކުރާ ތަކެތި ގަންނަން ވެސް އެ އަވަށުގެ މީހުން ދަނީ ޖެހިގެން އޮންނަ އަވަށްތަކަށެވެ.\nމި އަވަށުގެ އެންމެން ރޭގަނޑު 7.00 ގައި ނިދަން މަޖްބޫރުވާނެ އެވެ. ރޭގަނޑު 7.00 ގެ ފަހުން އެ އަވަށުގައި ގިނަ ކަންތައްތަކެއް ކުރުން މަނާ ވާނެ އެވެ. އޭގެ ތެރޭގައި ބާރަށް ވާހަކަ ދެއްކުން ހިމެނެ އެވެ. އަވަށުގެ އެއްވެސް މީހަކަށް ރޭގަނޑު 7.00 ގެ ފަހުން ބާރަށް ވާހަކަ ދެއްކުން ހުއްދައެއް ނޫނެވެ. އަދި މިއުޒިކް އަޑުއެހުން ވެސް މަނާ ވާނެ އެވެ. އަދި ކުޅިވަރުތައް ކުޅުން ވެސް މަނަލެވެ.\nމި ހުރިހާ ކަންކަމެއް މަނާ ކޮށްފައި އޮތަސް އަވަށުގެ މީހުން ދިރި އުޅެނީ ވަރަށް އުފާވެރި ދިރިއުޅުމެއް ކަމަށް ވެއެވެ.\nފަރުބަދައަށް އަރަން ލޯބިކުރާ ޓްރެކާއިންނަށް މި އަވަށަކީ "ސުވަރުގެ" އެއް ފަދަ ތަނެކެވެ. ސަބަބަކީ އަވަށުގެ ރީތިކަމާއި ދުނިޔެއާ މުޅިން ގުޅުން ކެނޑިފައި އޮތް ތަނަކަށް ވާތީ އެވެ.\nއަވަށަށް ދާން ދަތުރުފަށަން ޖެހޭނީ ފަރުބަދަމަތީގެ ޓޫރިސްޓް ޑެސްޓިނޭޝަނެއް ކަމަށްވާ ކޮޑައިކެނަލް އިންނެވެ. އެހިސާބުން ދެން އެވީ ޓްރެކިން ކުރަމުން އެ އަވަށް އޮންނަ ފަރުބަދަ އަށް އަރާށެވެ.


ޕިކަޕެއް ގަންނަން ބޭނުންވެއްޖެ -2- R. Fainu Council\nޕިކަޕެއް ގަންނަން ބޭނުންވެއްޖެ - 2\nއިބްރާހީމް ފަހީމް 10:24 PM އިޢުލާން\nމިކައުންސިލުންދޭ މަޢުލޫމާތާއި އެއްގޮތަށް މިކައުންސިލަށް 1.5 ޓަނުގެ ޕިކަޕެއް ގަތުމަށް ކުރި ނަންބަރު (IUL)311/311/2020/54 (24 އޯގަސްޓް 2020) ގެ އިޢުލާނާއި ގުޅިގެން އެއްވެސްފަރާތަކުން އަންދާސީ ހިސާބު ހުށަހަޅާފައިނުވާތީ، އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ.\nމިކަމާއިގުޅޭ މަޢުލޫމާތު ދިނުމަށް ހަމަޖެހިފައިވަނީ 15 ސެޕްޓެމްބަރ 2020 ވާ އަންގާރަ ދުވަހުގެ 13:00 ގައި މިއިދާރާގައެވެ. ހުށަހަޅާ އަންދާސީ ހިސާބުތައް ބަލައިގަތުމަށް ހަމަޖެހިފައިވަނީ 22 ސެޕްޓެމްބަރ 2020 ވާ އަންގާރަ ދުވަހުގެ 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\n•\tހުށަހަޅާ އަގަށް % 75\n•\tތަޖުރިބާއަށް % 15\n•\tމުއްދަތަށް: % 10\nތާރީޚް ހ: 20 މުހައްރަމް 1442 ތާރީޚް މ: 08 ސެޕްޓެމްބަރ 2020\nޕިކަޕެއް ގަންނަން ބޭނުންވެއްޖެ -2Reviewed by އިބްރާހީމް ފަހީމް on 10:24 PM Rating: 5


ބ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ މަޢުލޫމާތު\n2013 ނޮވެންބަރު 16 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ދެވަނަ ބުރުގައި ބ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nމި ފޮށްޓަށް ވޯޓުލާނީ ފުޅަދޫ ރައްޔިތުންނާއި ފުޅަދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ފެހެންދޫ ރައްޔިތުންނާއި ފެހެންދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ގޮއިދޫ ރައްޔިތުންނާއި ގޮއިދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nތުޅާދޫ ސްކޫލްގެ ޕޯޓިކޯ\nމި ފޮށްޓަށް ވޯޓުލާނީ ތުޅާދޫ ރޯޝަނީމަގުގެ އުތުރުން ފީރޯޒްމަގުގެ އިރުން ހިމެނޭ ގޭގޭގެ (ޖަވާހިރުމާގޭ ކަނުން) މީހުންނެވެ.\nތުޅާދޫ ސްކޫލް ހޯލުގެ އިރުމަތީ ކޮޅުގައި\nމި ފޮށްޓަށް ވޯޓުލާނީ ތުޅާދޫ ރޯޝަނީމަގުގެ އުތުރުން ފީރޯޒުމަގުގެ ހުޅަގުން ހިމެނޭ ގޭގޭގެ (ސައިޓް އޮފީސް ކަނުން) މީހުންނެވެ.\nތުޅާދޫ ސުކޫލް ހޯލުގެ ހުޅަނގު ކޮޅުގައި\nމި ފޮށްޓަށް ވޯޓުލާނީ ރޯޝަނީ މަގުގެ ދެކުނުން ހިމެނޭ ގޭގޭގެ މީހުންނާއި ތުޅާދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ހިތާދޫ ރައްޔިތުންނާއި ހިތާދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ އޭދަފުށީ އިރުމަތީ ސަރަހައްދުގައި ހުރި ގޭގޭގައި ރަޖިސްޓަރީވެފައިވާ މީހުންނާއި، މެދު ސަރަހައްދުން މިރަށު ޑޭޒީހިނގުމުގެ އިރުން، ނޮޅިމަގުގެ އިރުން ހުރި ގޭގޭގެ ރަޖިސްޓަރީގައިވާ މީހުންނެވެ.\nއަތޮޅު ތަޢުލީމީ މަރުކަޒު\nމި ފޮށްޓަށް ވޯޓުލާނީ އޭދަފުށީ ޑޭޒީހިނގުމުގެ ހުޅަނގުން، ނޮޅިމަގުގެ ހުޅަނގުން، ޝަބްނަމްމަގުގެ އިރުން ހުރި ގޭގޭގައި ރަޖިސްޓަރީގައިވާ މީހުންނެވެ.\nހޮސްޕިޓަލުގެ ސެމިނާރ ރޫމް\nމި ފޮށްޓަށް ވޯޓުލާނީ އޭދަފުށީ ޝަބްނަމްމަގުގެ ހުޅަނގުން ފެށިގެން ރަށުގެ ހުޅަނގު ކަނާއި ހަމައަށް ހުރި ގޭގޭގެ ރަޖިސްޓަރީގައިވާ މީހުންނާއި، އޭދަފުށީގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ މާޅޮހު ރައްޔިތުންނާއި މާޅޮހުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ދަރަވަންދޫ ރައްޔިތުންނާއި ދަރަވަންދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ދޮންފަނު ރައްޔިތުންނާއި ދޮންފަނުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nއަންހެނުންގެ މިސްކިތުގެ ޢިމާރާތުގައި\nމި ފޮށްޓަށް ވޯޓުލާނީ ކިހާދޫ ރައްޔިތުންނާއި ކިހާދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ކަމަދޫ ރައްޔިތުންނާއި ކަމަދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ކެންދޫ ރައްޔިތުންނާއި ކެންދޫގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ ކުޑަރިކިލު ރައްޔިތުންނާއި ކުޑަރިކިލުގައި ދިރިއުޅޭ އެހެނިހެން ރަށްރަށުގެ މީހުންނެވެ.


Ethah haas bayaku ekuvegen Christchurch miskithuge thasveereh dhakkaalaifi | Mihaaru\nކްރައިސްޗާޗުގެ އަލް ނޫރް މިސްކިތް ސިފަވާ ގޮތަށް އެތައް ހާސް ބަޔަކު އެތުރިގެން. --ފޮޓޯ:އޭއެފްޕީ\nއެތައް ހާސްބަޔަކު އެކުވެގެން ކްރައިސްޗާޗް މިސްކިތުގެ ތަސްވީރެއް ދައްކާލައިފި\n13 އެޕްރީލް 2019 - 14:133comments\nޕަންޖާބް (އެޕްރީލް 13) - ޕާކިސްތާނުގެ މެދުތެރޭގެ ސިޓީއެއް ކަމަށްވާ ޖަންގް އަށް ހުދު ހެދުމުގައި ތިބި އެތައް ހާސް ބަޔަކު ޖަމާވެ ނިއު ޒީލެންޑުގެ ކްރައިސްޗާޗުގެ އަލް ނޫރް މިސްކިތުގެ ތަސްވީރެއް ދައްކުވައިދޭ ގޮތަށް އެތުރިއްޖެ އެވެ.\nވިނަ ދަނޑެއްގައި ގާތްގަނޑަކަށް 25،000 މީހުން އެތުރިގެން ތިބީ ޑްރޯންއިން ފޮޓޯ ނަގާ އިރު އަލް ނޫރް މިސްކިތުގެ ތަސްވީރު ފާޅުވާ ގޮތަށެވެ. މިދިޔަ މަހު 15 ވަނަ ދުވަހު ބަޑި ޖަހާ 50 މީހުން މަރާލި ދެ މިސްކިތުގެ ތެރޭގައި ހިމެނޭ އަލް ނޫރް މިސްކިތުގެ މަންޒަރެއްގެ ގޮތަށް އެތުރިގެން ތިބި އެންމެން ވެސް ތިބީ ހުދު ގަމީސް ލައިގެން ހުދު ތާކިހަލާއި ހުދު ފޮށާ ބޮލުގައި އަޅައިގެންނެވެ. ދެ ވަނަ ގްރޫޕް ވަނީ އިނގިރޭސި އަކުރުން "އިސްލާމް އިޒް ޕީސް" ފާޅުވާ ގޮތަށް އެތުރިފަ އެވެ.\nނިއު ޒީލެންޑާއި ޕާކިސްތާނުގެ ބޮޑު ދިދައެއް ބަހައްޓާފާއިވާ އިރު ތިރީގައި ވަނީ "ސޮލިޑާރިޓީ ވިތު ދަ މާޓިއާސް އޮފް ކްރައިސްޗާޗް ފްރޮމް ޕާކިސްތާން" ފެންނަ ގޮތަށް ބެނާއެއް ބަހައްޓައިފަ އެވެ.\nމި ހަރަކާތް އިންތިޒާމްކުރީ މުސްލިމްގެ މެދުގައި ހަމަޖެހުމާއި ސުލްހަ ގާއިމްކުރަން މަސައްކަތް ކުރާ އަމިއްލަ ޖަމާއަތެއް ކަމަށްވާ މުސްލިމް އިންސްޓިޓިއުޓްގެ ފަރާތުންނެވެ. އެ ޖަމާއަތުގައި ހިމެނޭ ދީނީ އިލްމުވެރިއެއް ކަމަށްވާ ސާހިބްޒާދާ ސުލްތާން އަހުމަދު އަލީ ވަނީ ހަމަލާ އަށް ފަހު މުސްލިމުންނާ މެދު ބެހެއްޓި ގާތް ކަމާއި އޯގާތެރި ކަމަށްޓަކައި ނިއު ޒީލެންޑުގެ ސަރުކާރަށާއި ބޮޑު ވަޒީރު ޖަސިންޑާ އާޑާން އަށް ޝުކުރު އަދާކުރައްވައިފަ އެވެ.\nކްރައިސްޗާޗުގެ އަލް ނޫރް މިސްކިތާއި ލިންވުޑް މިސްކިތަށް ހަމަލާ ދިނީ އޮސްޓްރޭލިއާގެ މީހެއް ކަމަށްވާ ބްރެންޓަން ޓަރަންޓް އެވެ. ބަޑީގެ ހަމަލާގައި ވަނީ 50 މީހުން މަރުވެ 39 މީހުން ޒަޚަމްވެފަ އެވެ. އުމުރުން 28 އަހަރުގެ އެ މީހާގެ މައްޗަށް ވަނީ މީހުން މެރުމުގެ 50 ދައުވާ އާއި މީހަކު މަރާލަން އުޅުމުގެ 39 ދައުވާ އުފުލައިފަ އެވެ.\nކްރައިސްޗާޗުގައި ދިން ހަމަލާގައި މަރުވި 50 މީހުންގެ ތެރޭން ނުވަ މީހުން ނިސްބަތް ވަނީ ޕާކިސްތާނަށެވެ. މީގެ ތެރޭގައި ހިމެނޭ ނައީމް ރާޝިދު ކިޔާ މީހާ މަރުވީ ބަޑި ޖެހި މީހާ ހިފަހައްޓަން މަސައްކަތް ކުރަނިކޮށެވެ. ޕާކިސްތާނުން ވަނީ ރާޝިދު ކުރި ހިތްވަރަށް އޭނާގެ ހަނދާނަށް އެ ގައުމުގައި ދޭ މަދަނީ ޝަރަފްވެރި އެވޯޑެއް ދީފަ އެވެ.\nހަމަލާ ހުއްޓުވަނިކޮށް މަރުވި މީހާގެ އަގުވަޒަން ކުރަނީ


Jehijehigen Thin Vana Match In Eh Varuve India Haas Kamuge There Ah - Vaguthu\nޖެހިޖެހިގެން ތިން މެޗުން އެއްވަރުވެ އިންޑިއާ ހާސްކަމުގެ ތެރެއަށް\nވޯލްޑް ކަޕް އަދި އޭޝިއަން ކަޕް ކޮލިފައިންގައި މިރޭ އަފްޢާނިސްތާނާ ދެކޮޅަށް ކުޅުނު މެޗުން އެއްވަރުވެ 2022 ވަނަ އަހަރު ގަތަރުގައި އޮންނަ ވޯލްޑް ކަޕުން ޖާގައެއް ހޯދުމަށް މަސަތްކަތް ކުރަމުން އަންނަ އިންޑިއާ އަށް އިތުރު ނުތަނަވަސްކަމަކާއި ކުރިމަތިވެއްްޖެއެވެ.\nކޮލިފައިންގައި މިރޭ އަފްޢާނިސްތާނުގެ ސެންޓްރަލް ރިޕަބްލިކަން ސްޓޭޑިއަމްގައި ކުޅުނު މެޗު ނިމުނީ 1-1 އިން ދެޓީމް އެއްވަރުވެގެންނެވެ. މެޗުގެ ފަހު މިނެޓާ ހަމައަށް ދިޔައިރު ފަހަތުގައި އޮތް އިންޑިއާ ޓީމުގެ ކުޅުންތެރިންގެ ފަރާތުން މި މެޗުގައި ފެނިގެންދިޔައީ އެހެން މެޗުތަކާއި ހިލާފަށް ފުދޭ ވަރަކަށް ދަށް ކުޅުމެކެވެ.\nމެޗުގައި އަފްޢާނިސްތާނަށް ލީޑު ނަގައިދިނީ ފުރަތަމަ ހާފުގެ އިތުރު ވަގުތުގައި ޒެލްފީ ނަޒާރީ އެވެ. ދެވަނަ ހާފުގައި އިންޑިއާ އިން ތަންކޮޅެއް ބޮޑަށް ކުރިއަށް ޖެހިލައިގެން ކުޅުނު ނަމަވެސް އަފްޢާނިސްތާނުގެ ގޯލަށް މާ އެދެވޭ ހަމަލާތަކެއް އެޓީމަށް ފޮނުވާލެވޭ ގޮތެއް ނުވިއެވެ. މުޅި މެޗުގައިހެން ރަނގަޅަށް ކުޅެ ގިނަ ވަގުތު ބޯޅަ ހިފަހައްޓައިގެން ކުޅެމުން ދިޔައީ އަފްޢާނިސްތާނެވެ. ކޮލިފައިންގައި އަދި މެޗަކުން މޮޅުވެފައިނުވާ އިންޑިއާ ދެވަނަ ބައްޔާއި ދިމާލަށް ދަތުރު ކުރަމުން ދަނިކޮށް އެޓީމް ސަލާމަތްކޮށްދިނީ ފަހު ވަގުތު ބޮލުން ކާމިޔާބުކުރި ލަނޑަކުން ސެމިންލެން ޑުންގެލް އެވެ.\nމި ނަތީޖާއާއެކު އިންޑިއާ އަށް މިވަގުތު ލިބެނީ ގްރޫޕްގެ ހަތަރު ވަނައެވެ. އިންޑިއާ އަށް ހަތަރު މެޗުން ލިބިފައިވާ ތިން ޕޮއިންޓަކީވެސް އެއްވަރުކޮށްގެން ހޯދާފައިވާ ޕޮއިންޓްތަކެވެ. އެގޮތުން ކޮލިފައިންގައި އޮމާން އަތުން ބަލިވި މެޗަށްފަހު އެޓީމް އެންމެ ފަހުން ކުޅުނު ތިން މެޗުވެސް ނިމިގެންދިޔައީ އެއްވަރު ވެގެންނެވެ.\nމި ގްރޫޕްގެ އެންމެ ކުރީގައި ދިހަ ޕޮއިންޓާއެކު އޮތީ އޭޝިއާގެ ޗެމްޕިއަން ގަތަރެވެ. ދެވަނައިގައި ނުވަ ޕޮއިންޓާއެކު އޮމާން އޮތްއިރު ތިންވަނައިގައި އަފްޢާނިސްތާން އޮތީ ހަތަރު މެޗުން ހަތަރު ޕޮއިންޓް ލިބިގެންނެވެ. މި ގްރޫޕްގެ ފުލުގައި އޮތީ އެއް ޕޮއިންޓް ލިބިގެން ބަންގްލަދޭޝް އެވެ.\nއިންޑިއާގެ ކިޔަވާ ކުދިންނަށް ވުރެން ގެރިއަށް ރައްކާތެރިކަން ދޭ\nވިހައިގެން ތިއޭޓަރުގައި އޮއްވައި ކުއްތާއެއް ވަދެ ކުއްޖާ ކާލައިފި\nނޮވެމްބަރު 15, 2019 09:16\nމެޗް ނިމުމިން އެ މީހުން އުފާ ފާޅުކުރިއިރު ހީވީ ތަށިލިބިގެން އުޅުނުހެން.\nނޮވެމްބަރު 15, 2019 13:36\nއިންޑިއާ އަކީ ފުޓުބޯޅާގައި ވާނުވާ ނޭންގޭ ބައެއް.


ޝާހުގެ "ޖަވާން" އިން ދީޕިކާގެ ޚާއްސަ ފެނިލުމެއް ޝާހުގެ "ޖަވާން" އިން ދީޕިކާގެ ޚާއްސަ ފެނިލުމެއް\nޝާހުގެ "ޖަވާން" އިން ދީޕިކާގެ ޚާއްސަ ފެނިލުމެއް\nބޮލީވުޑް ތަރި ޝާހުރުކްޚާނުގެ ކުރިއަށްހުރި ފިލްމުތަކަކީ ބެލުންތެރިން ވަރަށް ޝައުޤުވެރިވާނެ ފިލްމުތަކަކަށް ވާނެކަން ޔަޤީނެވެ. އެއީ 2018 ވަނަ އަހަރު ދެއްކި ފިލްމު "ޒީރޯ" ގެ ނާކާމިޔާބީއަށްފަހު ޝާހު ސްކްރީނުން ފެނަން ތައްޔާރުވީ އަދި ކިރިޔާ ކަމަށްވީތީއެވެ.\nޝާހުގެ ކުރިއަށްހުރި ފިލްމުތަކުގެ ތެރޭގައި ސިދާތް އާނަންދުގެ "ޕަތާން"، ރާޖްކުމާރު ހިރާނީގެ "ޑަންކީ" އަދި އަތުލީގެ "ޖަވާން" ހިމެނެއެވެ.\nފިލްމު "ޖަވާން" ގެ ޓީޒާއެއް މި މަހުގެ ކުރީކޮޅު ދައްކާލާފައިވާއިރު މި ފިލްމުގައި ޝާހު ފެންނާނީ ދެކުނު ތަރި ނަޔަންތްރާއާއިއެކުގައެވެ. އަދި މިއީ ނަޔަންތްރާ އާއި ޝާހު އެކުގައި ސްކްރީނުން ފެންނަ ފުރަތަމަ ފަހަރެވެ. މި ފިލްމުން ދީޕިކާ ޕަޑްކޯން ފެންނާނެކަމުގެ ވާހަކަތައް މިހާރު ދަނީ ދެކެވެމުންނެވެ. މިކަމާއި ގުޅިގެން ޝާހު އާއި ދީޕިކާ އަދި އަތުލީ އަންނަނީ ވާހަކަ ދައްކަމުންކަމަށްވެސް ޚަބަރުތައް ބުނެއެވެ.\nހައިދަރުއާބާދުގައި ޕްރަބާސް އާއިއެކު ފިލްމު "ޕްރޮޖެކްޓް ކޭ" ގެ ޝޫޓިންގައި ދީޕިކާ އުޅޭއިރު، ޝާހުވެސް އުޅެނީ "ޖަވާން" ގެ ޝޫޓިންގައި ހައިދަރްއާބާދުގައެވެ. އަދި "ޖަވާން" ގެ މަޝްވަރާތައް ކުރަން ޝާހު ވަނީ ދީޕިކާ އާއި ބައްދަލުވެސްކޮށްފައެވެ. ނަމަވެސް މި ފިލްމުގައި ދީޕިކާ ފެންނާނީ ޚާއްޞަ ފެނިލުމަކުންނެވެ.\nޝާހު ދެން އެންމެ އަވަހަށް ފެންނަ ފިލްމަކީވެސް ދީޕިކާއާއިއެކު ފެންނަ ފިލްމު "ޕަތާން" އެވެ. މި ފިލްމުން މި ދެތަރިންގެ އިތުރުން ޖޯން އަބްރަހަމްވެސް ފެންނާނެއެވެ.\nޝާހުގެ އަމިއްލަ ޕްރޮޑަކްޝަން ހައުސް ރެޑް ޗިލީސް އެންޓަޓެއިންމެންޓުން އުފައްދާ މި ފިލްމުގެ ޑައިރެކްޓަރަކީ އަތުލީއެވެ. މީގެ ކާސްޓުގައި ޝާހު އާދި ނަޔަންތްރާގެ އިތުރުން ސަނާޔާ މަލޯތްރާ އަދި ސުނިލް ގްރޯވަރުވެސް ހިމެނެއެވެ. މި ފިލްމު ރިލީޒްކުރާނީ އަންނަ އަހަރު ޖޫން2ވަނަ ދުވަހުއެވެ.


ބައިނަލްއަގުވާމީ ފިރިހެނުންގެ ދުވަހުގެ މުނާސަބަތުގައި ހއ. އަތޮޅު ކައުންސިލް އިދާރާގެ އަންހެން މުވައްޒަފުންގެ ފަރާތުން ފިރިހެން މުވައްޒަފުންނަށް ހެނދުނުގެ ނާސްތާ ދެއްވައިފިއެވެ. މިއީ އަންހެން މުވައްޒަފުން ވަރަށް ދުރާލާ ތައްޔާރުވުމާއެކު ފިރިހެން މުވައްޒަފުންނަށް މާބޮޑު އެނގުމަކާނުލާ ދެއްވި ފުރިހަމަ ނާސްތާއެކެވެ.\nމަޢުލޫމާތު ލިބުނު ގޮތުގައި މިހަފުލާގައި ބޭނުންކުރެވުނު ކާބޯތަކެތި ފިޔަވައި އެހެނިހެން ތަކެއްޗަކީ މިކަމަށްޓަކައި ރާއްޖެއިން ބޭރުން ގެނެވިފައިވާ ތަކެއްޗެވެ. އެންމެ ކުޑަމިނުން ފިރިހެން މުވައްޒަފުންނަށް ހަދިޔާގެ ގޮތުގައި ދިއްކޮށްލެވުނު މަލަކީވެސް ބޭރުން ގެނެސްފައިވާ އެއްޗެކެވެ. އަދި މި ހަފުލާގައި ބޭނުންކުރި ޓިޝޫއަކީވެސް ތީމާ އެއްކުލަވާ ގޮތަށް ރާއްޖޭން ބޭރުން ގެނެސްފައިވާ ޓިޝޫތަކެކެވެ.\nމިހަފުލާގައި ވާހަކަފުޅު ދައްކަވަމުން އަތޮޅު ކައުންސިލްގެ ރައީސް އަލްފާޟިލް ޢަބްދުﷲ ޙުސައިން ވިދާޅުވީ ހއ. އަތޮޅު ކައުންސިލްގެ އަންހެން މުވައްޒަފުންނަކީ ވަރަށް އެކުވެރި މާހައުލެއްގައި މަސައްކަތް ކުރައްވަމުން ގެންދަވާ ހިތްހެޔޮ އިޚްލާސްތެރި މުވައްޒަފުން ތަކެއްކަމަށެވެ. އަދި މިއީ ނަމޫނާ އޮފީހެއްކަމަށާއި އަންހެން މުވައްޒަފުންގެ އިސްނެންގެވުމާއެކު ނާސްތާ ދެއްވީތީ އެކަނބަލުންނަށް ޝުކުރު އަދާކުރައްވާކަމަށް ކައުންސިލްގެ ރައީސް ވިދާޅުވިއެވެ.\n← ބައިނަލްއިގުވާމީ ކުޑަކުދިންގެ ދުވަސް\nއަތްތެރި މަސައްކަތުގެ މައުރަޒުން ހއ. އަތޮޅު ހެއްވާލައިފި →